SunOnline: Mihaaru mi thibee biru fahana alhaa gos, dhen nuhuttuveyne!\nޝަފްނާ ހުސައިން 22 Jul 2020, 09:18\nމާލެއަށް ވަސީލަތްތަކާއި ހިދުމަތްތައް ތޮއްޖެއްސުމުގެ ޒަމާންވީ ސިޔާސަތުގެ ސަބަބުން، ރަނގަޅު ތައުލީމާއި އާމްދަނީ ހޯދުމުގެ އުންމީދުގައި އައްޑޫ މީދޫއަށް އުފަން، ފާތިމަތު ސާއިރާ އޭނާގެ މަންމައާއި ކޮއްކޮއާ އެކު ބޯޓެއްގައި މާލެ އައީ 2002 ވަނަ އަހަރު އެވެ. ވަރަށް ފޮނި ހުވަފެންތަކެއް ފޮއްޓަކަށް ލައިގެންނެވެ. ތާހިރު ދިރިއުޅުމެއްގެ އުންމީދުގަ އެވެ.\nނަމަވެސް ކަން ދިމާވީ އުންމީދުކުރި ގޮތަކަށް ނޫނެވެ. ހުވަފެންތަކުގައި ކުލަ ޖައްސަން، އަމިއްލަ ރަށުގެ ސާފު މިނިވަން ޖައްވު ދޫކޮށް، އައިސް ތާށިވީ ކޮންކްރީޓު ޖަންގަލި ތެރޭގަ އެވެ. ހަމައެކަނި ފުރާޅެއްގެ ހިޔާވަހިކަން ހޯދަން ވެސް އެތައް މަސައްކަތެއް ކުރަން ޖެހުނެވެ. ސްކޫލަށް ދަމުން އެކި ވަޒީފާތަކަށް ދިޔަ އެވެ. އެ ހިސާބުން އުންމީދުތަކުގައި ކުލަ ޖައްސަން ގެންގުޅުނު ފިހި، ބާއްވަން ޖެހުނީއެވެ.\n"ފިހާރައެއްގައި އުޅުނިން. ބާގަ މޭޓުގައި އުޅުނިން. ކުދިންނަށް ޓިއުޝަން ވެސް ދީހެދިން. އެއީ ގޭގެ ކުލި ދެއްކުމާއި ބިލުތަކަށް ފައިސާ ހޯދަން އާއިލާއަށް އެހީވާންވެގެން،" އުމުރުން 12 އަހަރުގައި މާލެ އައިސް އުޅެންޖެހުނު ދިރިއުޅުން ސާއިރާ ކިޔައިދިނެވެ.\nއެފަދަ ހާލެއްގައި ބޮޑެތި ލޯނުތައް ބޮލުގައި އަޅައިގެން، އެއް ގެއިން އަނެއް ގެޔަށް ބަދަލުވަމުން، ސާއިރާ އޯލެވެލް ނިންމި ނަމަވެސް އޭލެވެލް ހެދޭނެ ފަދަ ނަސީބެއް ލިބިފައެއް ނެތެވެ. ސްކޫލަށް ދަމުން ވަޒީފާ އަދާކުރަން ހުރަސްތަކެއް ކުރިމަތިވާނެތީ ކިޔެވުން އެއްފަރާތް ކުރުމަށް ފަހު ނުކުތީ ވަޒީފާގެ މައިދާނަށެވެ. މަގުމަތިވެދާނެތީ އެވެ.\nވަޒީފާއަށް ދަމުން އުމުރުން 18 އަހަރުގައިި ކުރި ކައިވެންޏަށް 19 އަހަރުގައި ކުއްޖަކު ލިބުނެވެ. ނަމަވެސް ސާއިރާގެ ދެމަފިރިންނަށް ވެސް އުޅެން މަޖުބޫރުވީ ރާއްޖޭގެ އާބާދީގެ ގިނަ ބައެއްގެ މަޖުބޫރީ ދިރިއުޅުމެވެ. ފިރިމީހާ ރިސޯޓުގައި ވަޒީފާ އަދާކުރަމުން ދިޔަ އިރު، ހަރަދުތައް ހަމަޖެއްސުމަށް ސާއިރާ ވެސް ދިޔައީ މުޅި ދުވަސް، އަދި ބައެއް ދުވަސް ދުވަހު ރޭގަނޑު ވެސް އޮފީހުގައި މަސައްކަތް ކުރަމުންނެވެ.\nގިނަ ދުވަސް ދުވަހު ދަރިފުޅާ އެކު ވަގުތު ހޭދަކޮށްލެވެނީ ސްކޫލަށް ލާން ނުވަތަ ބަލާ ދާ ގަޑީގަ އެވެ. އެއީ ކުއްޖާއާ އެކު އެންމެ އެކަށީގެންވާ ގޮތެއްގައި ވަގުތު ހޭދަކުރެވޭނެ ގޮތް ނޫންކަން އެނގި ހުރެ އެވެ.\nޖުލައި 15، 2020: ސާއިރާ ސަންއަށް އިންޓަވިއު ދެނީ -- ސަން ފޮޓޯ/ ފަޔާޒު މޫސާ\n"އަދި ވެސް ވަރަށް އަމިއްލަ ނަފްސު ކުށްވެރިކުރެވޭ އެހާ ގިނަވަގުތު އޮފީހުގަ ހޭދަކުރީމަ. އެކަމަކު އޭރު ނެތް އެހެން ގޮތެއް. އަހަރެމެން އާންމުން ވަޒީފާތަކު ވެސް އުޅެން ޖެހެނީ ވަރަށް ފިތިގެން، ނިކަމެތި ގޮތަކަށް. މީހާގެ އަގުވަޒަން ނުކުރާތާ، ދިރިއުޅެވޭ ވަރު އުޖޫރައެއް ވެސް ގިނަ މަސައްކަތްތެރިންނަށް ނުލިބޭ. މިހާރު ވެސް ނުލިބޭ. ކުރިއަށް ވުރެ މީހުން މާ ނިކަމެތި މިހާރު،" ސާއިރާ ބުންޏެވެ.\nދިރިއުޅުމުގައި ތަޖުރިބާކުރަން ޖެހުނު ދަތިތަކުގެ ސަބަބުން، ސާއިރާ ހުރީ ބަދަލަކަށް ފެން ބޮވައިގެންފަ އެވެ. އަމިއްލަ މައިންބަފައިން އުޅުނު ދިރިއުޅުން ސާއިރާ ވެސް ތަކުރާރު ކުރަން ޖެހުނެވެ. ނަމަވެސް އޭނާގެ ދަރިފުޅު ހަމަ އެ ދިރިއުޅުން އުޅޭކަށް ބޭނުމެއް ނޫނެވެ. އެހެންކަމުން ހަޔާތުގައި ދިން ފުރަތަމަ ވޯޓު، މޯލްޑިވިއަން ޑިމޮކްރެޓިކް ޕާޓީ (އެމްޑީޕީ) އަށް ދިނީ އެ ޕާޓީން ފެށި އިސްލާހީ މަސައްކަތް ގަބޫލުކުރެވިގެންނެވެ. ހެޔޮ ބަދަލެއް އަންނާނެ ކަމަށް ހީކޮށެވެ. ތާހިރު ދިރިއުޅުމެއް ލިބޭނެ ކަމަށް ހީކޮށެވެ.\nނަމަވެސް އޭގެ 12 ވަރަކަށް އަހަރު ފަހުން ވެސް އަދި ވެސް ހުންނަން ޖެހިފައި ވަނީ ހަމަ އެ ހިސާބުގަ އެވެ. ދިރިއުޅުމުގެ ހާލަތު ބަދަލެއް ނުވި އެވެ. ވިއްޔާ ވީ ގޯހެވެ. އެ އިހުސާސް ކުރެވުނީ ހަމައެކަނި ސާއިރާއަކަށް ނޫނެވެ. އެތައް ބަޔަކަށެވެ. އެ ބޭއިންސާފާ ދެކޮޅަށް ތެދުވަން ޒުވާނުންތަކެއް އަތުގުޅާލީ އެހިސާބުންނެވެ. އެ ޒުވާނުންގެ ފިކުރު ދިމާވެ އުފެދިގެން އައީ "ނަވާނަވައި" އެވެ.\nނަވާނަވައި އަކީ ކޮބާ؟\nނަވާނަވައި އަކީ 99 އަކަށް ދިވެހިން ކިޔާ ނަމެކެވެ. އެ ހަރަކާތުން ބުނެދިނީ ވެރިންނަކީ އާބާދީގެ އެއް ޕަސެންޓު ކަމަށާއި 99 ޕަސެންޓަކީ އާންމު ރައްޔިތުން ކަމެވެ. އެމީހުން މަސައްކަތް ކުރަނީ އެ 99 ޕަސެންޓުގެ ހައްގުގައި ކަމެވެ.\nނަވާނަވައި އަކީ ސިޔާސީ، އިޖްތިމާއީ، އަދި އިގްތިސާދީ ގޮތުން ރައްޔިތުން ބާރުވެރިކުރަން މަސައްކަތް ކުރާ ވާތުފިޔައިގެ ސިޔާސީ ހަރަކާތެކެވެ. ސާއިރާ އަކީ ނަވާނަވައިގެ އެއް ފައުންޑަރެވެ. ސާއިރާ މި ކިޔައިދެނީ އެ ހަރަކާތް އުފެދުން ޖެހުނު ސަބަބެވެ.\nސާއިރާ ބުނީ މަލްޓިޕާޓީ ޑިމޮކްރެޓިކް ނިޒާމް އައުމަށް ފަހު ވެސް ސިޔާސީ އާއިލާތަކާއި ބޮޑެތި ފައިސާވެރިން ޒިންމާދާރު ނުކުރެވޭ ކަމަށާއި ރައްޔިތުންގެ މުދަލާއި ބައިތުލްމާލުން ވަންކަންކޮށް މުއްސަނދިވަމުން އަންނަނީ ހަމަ އެއް ބައެއް ކަމަށެވެ.\nއަދި މަސައްކަތްތެރިން ލައްވައި އަޅު މަސައްކަތް ކުރުވައިގެން އެ ފަރާތްތައް އިތުރަށް މުއްސަނދިވަމުން އަންނަ އިރު، މިކަން ޖީލުތަކަކަށް ދެމިގެން މިދަނީ އާއިލީ ވެރިކަމާއި ބޮޑެތި ފައިސާވެރިންގެ ނުފޫޒު އަބަދު ވެސް ވެރިކަމަށް އޮންނާތީ ކަމަށެވެ.\n"ރަސްކަމުން، ހުދުމުހުތާރު ވެރިކަމަށް އަދި މަލްޓި ޕާޓީ ޑިމޮކްރެޓިކް ވެރިކަމަށް ބަދަލުވި އިރު ވެސް ރާއްޖޭގައި އަބަދު ވެސް މި އޮތީ ނުފޫޒު ގަދަ އާއިލީ ވެރިކަމެއް، ކޮންމެ ޕާޓީއަކުން ކޮންމެ މީހަކު ވެރިކަމަށް އަޔަސް،" ސާއިރާ ބުންޏެވެ.\nހަގީގަތުގައި އެކި ނަން ނަމާއި ކުލަތަކުގެ ސިޔާސީ ޕާޓީތައް އުފެއްދި ނަމަވެސް، އެއިން ކޮންމެ ޕާޓީއެއްގެ ފިކުރަކީ އެއް ފިކުރެއް ކަމަށާއި، ކުރިއަރު ވަނީ ހަމަ އެއް ސިިޔާސަތެއް ކަމަށް ނަވާނަވައިން ގަބޫލުކުރެ އެވެ.\n"މިހާރު ހުރި ހުރިހާ ޕާޓީތަކަކީ އެއް ބައެއް. މިހާރު މިފެންނަ ސިޔާސީ މީހުން ކުރާ ކަމަކީ ޑިމޮކްރެޓިކް ނިޒާމްގެ ތެރެއިން ފައިސާވެރިންގެ ބާރު ދެމެހެއްޓުން. އެހެންވެ އަހަރެމެން ބޭނުންވީ ވާތުފިޔައިގެ ފަލްސަފާ ކުރިއަރުވާ އާލާކޮށް އާ ނިޒާމެއް ގާއިމުކުރަން،" ޝާއިރާ ބުންޏެވެ.\nއެހެންކަމުން ވާތުފިޔައިގެ ފަލްސަފާގެ މަތީ ބިނާ ކުރެވޭ ރައްޔިތުންގެ ވެރިކަމެއް ހޯދުމުގެ ބޭނުމުގައި ނަވާނަވައިިން މިހާރު ވަނީ ރަސްމީކޮށް މަސައްކަތް ފަށައިފަ އެވެ.\nވާތުފިޔަ އާއި ކަނާތު ފިޔަ، މިއީ ކޮން ވާހަކައެއް؟\nކަނާތުފިޔައިގެ ފަލްސަފާ ބިނާވެފައި ވަނީ އެގައުމެއްގެ ހަރު މުދަލާއި، ބިމާ، އެހެނިހެން ގުދުރަތީ ވަސީލަތްތައް، ވަކިބައެއްގެ އަތަށް ނަގާ، އެ މުދަލުގެ ބާރު، އަދި އިގްތިސާދުގައި ދައުރުވާ ހުރިހާ ފައިސާއެއް އެމީހުންގެ އަތްމަތީ ދެމެހެއްޓުމަށެވެ.\n"މުދަލޭ މިބުނަނީ ގޭގައި ހިފާ ގެންގުޅޭ ތަކެތީގެ ވާހަކައެއް ނޫން. މި ދައްކަނީ އޭގެއިން އިގްތިސާދީ މަންފާ އެތަކެއް ބަޔަކަށް ލިބެން ޖެހޭ ހަރު މުދަލުގެ ވާހަކަ،"\nގެދޮރު، ސިއްހީ ފަރުވާ، ތައުލީމު އަދި އާމްދަނީ ހޯދުމުގެ ފުރުސަތުތަކަކީ ރައްޔިތުންގެ އެންމެ އަސާސީ ހައްގުތައް ކަމަށްވާ އިރު، އެކަންކަން ފުރިހަމަ ނުވާހާ ހިނދަކު ޑިމޮކްރަސީގެ އެންމެ މުހިންމު އަސާސް ކަމުގައިވާ ރައްޔިތުންގެ ބައިވެރިވުން ފުރިހަމަ މާނާގައި ނޯންނާނެ ކަމަށް ސާއިރާ ގަބޫލުކުރެ އެވެ.\n"ސަބަބަކީ ގެދޮރު ނެތި، ކުޑަކުޑަ އާމްދަނީއަކަށް ބުރަމަސައްކަތް ކުރަން ޖެހޭ މީހާ އަކީ މިނިވަނެއް ނޫން. މިހެންވުމުގެ ސަބަބުން އެމީހާގެ ވޯޓަށް ނުފޫޒު ފޯރުވޭ،" ސާއިރާ ބުންޏެވެ.\nރައްޔިތުން ގެދޮރުވެރި ކުރުމުގެ ނަމުގައި މިހާރު ކުރިއަށް ގެންދާ ސޯޝަލް ހައުސިންގެ މަޝްރޫއުުތައް ސާއިރާ ސިފަކުރީ ދައުލަތުގެ ފައިސާއިން ސަބްސިޑީ ދީގެން ވިޔަފާރިވެރިންނަށް ހުޅުވައިދޭ ވިޔަފާރިއެއްގެ ގޮތުގަ އެވެ.\nނަމަވެސް ވާތުފިޔައިގެ ސިޔާސަތުން އެކަން މުޅިން ބަދަލުވާނެ ކަމަށާއި، އެންމެނަށް ހަމަހަމަ އުސޫލަކުން ގެދޮރު ލިބި، ބިން ޕްރައިވަޓައިޒް ކޮށްގެން އެތަންތަނުގައި ލަގްޒަރީ ފްލެޓު އަޅައި ވިއްކާ މީހާގެ ވިޔަފާރިއަށް އޮންނަ ޑިމާންޑު ގެއްލޭނެ ކަމަށް ސާއިރާ ބުންޏެވެ.\nސޯޝަލް ހައުސިންގްގައި އުޅޭ މީހުން ވެސް އުޅޭނީ ފެހިކަމާއި ގަސްތަކާ ދުރުނުވާނެހެން، ޖާގަ ބޮޑު ގެދޮރުގައި ކަަމަށާއި އެއާ އެކު މުޖުތަމައުގައި ހުރި ގިންތިތަކާއި ފަންތީގެ ތަފާތު ވަރަށް ބޮޑަށް ނެތިގެން ދާނެ ކަމަށް ސާއިރާ ބުންޏެވެ.\n"ބިން ހުންނާނީ ރައްޔިތުންގެ ބާރުގެ ދަށުގައި. މިސާލަކަށް ކައުންސިލްގައި. ބިން ދޭނީ ބަންޑާރަ ގޯތީގެ އުސޫލުން ދިގު މުއްދަތަށް. މުއްދަތު ހަމަވީމާ އަލުން އަނެއްކާ ވެސް ގޯތި ނަގާ، އެއިރަކު ތިބި ބަޔަކަށް ދޫކުރާނީ. އޭރުން އަމިއްލަ ކުރާ ބިން ގޮތަށް ބިން ވާރުތަވަމުން ވަކި ބައެއްގެ ދަރިފަސްކޮޅަށް ދެމިގެނެއް ނުދާނެ،" އޭނާ ބުންޏެވެ.\nހަމައެއާ އެކު އަމިއްލަ ސްކޫލުތަކާއި ހޮސްޕިޓަލުތަކާއި ސަރުކާރު ތަންތަނުގައި ހުންނަ ފަރަގު ނައްތާލައިިގެން ނޫނީ ރައްޔިތުން ގިންތިކުރުން ނިމުމަކަށް ނާންނާނެކަން ސާއިރާ ފާހަގަކުރި އެވެ. އެހެންކަމުން ވާތުފިޔައިން އެންމެ ބޮޑު އިސްކަމެއް ދޭނީ ސަރުކާރުގެ ސްކޫލުތަކާއި ހޮސްޕިޓަލުތަކުގެ ފެންވަރު ރަނގަޅުކޮށް، އެންމެ މުއްސަނދި މީހާ ވެސް އެތަންތަނުން ހިދުމަތް ހޯދުމެވެ. އޭރުން އަމިއްލަ ފަރާތްތަކަށް ދައުލަތުން ކުރާ ހޭދަ އެތައް ތަނެއް ކުޑަވެގެންދާނެ ކަމަށް އޭނާ ގަބޫލު ކުރެ އެވެ.\nހެލްތު އިންޝުއަރެންސް އާއި އާސަންދަ ބައްޓަންކޮށްފައި އޮންނަނީ ވެސް ޕްރައިވެޓް ހޮސްޕިޓަލްތަކަށް ދައުލަތުގެ ފައިސާ ވަންނަ ގޮތަށް ކަމަށާއި ރާއްޖޭގެ ޕްރައިވެޓް ކްލިނިކްތަކާއި ހޮސްޕިޓަލްތަކަށް އަދި ރާއްޖެއިން ބޭރުގެ ހޮސްޕިޓަލުތަކަށް ވެސް އެ ފައިސާ ވަންނަކަން ސާއިރާ ފާހަގަކުރި އެވެ.\n"މަޖިލިސް މެމްބަރުންނާ ސިޔާސީ އެހެން މީހުންނާ ނުފޫޒުވެރި މަހުޖަނުންނަށް ބާޒާރަކުން މޮޅު ހިދުމަތް ގަންނަން ލިބެންޏާ އެމީހުންނަށް ކޮންކަމެއް މިސާލަކަށް ޕަބްލިކް ހޮސްޕިޓަލްތަކުގެ ފެންވަރު ކިތަންމެ ދަށަސް؟ އެއީ އެމީހުން ވަންނާނެ ތަނެއް ނޫން ބައްޔަކަށް ފަރުވާ ހޯދަން. ވީމާ، ސިޔާސީ މީހުންނަށް ވެސް ދައުލަތުން ބޭސްފަރުވާ ދޭން ޖެހެނީ ޕަބްލިކް ހޮސްޕިޓަލުން، އަދި އެމީހުން އަމިއްލައަށް އެތަންތަނުގެ ހިދުމަތަށް އިތުބާރު ކުރެވޭ ފަދަ ތަންތަނަށް އެ ހޮސްޕިޓަލްތައް ބަދަލުވީމާ، ގިންތިކުރުން ނެތި އެންމެނަށް ހަމަހަމަ ސިއްހީ ހިދުމަތް ލިބޭނީ. ސަލާން ޖަހަން ނުޖެހި މި ގައުމުގަ ތިބެ ބޭސް ފަރުވާ ކުރެވޭނީ،" ސާއިރާ ބުންޏެވެ.\nއާދައިގެ ރައްޔިތު މީހާއަށް އާސަންދަ ލިބި، ފުލުހުންނަށް ނޫސަންދަ ލިބި، ރައްޔިތުންގެ ފައިސާއިން ވެރިންނަށް އާސިއާން ގައުމުތަކުން ބޭސްފަރުވާ ކުރެވުމަކީ އިންސާފެއް ނޫނެވެ. ވާތުފިޔައިގެ ފަލްސަފާއަކީ މުއްސަނދިންނަށް، ނުވަތަ މަޖިލީސް މެމްބަރަކަށް ހިތުގެ ބައްޔެއް ޖެހުމުން އޭނާގެ ހިތަށް ލިބޭ ފަރުވާ، ނިކަމެތި މީހާގެ ހިތަށް ވެސް ލިބުމެވެ.\nމިހާރު އޮތް ކަނާތު ފިޔައިގެ ސިޔާސަތުގެ ދަށުން ވަޒީފާއަށް ދިއުމުގެ މިނިވަންކަން އޮތް ނަމަވެސް، ކުއްޔާއި ދިރިއުޅުމުގެ އެހެން ހަރަދުތައް ބޮޑުވުމުގެ ސަބަބުން އެމީހަކު ބޭނުންވާ މަސައްކަތް ކުރުމުގެ މިނިވަންކަން ގިނަ ބައެއްގެ ކިބައިން ވަނީ ނިގުޅައިގެންފައެވެ. ފުރަތަމަ ބަލަން ޖެހެނީ މުސާރައަށެވެ. ކުރާ މަސައްކަތާ އެކަށީގެންވާ ރަނގަޅު އުޖޫރައެއް ނުދޭއިރު، މަސައްކަތްތެރީންގެ ހަށިގަނޑުން ހަކަތަ ފެލާލައިގެން މުއްސަނދި ވަނީ ވެރިންނެވެ.\nނަވާނަވައި މި ތެދުވީ އެ ސިޔާސަތު ބަދަލުކުރާށެވެ. ހަގީގީ މާނައިގައި ލާމަރުކަޒުކޮށް، މަސައްކަތްތެރިން ބާރުވެރިކުރުވާށެވެ.\n"ވާތުފިޔައިގެ ފަލްސަފާގައި ދެކޭ ގޮތަކީ ސިނާއަތްތައް ކޮންޓްރޯލް ކުރަންޖެހޭނީ މަސައްކަތްތެރިން ކަމަށް. ޑިމޮކްރަޓިކްކޮށް މަސައްކަތުގެ މާހައުލުގަ ހުރިހާ ކަމެއް ނިމި ހިނގާނީވެސް. މިސާލަކަށް ބޮޑު ވިޔަފާރިތަކުން މަސް ފެކްޓަރީ ހިންގުމުގެ ބަދަލުގައި ހުރިހާ މަސައްކަތްތެރިން ހިއްސާވާ ކޯޕަރޭޓިވްސް އުސޫލުން މަސް ފެކްޓަރީ ހިންގީމާ އެތަނަކަށް ލިބޭ ފައިދާ ހަމަހަމައަށް އެންމެނަށް ބެހޭނެ. އޭރުން މަހުޖަނަށް މަސައްކަތް ކޮށްދޭކަށް ނުޖެހޭނެ،" ސާއިރާ ބުންޏެވެ.\nނަވާނަވައި އަކީ ހަރުކަށި ހަރަކާތެއްތަ؟\nމިދިޔަ ސެޕްޓެމްބަރުގައި އެންޖީއޯއެއްގެ ގޮތުގައި ރަޖިސްޓްރީ ކުރެވި ނަވާނަވައިގެ ހަރަކާތްތައް ފެށުމާ އެކު، ސިޔާސީ މީހުން އެ ހަރަކާތުގައި އެޅުވީ "ހަރުކަށި" ޓެގެވެ. ލޭބަލް ވެގެންދިޔައީ ކޮމިއުނިސްޓް ބައެއްގެ ގޮތުގައެވެ. މަސައްކަތްތެރިންގެ ހައްގުގައި އަޑުއުފުލަން ފެށުމުން ހަތަރެސް ފައިގައި ހިފާ ދަމާފައި ދުރަށް ޖެއްސި އިރު ގައުމީ ސަލާމަތަށް ނުރައްކާވާ ކަންތައްތަކަށް ހިތްވަރު ދޭކަމަށް ބުނެ ނުސީދާ އިންޒާރެއް ވެސް ސަރުކާރުގެ ފަރާތުން މިހާރު އޮތީ ދީފައެވެ.\n"[މުއްސަނދިން] އެމީހުންގެ ކައިރީ ތިބި ރޯޔަލް ހާންދާނު މީހުން އަބަދުވެސް ދެކޭނީ އާއްމުންނަށް މި މިނިވަންކަން ލިބުމަކީ ހައްދުން ނެއްޓުން ކަމަށް. ބޯހިޔާވަހިކަން ދޭށޭ، މާލެ ނޫން ސަރަހައްދުތަކުގައި މީހުންނަށް ދިރިއުޅެވިޔަ ދޭށޭ، މަސައްކަތްތެރިންނަށް ހައްގު އުޖޫރަ އާއި، އަރާމުކުރާނެ ވަގުތު ދޭން ބުނީމާ، އެއީ ހަރުކަށިވެ ހައްދު ފަހަނައެޅުން ވިއްޔާ މިތިބީ ހައްދުފަހަނައަޅާފައި. މި ހަރުކަށިކަމެއް އެންމެ ތަންފުކެއް ވެސް ކުޑައެއް ނުކުރެވޭނެ،" ޝާއިރާ ބުންޏެވެ.\nއޭނާ ގަބޫލުކުރާ ގޮތުގައި، ވެރިންނާ ސުވާލުކުރުމާ، ބޮޑުންނާ ދެކޮޅަށް ބަސްބުނުމަކީ "ހުތުރު" ކަމެއްގެ ގޮތުގައި ސިފަކޮށްދީފައި އޮތީ ވެސް ފަންތި ކުރުމާ ގިންތި ކުރުމުގެ ސަގާފަތް ކުރިއެރުވުމުގެ ބޭނުމުގައެވެ. އަދި މިހާރު ރައްޔިތުން ކޮންޓްރޯލް ކުރަނީ ބޮލުގައި ބަޑި ޖައްސައިގެން ނޫން ކަމަށާއި މިފަދަ އާދަތައް ކުރިއަރުވާ މީހުން ކިޔަމަންތެރި ބަޔަކަށް ހަދަން އުޅުމަކީ ވެސް ކޮންޓްރޯލް ކުރުން ކަމަށެވެ.\nސާއިރާ ބުނީ ނަވާނަވައިން ގޮވާލަނީ ރައްޔިތުންނަށް އަސާސީ އަދި އިންސާނީ ހައްގުތައް ދިނުމަށް ކަމަށާއި އިންސާނީ ކަރާމާތް ގެއްލުވާ ނުލުމަށް ކަމަށެވެ. އަދި ދުވާލަކު މަސައްކަތްކުރާ ގަޑި އަށް ގަޑިއިރަށް ކުޑަވެ، ހަފްތާ ބަންދަށް ދެ ދުވަސް ލިބި، މެޑިކަލް އިންޝުއަރެންސް ލިބިގެން ދިޔައީ ވެސް ދުނިޔޭގެ ވާތުފިޔައިގެ މޫވްމަންޓްތަކުން ހަޅުތާލުކޮށްގެންކަން ވެސް ސާއިރާ ފާހަގަކުރި އެވެ.\n"އެހެންވީމާ މަހުޖަނުންނާއި އެމީހުންގެ ބައިވެރި ސިޔާސީ މީހުން ވާތުފިޔަ އަކީ ހަރުކަށި ފިކުރެއް ކަމަށް ބުނުމަކީ ހައިރާންވާން ޖެހޭ ކަމެއް ނޫން. އަސްލު ދަހިކަމާއި ނުލަފާކަމުން ހައްދު ފަހަނައަޅާފައި ތިބި ބައެއް މިހާރު ރާއްޖޭގެ ރައްޔިތުންގެ މުދަލަށާއި ހައްގުތަކަށް އަރައިގެން އެތިބީ،" ސާއިރާ ބުންޏެވެ.\nނިކަމެތިކަމުގައި އުޅެވިއްޖެ، ދެން ފަހަތަކަށް ނުޖެއްސޭނެ!\nއެމްޑީޕީ އާ އެކު އެތައް ބަޔަކު މަސައްކަތް ފެށީ ހަގީގީ މާނައިގައި މިނިވަންކަން ހޯދުމަށެވެ. އެހެން ނަމަވެސް "ބިރު ފަހަނައަޅާ ގޮސް" މިހާތަނަށް ހޯދުނީ ވަކި ވަރެއްގެ ބަސް ބުނުމުގެ މިނިވަންކަން އެކަނި ކަމަށް ނަވާނަވައިން ދެކެއެވެ.\nއެހެން ނަމަވެސް އިސްލާހީ މަސައްކަތުގެ ނަމުގައި އެމްޑީޕީން މީގެ 18 ވަރަކަށް އަހަރު ކުރިން ފެށި މަސައްކަތުން، އެ ޕާޓީއަށް ދެ ފަހަރެއްގެ މަތިން ވެރިކަން ލިބުނު އިރު ވެސް ރައްޔިތުންގެ އިގްތިސޯދީ މިނިވަންކަމާއި ސިޔާސީ މިނިވަންކަމާއި އިޖުތިމާއީ މިނިވަން އަދިވެސް އޮތީ ކަސްތޮޅު އެޅުވިފައި ކަމަށް ސާއިރާ ބުންޏެވެ.\n"އަހަރެމެން ބިރު ފަހަނައަޅާ މިދަނީ މި މިނިވަންކަން ހޯދަން. ހުރަސް އެޅިއަސް ދެނެއް ނުހުއްޓުވޭނެ. އެމްޑީޕީއިން މަސައްކަތް ފެށިއިރު ކުޑަކުދިން މިތިބީ މިހާރު ބޮޑެތިވެފައި. ނިކަމެތިކަމުގައި އަބަދަކު ނުބޭތިއްބޭނެ،" ޝާއިރާ ބުންޏެވެ.\nބޮޑު ސުވާލު - ނަވާނަވައިގެ "އަޑީގައި" ތިބީ ކޮން ބައެއް؟\nނަވާނަވައިން މަސައްކަތް ފެށުމާ އެކު އަދި މިހާރު ވެސް އެންމެ ގިނަ ބަޔަކު ސުވާލު އުފައްދަމުން އަންނަނީ އެ ހަރަކާތުގެ މުގުލުގައި ތިބި ބަޔަކާ ގުޅޭ ގޮތުންނެވެ. ޔަގީނުން ވެސް އަޑީގައި ކޮންމެސް ސިޔާސީ ބޮޑު މީހަކު ހުންނާނެއެވެ.\nނަމަވެސް މިއީ، ރައްޔިތުންނަކީ "ގަމާރުން" ކަމަށް ސިޔާސީ ބޮޑުންނަށް ހީވެފައި އޮންނަ އޮތުމުގެ ސަބަބުން އުފެދޭ ސުވާލުތަކެއް ކަމަށް ސާއިރާ ބުންޏެވެ.\n"އެމީހުންނަކީ އަބަދުވެސް އަޑީގައި ތިބެ މީހުންލައްވާ ކަންކަން ކުރުވާ "ހަކުޅި ޕޮލިޓިކްސް" ކުޅޭ ބައެއް. އެހެންވެ ހީވާނެ އާންމުން މިހެން ނޫޅޭނެއޭ މަހުޖަނަކު ނެތި، ނުވަތަ މާލޭގެ ރޯޔަލް އާއިލާއެއް ފަހަތުގައި ނެތި،" ސާއިރާ ބުންނެވެ.\nއެހެން ނަމަވެސް ކިތަންމެ ވަރަކަށް ނަވާނަވައިގެ އަޑި ހޯދަން ކޮނުނު ނަމަަވެސް، މަހުޖަނެއް ނުވަތަ "ރޯޔަލް" މީހެއްގެ ގައިގައި އަތް ނުޖެހޭނެ ކަމުގެ ޔަގީންކަން ސާއިރާ ދިނެވެ. ސަބަބަކީ ނަވާނައިގެ އަޑީގައި ވެސް އަދި މަތީގައި ވެސް ތިބީ އޭނާ ކަހަލަ އާންމުން ކަމަށް ވާތީއެވެ.\nނަވާނަވައިން މިހާރު އެންޖީއޯއެއްގެ ގޮތުގައި މަސައްކަތް ކުރަމުން އައި ނަމަވެސް، އެމީހުންގެ މަގުސަދަކީ "ޑިމޮކްރަޓިކް ސޯޝަލިސްޓް ސަރުކާރެއް" ރާއްޖެއަށް ގެނައުމެވެ. އެހެން ނަމަވެސް މީހުން ގިނަ ބޮޑު ޕާޓީއެއް ހަދައިގެން، ޑިމޮކްރަސީގެ އެންމެ އަސާސީ ހައްގުތައް ލިބިފައި ނެތް މުޖުތަމައުއެއްގައި ހާސިލްވާނެ ކަމެއް ނެތް ކަމަށް އެމީހުން ގަބޫލުކުރެ އެވެ.\nނަވާނަވައިން ގަބޫލުކުރާ ގޮތުގައި މިލިއަނުން ފައިސާ ހަރަދުކޮށްގެން ހިންގާ ކެމްޕެއިންތަކަކީ ޑިމޮކްރަސީއެއް ނޫނެވެ. އެއީ އަނެއްކާ ވެސް ރައްޔިތުންނަށް ބާރާއި ނުފޫޒުފޯރުވަން ބޭނުންކުރާ އުކުޅެކެވެ.\n"މީހާ ދޭ ވޯޓަކީ އޭނާއަށް އެއްވެސް މީހެއްގެ ނުފޫޒެއް ނެތި، ބިރެއް ނެތި، އޭނާ ހިތުން ރުހުމުން، އެނގިހުރެ ދޭ ވޯޓަކަށް ވީމާ އެ ވޯޓުގަ އަގެއް ހުންނާނީ. އެފަދަ މުޖުތަމައުއެއް، އެފަދަ މިނިވަން ރައްޔިތަކު އުޅޭ މުޖުތަމައެއް ބިނާކޮށް، ވާތުފިޔައިގެ ފަލްސަފާ ގާއިމު ކުރެވުނީމާ ދެން ހުރި ސިޔާސީ ކަންކަން ކުރަން މިނިވަން ހަމަހަމަ މާހައުލެއް ރައްޔިތުންނަށް ވެސް ލިބޭނީ އަދި އަޅުގަނޑުމެންނަށް ވެސް ލިބޭނީ،" ސާއިރާ ބުންޏެވެ.\nއެހެންކަމުން މިވަގުތު ނަވާނަވައިގެ ވިސްނުން ހުރީ ޕާޓީއެއް ހެދުމަކަށް ނޫނެވެ. އެމީހުން މަސައްކަތް ކުރަމުން އަންނަނީ ވާތުފިޔައިގެ ފިކުރު އާލާކޮށް އެ ފިކުރަށް ރައްޔިތުން އަހުލުވެރި ކުރުވުމަށެވެ. ބޮޑު މޫވްމަންޓެއް ގެންނާށެވެ. މިކަމަށް ބޮޑު ޕާޓީއެއް ހަދާކަށް ނުޖެހެ އެވެ.\nއެހެންކަމުން މިހާރު ކުރަމުން އަންނަނީ މަސައްކަތްތެރިންގެ ޔޫނިއަންތަކާ އެކިއެކި އެހެނިހެން ޔޫނިއަންތަކާ އެކު މަސައްކަތްކޮށްގެން އެންމެންގެ ބައިވެރިވުމާ އެކު އެ ފިކުރުގެ ފައުންޑޭޝަން އެޅުމުގެ މަސައްކަތެވެ.\nމިވީ ކުޑަ ދުވަސްކޮޅުގައި ވެސް މަސައްކަތްތެރިންގެ ހައްގުގައި ނަވާނަވައިިން ގިނަ މަސައްކަތްތަކެއް ކޮށްފި އެވެ. ކުރިއަށް އޮތް ތަނުގައި އޮތީ އެ މަސައްކަތް އިތުރަށް ފުޅާކުރުމެވެ. އެ ފިކުރު ފެތުރުމެވެ. ނަވާނަވައިން ގަބޫލުކުރާ ގޮތުގައި، އެ ފިކުރު މިހާރުގެ ޒުވާނުންނަށް އެބަ ގަބޫލުކުރެވެއެވެ. އެހެންކަމުން ކުރިމަގު އުޖާލާކަމަަށް އެމީހުން ދެކެ އެވެ.\nކަނޑު ބޯޓެއްގައި އުންމީދުން ފުރިގެން މާލެއަށް ފޭބި ސާއިރާ އަނެއްކާ ވެސް މި ތެދުވީ ހަމަ އެ އުންމީދުތަކާ އެކު އެވެ. ނަމަވެސް މިފަހަރު އެހެން މީހަކު އެ އުންމީދުތައް ފުރިހަމަކޮށްދޭނެ ކަމަށް ނުބަލައި، މި ތެދުވީ އަމިއްލައަށް އެކަން ކުރާށެވެ. އޭރު ހުރީ އަމިއްލަ ނިކަމެތި ކަމާމެދު ހިތް މޮޅިވެފައެވެ. ނަމަވެސް މިފަހަރު މި ތެދުވީ އެ ނިކަމެތި ކަމުން ހިތްވަރު ހޯދައިގެންނެވެ. ލިބޭ ބޭއިންސާފުން ހިތުގައި އުފެދިފައިވާ ރުޅިވެރިކަމުން ހިތްވަރު ލިބިގެންނެވެ.\nއެދުވަހު ބޭއްވި ފިހި އަލުން ނަގާފައި މިވަނީ އަންނަން އޮތް އެތައް ޖީލެއްގެ ކުރިމަގުގައި ރީތި ކުލަތަކެއް ޖައްސައިދިނުމަށެވެ.


Real In Spanish League Champion Kan Hoadhaifi – adduLIVE\nApr 30, 2022, 21:15 ހަސަން ރަޝީދު\nއަމިއްލަ ދަނޑުގައި އެސްޕަނިޔޯލްގެ މައްޗަށް 4-0 އިން ކުރި ހޯދައި ސްޕެނިޝް ލީގުގެ ޗެމްޕިއަންކަން ރެއާލް މެޑްރިޑުން ހޯދައިފި އެވެ.\nބާކީ ހަތަރު މެޗު އޮއްވާ ރެއާލުން ލީގު ޗެމްޕިއަންކަން ހޯދީ 34 މެޗުން 81 ޕޮއިންޓު ހަމަކޮށްގެންނެވެ. ލީގުގެ ދެ ވަނައިގައި އޮތް ސެވިއްޔާ ކުރިއަށް އޮތް ހަތަރު މެޗުން މޮޅުވިޔަސް ދެން ރެއާލްއާ އަރާ ހަމަނުކުރެވޭނެ އެވެ. ސެވިއްޔާ ދެވަނައިގައި އޮތީ 34 މެޗުން ލިބުނު 64 ޕޮއިންޓާ އެކު އެވެ.\nމިއީ ރެއާލްގެ ތާރީހުގައި އެ ކްލަބުން ލީގު ޗެމްޕިއަންކަން ހޯދި 35 ވަނަ ފަހަރެވެ.\nމިރޭގެ މެޗުގެ ފުރަތަމަ ހާފް ރެއާލުން ނިންމާލީ ދެ ގޯލުގެ ލީޑަކާއެކު އެވެ. އެގޮތުން އެ ދެ ގޯލު ވެސް އެޓީމަށް ކާމިޔާބުކޮށްދިނީ ރޮޑްރިގޯ އެވެ. އަދި މެޗުގެ 55 ވަނަ މިނެޓްގައި މާކޯ އެސެންސިއޯ ރެއާލްގެ ތިންވަނަ ގޯލު ކާމިޔާބުކޮށްދިން އިރު އެޓީމުގެ ހަތަރުވަނަ ގޯލު މެޗުގެ 81 ވަނަ މިނެޓްގައި ކާމިޔާބުކޮށްދިނީ އިތުބާރު ފޯވާޑް ކަރީމް ބެންޒެމާ އެވެ.\nލީގު ޗެމްޕިއަންކަން ރެއާލުން ހޯދިއިރު މި ސީޒަނުގެ ޗެމްޕިއަންސް ލީގު ހޯދުމުގެ ފުރުސަތު ވެސް އެޓީމަށް އަދި އެބައޮތެވެ. އެގޮތުން އެ މުބާރާތުގެ ސެމީފައިނަލްގެ ފުރަތަމަ ލެގުގައި މެންޗެސްޓަރ ސިޓީއާ ކުޅެ ރެއާލް ވަނީ 4-3 އިން ބަލިވެފަ އެވެ. ދެވަނަ ލެގުގެ މެޗު އަންނަ ހަފްތާގައި އޮންނާނީ ރެއާލްގެ ދަނޑުގަ އެވެ.


(17 ސެޕްޓެމްބަރ 2019 އާ ގުޅޭ)\n"މިހާރު މި ރައްޓެހިންނަށްވީ... ދޯ އަލްމާ، ޒެއްލު، މީ އަލްމާ އިނގޭ... އަހަރެންގެ ހުރި އެންމެ ގާތް މީހާ" ހޭޒަލްއާ ސަލާމްކޮށްލާފައި ޔުސްރާ ދައްކާލީ އެތަނުގައި ހުރި ކުރު އަންހެން މީހާއެވެ. އެއާއެކު އަލްމާ ވެސް ހިނިތުންވެ ހުރެ ހޭޒަލްއާ ސަލާމްކޮށްލައިފިއެވެ. ނަމަވެސް އެ ހިނިތުންވުމުގައި ދެއްކުންތެރިކަމެއް އެކުލެވިފަވެޔޭ ހޭޒަލްގެ ޟަމީރު ބުނެދިނީ ކީއްވެކަމެއް ނޭނގެއެވެ. އަލްމާ އިސްކޮޅުން ކުރުވިޔަސް އޭނާގެ މޫނާއި އަތްތަންތަނުގައި ޖަހަނީ ނިކަން ހަރުވައްތަރެވެ. ޔުސްރާއާއި އަލްމާ މާބޮޑަށް ވެސް ދޮށިވާނޭކަން ހޭޒަލް ނިންމީ އެމީހުންގެ ސިފަ ފެނިފައެވެ. އަލްމާ ފަލައޭ ބުނާވަރަށް ފަލަނޫނަސް ލާފައި ހުރި ދެމޭފޮތީގެ ހުދު ޓޮޕުގެ ސަބަބުން އޭނާގެ ވަނާތަކާއި އުނަގަނޑާ ދިމާލުގައި ޖަހާފައި ހުރި ލޮކިމަސްތައް ފާޅުކޮށް ފެންނަން ހުއްޓެވެ. ޔުސްރާއަކީ ބުރުގާ އަޅާ އަންހެނެކެވެ. ރަތްކުލައިގެ ޝޯލްއަކާއެކު ހުރީ ގަޔަށް ދޫކޮށްހުރި ޓޮޕަކާއި ބެލްސެއް ލާފައެވެ. ގޭތެރެއަށް ވަންނަން ބުނެފައި އެންމެންގެ ކުރީން އަލްމާގެ އަތުގައި ހިފައިގެން ޔުސްރާ ހިނގައިގަތެވެ.\n"މިގެ އެހާ ރީއްޗެއް ނުވާނެ އިނގޭ... އިހުގެ މުސްކުޅި ގެއެއްމީ، އަލްމާގެ މާމަގެ ގޯތިމީ" ޝިޔާނު ބުނެލީ ހޭޒަލްއަށް ބަލާލާފައެވެ. އޭނާ އެހެން އެބުނީ ކޮންމެމާނައެއްގައި ނަމަވެސް އެކަމާ ހޭޒަލް މާބޮޑު ފަރުވާލެއް ނުބެހެއްޓިއެވެ. އޭނާއަކީ އެއްވެސް އިރަކު އެހާ ހިތްމޮޅު އަންހެނެއްނޫނެވެ. މެހެމާންދާރީއަކީ ހިތްހެޔޮކަމާއި އިޚްތިރާމެވެ. އެކަން ހިނިތުންވުމަކުން ދިނަސް ހޭޒަލްއަށް ފުދުނީހެވެ.\n"އެ ރަނގަޅުވާނެ، މި ރަށުން އިހުގެ ގެއެއް ބަލާލުމުގެ ނަސީބު ވެސް ލިބުނީނު މި" ހޭޒަލް ބުންޏެވެ. އޭނާގެ އުނަގަނޑުގައި ހިފައިގެން ހުރެ ލިއަމް ހިނގައިގަތީ ޝިޔާނުގެ ފަހަތުންނެވެ.\nމުޅި ގެ ހެން ފެންނަނީ ބައުކޮށެވެ. ތެޅިގަލާއި އެޅިގަލުން ރާނާ އުވަނުޖަހާ ހުރި ފާރުތަކެވެ. ބަދިގެއާ ހަމައަށް އާދެވެންވީއިރަށް ފަހުން އިމާރާތްކޮށްފައި ހުރި ބައެއް ފެނުނެވެ. އެއީ މައިގެއާ އިންވެގެން ހަދާފައި ހުރި އިމާރާތެކެވެ. އެތަނުގެ ފާރުތަކުގެ ބޭރު ހުރީ އޮމާންކޮށް މަޑުފެހިކުލައެއް ލާފައެވެ. އަދި އެބަޔަށް ވަނުމަށް ޒަމާނީ ކެނޑުންތަކެއް ހުރި ދޮރެއްލާފައެވެ. އެތަނުގައި ވެސް ހަތަރުމީހުންނަށް އިށީނދެވޭނޭ ޖޯލިފައްޗެއް ހުއްޓެވެ. އެންމެންގެން ފަހަތުން ލިއަމްއާއެކު ހޭޒަލް ވެސް ކާގެއަށް ވަނެވެ. އެތަން ހުރީ މައިގެއާ ވަކިން ނަމަވެސް ކާގެއާއި ބަދިގެ ހުރީ ޖެހިޖެހިގެންނެވެ. އެއްބައިން އަނެއްބަޔަކަށް ވަދެވޭނޭހެން ދޮރު ކަނޑާފައެވެ. އެއީ ވަރަށް ކުޑަކުޑަ ކާގެއެކެވެ. ޖެހިގެން ހުރި ބަދިގެ ތެރެއިން ފެނުނީ ޢާއްމުކޮށް މިހާރު ނުފެންނާނޭ ކަހަލަ މަންޒަރެކެވެ. އެތަނުގައި ދުންއަރާ ކަޅުވެފައި ހުރި ދުމަށްޓަކާއި ދަރު އުނދުނެއް ހުރީތީ ހޭޒަލްއަށް ފެނުނެވެ. އެތަނާ ތަންކޮޅެއް ދުރުގައި ދެތަނުން ކެކޭ ގޭސް އުނދުނެއް ސިމެންތި އަށްޓެއްގެ މަތީ ބަހައްޓާފައި ހުއްޓެވެ.\nކާގޭގެ ދޮރުންވަންނައިރު ކަނާއަތްފަރާތުގައި ހުރި ތަރަފާލު އެޅި ކާމޭޒުގެ އެއްކޮޅުގައި ހޭޒަލްއާއި ލިއަމް އިށީނުމުން ކާމޭޒު ފުރިއްޖެއެވެ. އެމީހުންނާ ކުރިމަތިވާނޭހެން އިނީ ޝިޔާނެވެ. މޭޒުމަތިން ފެންނަނީ ދިވެހިން ޢާއްމުކޮށް ކެއުމަށް ބޭނުންކުރާ ވައްތަރުތަކެވެ. ގަރުދިޔައާއި ބަތެވެ. މަހުބިހާއި މެޔާއި ބަނޑައިދޫ ފަދަ އެއްޗެހި ވަކި ތަށްޓަކަށް ނަގާފައި ހުއްޓެވެ. ރޯމިރުހާއި ލޮނުމެދާއި ފިޔާއާއި ލުނބޯގެ އިތުރުން ލޮނުމިރުހާއި ހިކިމަސް ހުއްޓެވެ. ދެން ހުރީ ކެރެޓު އަސާރައާއި ރިހިކުލައިގެ ކުޑަތަށްޓެއްގައި ކުޅިކޮށްފައި ހުރި ރިހާކުރެވެ. ބުއިމަކަށް އަތަފަނި ހުއްޓެވެ. ކޮޕީފަތާއި ތެލުލި ފަތާއި ކެރެޓާއި ކިއުކަމްބާ އެހެން ތަށްޓެއްގައި ހުއްޓެވެ.\n"މަށަކަށް ބަލާކަށް ނީނދެވޭނެ... ފަށަމާ..." ޝިޔާނު ބުންޏެވެ. އެއާއެކު ބަތްތަށި ކައިރިކޮށްލުމާއެކު ޝިޔާނުގެ ތަށްޓަށް ޔުސްރާ ބަތްއަޅައިދޭން ފެށިއެވެ.\n"މޮޑެދޭންވީ ދޯ" އަލްމާ އަހާލީ ލިއަމް ގާތުގައެވެ.\n"ނޫން... އަތުން ކާނީ" ލިއަމް ބުންޏެވެ.\n"އެބަ އަންނަން... ލިއަމް އަތްދޮންނަން ބޭނުންވާނެއެއްނު" އަލްމާ ބުނެލިއެވެ. އަދި ހަލުވިކޮށް ބޭރަށް ނުކުމެ ޕްލާސްޓިކު ބޮޑު ތަށްޓަކާއި ފެންޖަގެއް ހިފައިގެން އޭނާ އައެވެ. އެކުރަން އުޅޭ ކަމެއް ނޭނގިފައި ހޭޒަލް ބަލަން އިނެވެ. އަލްމާ ޕްލާސްޓިކު ބޮޑުތަށި ދިއްކޮށްލުމުން ލިއަމް އެތަށްޓަށް އަތް ދިމާކޮށްލިއެވެ. އެއާއެކު ލިއަމް އަތްދޮންނަން އަލްމާ ފެންޖަގު އަރިކޮށްލާ ފެން އޮއްސަން ފެށިއެވެ.\n"ޒެއްލު ވެސް އަތްނުދޮވެ ނުކާނެ" ލިއަމް އަތްދޮވެލާފައި ބުނެލިއެވެ. އަލްމާ އެ ތަށި ހޭޒަލްއަށް ދިއްކޮށްލިއެވެ. އޭނާ އަތްދޮވުމުން ތަށި ހިފައިގެން އަލްމާ ހިނގައްޖެއެވެ.\n"ޔުސްރާމެން ނުކަންތަ؟" ހޭޒަލް އަހާލިއެވެ.\n"އަހަންނާ އަލްމާ ކާނީ ފަހުން، މި މޭޒުގަ އަހަރެމެން އެންމެންނަކަށް ނުތިބެވޭނެއެއްނު" ޔުސްރާ ބުންޏެވެ. ބަތްތަށި ލިއަމްމެންނާ ކައިރިއަށް އޭނާ ޖައްސާލިއެވެ. ލިއަމްއަށް އެއްޗަކާ އެއްނުކޮށް ހުންނަ ބަތެއް ނުކުވެއެވެ. އެކަމާ ހޭޒަލްއަށް ވިސްނާލެވުނެވެ. އެހެންނަމަވެސް ބައެއްގެ ކައިރިއަށް އެގޮތަށް އައިސް ހުންނައިރު އަމިއްލަ ގޭގައި ހުންނަ ގޮތަށް ހުރިހާ ކަމެއް ފުރިހަމަވެފައި ނުހުންނާނޭކަން ލިއަމްއަށް އެނގޭތީ މަޖުބޫރުވެގެން އޭނާ ބަތްކާން ޤަބޫލުވެފައި އިނީއޭ ހޭޒަލްގެ ހިތަށް އެރިއެވެ. އެނބުރި އެޕާޓެމެންޓަށް ދެވުނީމާ އެކަމާ ލިއަމްއާ ދިމާކޮށްލަން ހޭޒަލް އިނީ ހިތުލައިގެންނެވެ. އެވަގުތު ލިއަމް ބަތްއަޅާފައި ހުރި ބޮޑުތަށި ނަގާ ހޭޒަލްގެ ތަށްޓަށް ބަތް އަޅައިދޭން ފެށިއެވެ. އަދި އޭނާގެ ތަށްޓަށް ހޭޒަލް ބަތް އަޅަން އުޅެނިކޮށް އެތަނަށް އައި އަލްމާ ރޮށިއަޅާ ކަހަލަ ތަށްޓެއް މޭޒުމަތީ ބެހެއްޓިއެވެ.\n"ލިއަމް ބަތްނުކާނެތީ ރޮށި ފިހުނިން" އަލްމާ ބުނެލިއެވެ.\n"މިތަނުގަ ވެސް އެހެންވީމަ ބަތްކޮޅެއް ހަމަ ނުދިރުނު ދޯ" ހޭޒަލް ހިނިތުންވެ އިނދެ ބުނެލިއެވެ.\n"ރޮށި ފުނޑުވަދެން" ހޭޒަލް ބަތްތަށްޓަށް އަތްލުމުގެ ބަދަލުގައި ބުނެލިއެވެ. އަދި ރޮށިތަށި ނަގަން އުޅުނެވެ. ނަމަވެސް އަލްމާ އެ ތަށި ދަމާލީ އޭނާއާ ގާތަށެވެ.\n"ޒެއްލު ކާންފާށާ، އަހަރެން ރޮށިފުނޑުވަދީފާނަން... އެހެންޔާ ވެސް އަހަރެން ދޯ ލިއަމްއަށް ރެޑީކޮށްދެނީ" އަލްމާ ބުންޏެވެ. އެއާއެކު ހޭޒަލްގެ ނަޒަރު ލިއަމްއާއި އަލްމާއަށް ހުއްޓުނެވެ. ލިއަމް ވަކި އެއްޗެއް ނުބުންޏެވެ. ޔުސްރާއަށް ހޭޒަލްގެ ނަޒަރު ދަތުރުކޮށްލި ގޮތް ފެނުނެވެ.\n"އޭނާ މިގެއަށް އައިސް ނުކެރިފަ އިންނަންޏާ ދެން ޖެހޭނީ މީހަކު އެކަން ކޮށްދޭކަންނު، އަހަންނަށް ޖެހޭ ޝިޔާނުގެ ބަތްތަށި މޮޑެން... ޒެއްލުއަށް އެނގޭތަ!... މި ލިއަމް ވަރަށް ލަދުން އިންނާނީ، މިހާރު ކިރިޔާ ވެސް އެ ވާހަކަދައްކަނީ" ޔުސްރާގެ އަޑުގައި ހުރީ ދިމާކޮށްލާފަދަ ގޮތެކެވެ. އެހެންނަމަވެސް ހޭޒަލްއަށް ބަޔާންކުރަން ނޭނގޭ އުނދަގޫތަކެއް އަލްމާގެ ފުށުން އިޙްސާސް ކުރެވުނެވެ.\n"ތި މީހުންހެން އަނގަގަދަ ނުވުމަކީ ލަދުން ހުރުންތަ؟" ޔުސްރާ ބުނި އެއްޗަކަށް ލިއަމް ރައްދުދިނެވެ.\n"ތިކަން އަހަރެން ޤަބޫލެއްނުކުރާނަން، އޭނާ ލަދުންނެއްނޫން... އޭރު އާވީމަ ދޯ... މިހާރު އާކަން ކެނޑިއްޖެ، އެހެންވީމަ ނުކެރިއެއް ނުހުންނާނެއެއްނު" އަލްމާ ލާނެތް ގޮތަކަށް ހީނލިއެވެ.\nލިއަމް ކައިނިންމާފައި އެންމެންނަށްވުރެ ކުރީން ކާގެއިން ނުކުތެވެ. ބޭރުގައި ތަޅުންކޮޅެއް އަޅައި އިސްކުރެއް ލާފައި ހުރި ތަނެއް ހުއްޓެވެ. އެތަނުން އަތްދޮންނައިރު ގަޔަށް ފެންބުރާނޭ ކިޔާ އަލްމާ ދިޔައީ އަތްދޮންނަން އިހު ގެންގުޅުނު ފެންޖަގާއި ބޮޑުތަށި ބަލައެވެ. އޭނާގެ ފަހަތުން ލިއަމް ވެސް ހިނގައިގަތެވެ. ކައިނުނިމި އިން ހޭޒަލްގެ ލޯ މައްޗަށް އެ ދެ މީހުން ވެސް ގެއްލުނީއެވެ. ގިނައިރެއްނުވެ ޝިޔާނު ކައިގެން ނުކުތުމުން އަލްމާ އައިސް ކާގެއަށް ވަނެވެ. ޝިޔާނު ކެއި ތަށްޓާއި ލިއަމް ކެއި ތަށި ނަގަމުން ޔުސްރާގެ ނަޒަރު އަލްމާއަށް ހުއްޓުނެވެ. ބަސްމޮށުންތެރިކަމެއް ނުހިނގި ނަމަވެސް އަލްމާއަށް ބަލަން ހުރި ޔުސްރާގެ ބެލުމުގައި ތަފާތުކަމެއް ހުރިކަން ގައިމެވެ. ހީވަނީ ޔުސްރާ ކަމަކާ ހިތްހަމަނުޖެހުނީހެނެވެ.\n"ދެކޮޅަށްނުދުވެ މިތާ މަޑުކޮށްލަބަލަ... މި އަންނަނީ ތަށިތައް ދޮވެލައިގެން، ޒެއްލު ކައިނުނިމެނީސް އަހަރެމެން ވެސް ކާން އަރަންކަމަށް" ޔުސްރާ ބުންޏެވެ. އެއްވެސް އަސަރެއް ނުފެނި ހުރި އަލްމާގެ މޫނު ހޭޒަލްއާ އަމާޒުވީ ހިނދު ނިކަން ފުޅާ ހިނިތުންވުމެއް ބަދަލުކޮށްލިއެވެ. ހިނިތުންވުން ކެނޑުމުގެ ބަދަލުގައި އަލްމާގެ ތުންފަތް އެއްފަރާތަކަށް ދެމިލި ގޮތުން އެ ހިނިތުންވުމުގައި މަލާމާތުގެ އަސަރު އެކިލެވިފައިވީހެން ހޭޒަލްއަށް އިޙްސާސް ކުރެވުނެވެ. މޫނުމަތިން ފާޅުނުކުރި ނަމަވެސް ހޭޒަލްގެ ހިތަށް ވަރަށް އުނދަގޫވިއެވެ. އެފަދަ އުނދަގޫ އިޙްސާސްތަކެއް ކުރެވެންވީ ސަބަބެއް ހޭޒަލްއަކަށް ނޭނގެއެވެ. އޭނާއާއި އެ މީހުންނާ ބައްދަލުވީ މުޅިން އަލަށެވެ. ހޭޒަލްގެ ފުށުން އެމީހުންނަށް ބޮޑާކަމުގެ އަސަރެއް ނުފެންނާނޭކަން ޚުދު އޭނާއަށް އެނގެއެވެ. އޭނާއަކީ މީހުންނާ ގުޅޭ މިޒާޖެއްގެ މީހެއްކަން އަމިއްލައަށް ވެސް ބުނަން އެނގެއެވެ. ރައްޓެހިން ހޯދަން ހޭޒަލްއަށް ނުހަނު ފަސޭހައެވެ.\n"ވަރަށް ދުވަސްކޮށްލާފަ މިހާ ފުރިހަމައަށް ގަރުދިޔައާއި ބަތާ ކާން ލިބުނީ" މޭޒުދޮށުގައި އިށީނދެ އިން އަލްމާއާ ރައްޓެހިކަން ބަދަހިކުރުމުގެ ނިޔަތުގައި ހޭޒަލް އިސްވެ ވާހަކަދެއްކިއެވެ.\n"ޒެއްލުތަ ކިޔަނީ އަސްލުކޮށް" އަލްމާ އެއްސެވެ.\n"ހޭޒަލް ކިޔަނީ... ފެމެލީއާއި ފްރެންޑްސް ޒެއްލު ކިޔަނީ" ހޭޒަލް ބުންޏެވެ.\nޔުސްރާ ތަށިތައް ހިފައިގެން އައިސް ކާންނުފެށިގެން އުޅެނިކޮށް ހޭޒަލް ކައިނިމިއްޖެއެވެ. އެހެންވެ އޭނާ އަތްދޮވުމުގެ ކަންތައް ހަމަޖައްސައިދިނީ ޔުސްރާއެވެ. ހޭޒަލް ތަށި ހިފައިގެން ތެދުވުމުން ޔުސްރާ އެ ތަށި އަތުލިއެވެ. ހޭޒަލް އެއްވެސް ތަށްޓެއް ދޮންނާނޭ ކަމެއްނެތޭ ޔުސްރާ ބުންޏެވެ. އަތްދޮންނަން ބަދިގެ އޮޅި ކައިރީ ބަހައްޓާފައި ހުރި ތަށްޓާއި ފެންޖަގު ކައިރިއަށް ޔުސްރާ ޖެހިލިއެވެ. ހޭޒަލް އެތަނާ ކައިރިވެލިއިރު އެ ދިމާ ޖޯލިފަތީގައި ލިއަމްއާއި ޝިޔާނު ތިއްބެވެ. ހޭޒަލް ފެނުމުން ރަނގަޅަށް ކެއިންތޯ ޝިޔާނު އަހާލިއެވެ. ހޭޒަލް ހިނިތުންވުމަކާއެކު ބަނޑުފުރެންދެން ކައިފިންކަން ބުނެލިއެވެ. ހޭޒަލް އަތްދޮވެގެން އައިސް ޝިޔާނުގެ ދިއްކޮށްލި ފޯއްތަބަކުން ކާފޫރުތޮޅިއަކާއި ފޮނިތޮށިކޮޅެއް އަނގަޔަށް ލިއެވެ. ހޭޒަލްއަށް ފޯނެއް އައީ އެވަގުތެވެ.\n"މަންމަ" ފޯނަށް ބަލާލާފައި ލިއަމްއަށް ބަލާލަމުން ހޭޒަލް ބުންޏެވެ.\n"ބޭރު ޖޯއްޔަށް މިދަނީ... ޝިޔާނު އަންނާނަންތަ؟" ލިއަމް ޖޯލިފަތިން ތެދުވަމުން ބުންޏެވެ.\n"ދެ ކުދީން ގޮސްލާ... އެ ތިބަ ދެ މީހުން ނިމުނީމަ ނުކުންނާނަން އަނގަތަޅާލަން" ޝިޔާނު ބުންޏެވެ.\nހޭޒަލްއާއި ލިއަމް ބޭރު ޖޯއްޔަށް ނުކުތެވެ. އެތަނުގައި ބޮކިދަނޑިއެއް ހުއްޓެއް ކަމަކު ބިޔަކޮށް ހެދި ފެތުރިފައި ހުރި ބަނބުކެޔޮ ގަހާ ހެދި ޖޯލިފައްޗަށް އޮންނަނީ އަނދިރިއެޅިފައެވެ. އެތާ ތިބޭ ބަޔަކު އިނގޭވަރުވާނީ ޖޯލިފައްޗާ ފުދޭވަރަކަށް ކައިރިއަށް އައިސްގެންނެވެ. ގޭގެ ދޮރޯށްޓާ އެންމެ ދުރުގައި ހުރި ޖޯލީގައި ލިއަމް އިށީނެވެ. އޭނާއާ ޖެހިގެން ހޭޒަލް އިށީނެވެ. ގުޅީ މުހުސިނާއެވެ. ހޭޒަލްގެ ފޯނަށް ގުޅިއެއް ކަމަކު މިފަހަރު ފޯނުކޯލު ނެގީ ލިއަމްއެވެ.\n"މަންމަގެ ހޭޒަލް ސަލާމަތުން އަހަރެންގެ ގާތުގައި އެބަހުރި... އެކަން ބަލާކަންނު ތިގުޅީ" ފޯނު ނެގިގޮތަށް ލިއަމް ބުންޏެވެ. އޭނާ މުހުސިނާއާ އިރުކޮޅަކު ވާހަކަދައްކާފައި ހޭޒަލްއަށް ފޯނު ދިއްކޮށްލިއެވެ. ހޭޒަލް ގާތު މުހުސިނާ އެހުމުން ކިޔާދޭ ފަދައިން އެ ރަށުގައި ހުރި ލިއަމްގެ ރަޙުމަތްތެރިއެއްގެ ދަޢުވަތަށް އައިސް އުޅޭވާހަކަ ބުންޏެވެ. މުހުސިނާގެ ކޯލު ބޭއްވުމާއެކު ހޭޒަލްގެ ނަޒަރު ލިއަމްއަށް ހުއްޓުނެވެ. އޭނާގެ ކަނާއަތުން ހޭޒަލްގެ ވައަތްތިލައިގަ ހިފާ އުފުލާލިއެވެ. އަދި ހޭޒަލްގެ އިނގިލިތަކުގެ ދޭތެރެއަށް ލިއަމްގެ އިނގިލިތައް މަހާލައި ހިފަހައްޓާލިއެވެ.\n"ހެޕީތަ މިކޮޅަށް އާދެވުނީމަ" ލިއަމް އަހާލިއެވެ. ހޭޒަލް ބޯޖަހާލީ ނިކަން ބޮޑު ހިނިތުންވުމަކާއެކުއެވެ.\n"އަލްމާގެ ފެމެލީ މީހުން ނޫޅެނީތަ؟ އެއްވެސް މީހަކު ގޭތެރެއިން ނުފެންނާތި" ވިސްނުމަކަށް ގެއްލި އިނދެފައި ހޭޒަލް އަހާލިއެވެ.\n"އޭނާގެ މުސްކުޅި މަންމައެއް ހުރޭ، ދެން އަލްމާގެ ދެމަފިރިންނާއި އެމީހުންގެ ދަރިފުޅު، އޭނަ މަންމަ ވަރަށް އަވަހަށް ކައިގެން ނިދަންވަންނާނެ، ދަރިފުޅު ނިންދަވާނެ މިހާއިރުވާއިރަށް" ލިއަމް ބުންޏެވެ.\n"ދެން އޭނާގެ ފިރިމީހާޔޯ" ހޭޒަލް އަހާލިއެވެ.\n"އޭނާ އެއީ ކަންނެއްޔަށް ދާމީހެއް... ރަށަކުނެތް" ލިއަމް ބުންޏެވެ.\n"ޝިޔާނު ހީވަނީ ވަރަށް ސީރިއަސްހެން ޔުސްރާއާ" ހޭޒަލްއަށް ފެނުނު ކަންތައްތަކުގެ މައްޗަށް ބުރަވެ ބުނެލިއެވެ.\n"އޭނަ ބޭނުންވޭ ޔުސްރާއާ މެރީކުރަން... އެހެން ވިސްނާނީ ވަރަށް ސީރިއަސްވީމަތާ" ލިއަމް ބުންޏެވެ.\n"މި ތިބީނު" ގޭތެރެއިން ނިކުތް ޝިޔާނު ބުންޏެވެ.\nޝިޔާނުގެ ފަހަތުން ޔުސްރާއާއި އަލްމާ ވެސް ނުކުތެވެ. ޝިޔާނާއި ޔުސްރާ އިށީނީ ގޭގެ ދޮރޯށްޓާ ކައިރިވާނޭހެން ހުރި ދެ ޖޯލީގައެވެ. އަލްމާ އިށީނީ ޔުސްރާއާ ޖެހިގެންނެވެ. ޔުސްރާއާއި ޝިޔާނު ވަރަށް ގިނަ ވާހަކަދެއްކިއެވެ. ހޭޒަލް އައިސް ހުރި ދުވަސްކޮޅުގައި މަޖާކޮށްލަން އެކިކަހަލަ ކަންކަން ރޭވުމަށް ޔުސްރާ ނިންމިއެވެ. ވާހަކައިގެ ތެރެއިން ޔުސްރާގެ ދަރިފުޅުގެ ވާހަކަ ވެސް ބުންޏެވެ. އެގާރަ އަހަރުގެ ޝަހާ ގިނައިން ހުންނާނީ އޭނާގެ މާމަމެންގޭގައި ކަމަށް ބުންޏެވެ. އެގޭގައި އޭނާވަރުގެ ކުދީން އުޅޭތީއެވެ. ޔުސްރާއަކީ ވަޒީފާ އަދާކުރާ މަންމައެކެވެ. އަމިއްލަ މީހެއްގެ ކުންފުނީގައި އިދާރީ މަސައްކަތްތައް ބަލަހައްޓަނީއެވެ. ބަންދުދުވަހެއް ފިޔަވައި އެހެން ހުރިހާ ދުވަހެއްގަ ހުސްވަގުތުވާނީ ރޭގަނޑު ނުވައެއްގެ ފަހުން ކަމަށް ޔުސްރާ ބުންޏެވެ. އެހެންވިޔަސް ބައެއް ދުވަސް ދުވަހަށް ހަވީރު ވެސް ވަގުތު ވާކަމަށް ބުންޏެވެ. ކޮންމެ ކަމެއް ބޭއްވިޔަސް އެންމެން ބައްދަލުވާނޭ ތަނަކަށް ޔުސްރާ ނިންމީ އަލްމާމެން ގެއެވެ. އެގޭގައި މީހުން މަދުވެފައި އެމީހުންނަގާ މަޖަލަށް އެއްޗެއް ބުނާނޭ މީހަކު ނުހުންނާނެތީއޭ އޭނާ ބުންޏެވެ. އެކަން ހޭޒަލްއަށް ވިސްނުނެވެ. އަލްމާމެން ގޭތެރެ ފަޅަށް އޮންނަކަން ހޭޒަލްއަށް ވެސް މިރޭ ފާހަގަވެއްޖެއެވެ.\n"މިގޭ ބިއްދޮށުގައި ހުރި ކޮޓަރި ހެދިފަ ހުރިނަމައޭ ހިތަށް އަރާ، ޒެއްލުއާއި ލިއަމް މިގޭގަ ބަހައްޓަން ވަރަށް ބޭނުން... އޭރުން މަޖާ ވެސް ވާނެއެއްނު" އަލްމާ ބުންޏެވެ. ހޭޒަލް މަޑުމަޑުން ބޯޖަހާލަމުން ހޫންއެއް ލައްވާލިއެވެ.\nލިއަމްއާއި ހޭޒަލްއަށް އެމީހުން ތިބޭ އެޕާޓްމެންޓަށް އާދެވުނީ އެގާރަ ޖެހިފަހުންނެވެ. ޝިޔާނު އެމީހުންނާއެކު އައުމުގެ ބަދަލުގައި ޔުސްރާ ގާތު އަލްމާމެންގޭގައި މަޑުކުރީއެވެ.\nލިއަމްގެ ގާތަށް ހޭޒަލް އައިތާ ހަފްތާއެއް ވީއިރު ޔުސްރާއާއި އަލްމާއާ އޮންނަ ރައްޓެހިކަން ވަރަށް ބޮޑަށް ބަދަހިވެއްޖެއެވެ. ޔުސްރާއަށްވުރެ ގިނައިން އަލްމާ ވާހަކަދައްކަން ފެށިއެވެ. އެކަމަކު އޭނާގެ ވާހަކަ ހުންނަނީ އަބަދުވެސް ހޭޒަލްގެ ފުށުން ކަންކަން އޮޅުންފިލުވަން ބޭނުންވެފައި ހުންނަ ހެންނެވެ. އަނެއްކޮޅުން އަލްމާ ފެންނަނީ ވަރަށް ތަފާތު މީހެއްގެ ގޮތުގައެވެ. ޔުސްރާ ހެންނެއްނޫނެވެ. ލިއަމްއާ ވާހަކަދައްކާއިރު އޭނާގެ ގައިގާ އަތްލުމުގެ އިތުރުން ބައެއްފަހަރަށް އެއްވެސް ކަމެއްނެތި ލިއަމްއަށް ގެއްލިފައި އަލްމާ އިންނަތީ ހޭޒަލްއަށް ވެސް ފެނިއްޖެއެވެ. ހޭޒަލްގެ ހިތުގައި ސުވާލު އުފެދެނީ އަލްމާގެ ޢަމަލުތައް ޝިޔާނާމެދު ބަހައްޓާ ގޮތް ތަފާތުވީމައެވެ. ނަމަވެސް އެއީ ދެކޮޅުޖެހޭ ޚިޔާލެއްކަމަށް ހޭޒަލްއަށް ނުވިސްނުނީ ލިއަމްގެ ފުށުން ތަފާތެއް ނުފެންނާތީއެވެ. އަނެއްކޮޅުން ހީވާ ހީވުމަކަށް އެއްޗެއް ބުނާތަނުން އެކަން ބޮޑުވެ މޫނުކެނޑެންޖެހިދާނެތީ ހޭޒަލް ބިރުގަނެއެވެ.\nޖެހިގެން އައި އަންގާރަ ދުވަހުގެ ރޭ ޝިޔާނާއި ފަރުހާދާއި އަދިވެސް އެމީހުންގެ ތެރޭގައި އުޅޭ ގުރޫޕާއެކު މަސްދަތުރެއް ރޭވިއެވެ. އެހެންވެ ޝިޔާނާއެކު މަސްދަތުރަށް ބޭނުންވާ ބައެއް އެއްޗެހި ހޯދުމަށް ލިއަމް ދިޔައެވެ. ހަވީރު އޭނާ ދަމުން ދިޔައީ އަލްމާމެންގެއަށް ހޭޒަލް ލާފައެވެ. އޭރުން ހޭޒަލް އެކަނިވެ ފޫހިވުމުގެ ބަދަލުގައި އަނގަތަޅާލާނޭ ބަޔަކު ތިބޭނެތީއެވެ. މަހުން އައިސް ހޭޒަލް ބަލާ އަންނާންކަމަށް ލިއަމް ބުންޏެވެ.\nރޭގަނޑު ކައި ނިންމާފަ އަލްމާއާއެކު ހޭޒަލް ވެސް އޮތީ ބޭރު ޖޯލީގައެވެ. ޔުސްރާގެ ދަރިފުޅުގެ ކަމެއް ޖެހިގެން އޭނާއަށް އާދެވޭނީ ތަންކޮޅެއް ލަހުން ކަމަށް އަލްމާ އޮތީ ބުނެފައެވެ. ދެމީހުން ޖޯލީގައި ތިއްބާ ހޭޒަލްގެ ފޯނަށް މެސެޖެއް އައެވެ. އޭނާ ޑޭޓާ ޖައްސާލުމުން ނޮޓިފިކޭޝަންތައް ފުންޏަކަށް އަންނަން ފެށީއެވެ. އޭގެތެރޭގައި ދާރިއަންގެ މެސެޖަކާއި ސައިފްގެ އެތައް މެސެޖެއް ހުއްޓެވެ. ފުރަތަމަ ހޭޒަލް ދާރިއަންނަށް ޖަވާބު ފޮނުވިއެވެ. އޭނާ އަތޮޅުތެރޭ ހުރިކަމާއި އޭނާ ފޮނުވި ކުރެހުމާމެދު އިތުރަށް ވާހަކަދައްކަން މާލެ ދެވުނީމަ ބައްދަލުވާނީ ކަމުގައި ބުންޏެވެ. އަދި އޭނާ މާލެ ދާނޭ ތާރީޚު ވެސް ބުންޏެވެ. އެއަށްފަހު ސައިފްގެ މެސެޖުތައް ބަލާލިއެވެ. އަދި ވަގުތުން ޑޭޓާ އޯފް ކޮށްލިއެވެ. މެސެޖު ބަލައިފިކަން އެނގޭއިރަށް ސައިފް ގުޅާނޭކަން ހޭޒަލްއަށް ޔަގީންވަނީއެވެ. އޭނާގެ ހަރަކާތްތަކަށް އަލްމާ ބަލަން އިންކަން އެނގުނީ އޭނާ ވާހަކަދެއްކީމައެވެ.\n"ލިއަމްތަ؟" އަލްމާ އެއްސެވެ. ހޭޒަލް ބޯހޫރުވާލަމުން "އުނހު!"އޭ ބުނެލިއެވެ.\n"ދެން ކާކު... އަނެއްކާ ބިޓެއްތަ؟" އަލްމާގެ އަޑުގައި ހުރީ ސަމާސާ ގޮތެކެވެ.\n"ފްރެންޑެއް" ހޭޒަލް ބުންޏެވެ.\n"ލިއަމް މައްސަލައެއް ނުޖައްސާތަ ޒެއްލުގެ ފިރިހެން ރައްޓެހިން ތިބީމަ، މިހާރު ކިހާ ދުވަހެއްވެއްޖެ މެރީ ކުރިތާ؟" އަލްމާ އެއްސެވެ.\n"އެއިޓްވަނީ... އޭނާއަކީ އެކަހަލަ މީހެއްނޫން، އަހަރެމެން ދެ މީހުންގެ ދެމެދުގަ އަންޑަސްޓޭންޑިން އޮވޭ، ފުލް ޓްރަސްޓް އެކަކުއަނެކަކަށް ކުރަން" ހޭޒަލް ބުންޏެވެ.\n"ލިއަމް ވަރަށް ނައިސް ދޯ... އެކަމަކު ތިވަރަށް ނުވާނެ އިތުބާރުކުރާކަށް، ދެން ބުނެބަލަ... ކިހިނެއް ތި ދެ މީހުން ދިމާވީ" އަލްމާ އެއްސެވެ. ދިމާވިގޮތް ކުރުގޮތަކަށް ހޭޒަލް ކިޔާދިނެވެ.\n"ލިއަމްގެ ވައިފެއް ހުންނަކަން އޮތީ އެނގިފަ، އެކަމަކު ހިޔެއްނުކުރަން މިކޮޅަށް އަންނާނެކަމަކަށް، ލިއަމް ވެސް ފަހުންފަހުން ޝިޔާނާއެކު އަންނަލެއް މަދު، އަޔަސް ނިކަން އަވަހަށް ދޭ... ލިއަމް ބޭނުންވެގެންތަ ޒެއްލު ތިއައީ" އަލްމާ ބުންޏެވެ. މިފަހަރުވެސް ހޭޒަލް ހޫންއަކުން ވާހަކަކުރުކޮށްލިއެވެ.\n"ބޭބީއެއް ހޯދާކަށްނޫޅެންތަ؟... ދަރިއަކުނެތިއްޔާ ދިރިއުޅުން ފުރިހަމައެއްނުވާނެ ދޯ" އަލްމާ ބުންޏެވެ. މިފަހަރު އަލްމާގެ ވާހަކައިން ހޭޒަލްއަށް އުނދަގޫވެއްޖެއެވެ.\n"ކީއްވެތަ އަލްމާގެ ހަޒްބަންޑް ނުފެންނަނީ؟ އަހަރެމެންނާ މީޓު ވެސް ނުކޮށްދެމެންނު" ހޭޒަލް ރާގު ބަދަލުކޮށްލިއެވެ.\n"އަހަރެންގެ ހަޒްބަންޑް ލިއަމްހާ ސްމާޓެއްނުވާނެ، ލިއަމްމެން ގައިން ދުވާކަހަލަ މީރު ވަހެއް ވެސް ނުދުވާނެ، އޭނާ ގިނައިން އުޅެނީ ކަނޑުމަތީ... ކަންނެލި ދޯންޏެއްގަ، އަހަރެން ވެސް އިންނަންވީ ލިއަމްއާ ދޯ... އޭރުން ޒެއްލުހާ ނަސީބު ގަދަވާނެ" އަލްމާ ހިނިއައިސްފަ އިނދެ ބުންޏެވެ.


Maaraamaathahfahu Rihiveli Resort alun hulhuvaifi\nމާރާމާތަށްފަހު ރިހިވެލި ރިސޯޓު އަލުން ހުޅުވައިފި\nރިހިވެލި ރިސޯޓަށް އިއްޔެ ފަތުރުވެރިން ދިއުމުން ސަގާފީ ހުށަހެޅުންތަކަކާ އެކު ފަތުރުވެރިންނަށް މަރުހަބާ ކިޔަނީ -- ފޮޓޯ: ރިހިވެލި\nރިހިވެލި ރިސޯޓާ ގުޅުންހުރި މައްސަލަތަކެއް ކޯޓުގައި ހިނގަމުން ދަނިކޮށް އެ ރިސޯޓު މަރާމާތު ކުރުމަށްފަހު އަލުން ހުޅުވައިފި އެވެ.\n"ރިހިވެލި ބީޗް ރިސޯޓް"ގެ ނަމުގައި ހިންގަމުންދިޔަ ރިސޯޓުގެ ސަބް ލީސް އެއްބަސްވުން ބާތިލްކުރި މައްސަލަ ހައިކޯޓުގައި އިސްތިއުނާފް ކޮށްފައި ވަނިކޮށް އެ ރިސޯޓު ހިންގުމާ އަލަށް ހަވާލުވީ ބީޗްއެކްސް ޕްރައިވެޓް ލިމިޓެޑް ކިޔާ ކުންފުންޏަކުންނެވެ. އެއީ ރައްޔިތުންގެ މަޖިލީހުގެ ފުވައްމުލަކު އުތުރު ދާއިރާގެ މެންބަރު މުހައްމަދު ރަޝީދު (ދޮންބެ) ހިއްސާވާ ކުންފުންޏެކެވެ.\nރިސޯޓަށް އިއްޔެ ފަތުރުވެރިން ގެނެސް ރިސޯޓު އަލުން ހުޅުވީ "ރިހިވެލި މޯލްޑިވްސް ރިސޯޓް"ގެ ނަމުގަ އެވެ. އިކޮނޮމިކް މިނިސްޓްރީގައި މިދިޔަ މަހުގެ ފަސްވަނަ ދުވަހު ބިޒްނަސް ނަމެއްގެ ގޮތުގައި އެ ނަން ވަނީ ރަޖިސްޓްރީ ވެސް ކޮށްފަ އެވެ.\nބީއެޗްއެކްސްގެ އޮފިޝަލަކު މީގެކުރިން އަވަސް އަށް ވިދާޅުވީ އެ ކުންފުނިން ހަވާލު ވަނީ ހަމައެކަނި ރިސޯޓު ހިންގަން ކަމަށާއި ރިސޯޓުގެ ވެރިފަރާތަކީ އަދިވެސް މާހަލް ޕްރައިވެޓް ލިމިޓެޑް ކަމަށެވެ.\nމާހަލްއާއެކު ސަބް ލީސް އެއްބަސްވުމެއްގެ ދަށުން އެންމެ ފަހުން ރިހިވެލި ހިންގީ ސޭވް ދަ ޑްރީމް (ފްރާންސް) އިންނެވެ. ނަމަވެސް އެ ދެ ފަރާތުގެ ދެމެދުގައި މައްސަލަ ޖެހި ރިސޯޓުގެ ބޮޑު ބައި ވީރާނާވެފައިވާތީ ބީޗްއެކްސް އިން ރިހިވެލި ހިންގަން ފެށީ ބޮޑު މަރާމާތަކަށް ފަހު އެވެ. އެގޮތުން ހުރިހާ ރޫމްތައް މަރާމާތުކޮށް، ހުރިހާ ތަނެއް ވައިފައިކޮށް އަދި އޭސީކޮށް ފަތުރުވެރިންނަށް ކޮންމެހެން ބޭނުންވާނެ ހިދުމަތްތައް ގާއިމުކޮށްދީފައިވެ އެވެ. އަދި ރިސޯޓުގެ ގިރަމުން ދިޔަ ސަރަހައްދަށް ވެލި އަޅައި އެ މައްސަލަ ވެސް ބީއެޗްއެކްސް އިން ވަނީ ހައްލުކޮށްފަ އެވެ.\nސަބް ލީސް އެއްބަސްވުމެއްގެ ދަށުން ސޭވް ދަ ޑްރީމުން ރިހިވެލި ރިސޯޓު ހިންގަމުން ދަނިކޮށް މާހަލް އިން ވަނީ އެއްބަސްވުން ބާތިލްކޮށްފަ އެވެ. އެ މައްސަލަ ސޭވް ދަ ޑްރީމުގެ ފަރާތުން ސިވިލް ކޯޓަށް ހުށަހެޅުމުން މިދިޔަ އޮގަސްޓް މަހުގެ 31 ވަނަ ދުވަހު ކޯޓުން ކުރި ހުކުމްގައި ބުނެފައި ވަނީ ރިހިވެލި ރިސޯޓް ހިންގުމަށް ސޭވް ދަ ޑްރީމް މޯލްޑިވްސް އާއި އެކު މާހަލްގެ ފަރާތުން ހަދާފައިވާ ސަބްލީސް އެއްބަސްވުން ބާތިލް ކުރުމަށް މާހަލް އިން ފޮނުވާފައިވާ ނޯޓިހަކީ ސައްހަ ނޯޓިހެއް ކަމަށެވެ. އެ ނޯޓިސްގެ ދަށުން ސަބްލީސް އެއްބަސްވުން ބާތިލްވެފައި ވާތީ ސޭވް ދަ ޑްރީމް މޯލްޑިވްސް އަށް ނުވަތަ އެ ކުންފުނީގެ ހިއްސާދާރަކަށް ވެސް މާހަލް ޓުއާސްގެ ނުރުހުމުގައި ރިހިވެލީގައި އިތުރަށް ދެމިތިބުމުގެ ނުވަތަ އެ ތަނުން މަންފާ ހާސިލް ކުުރުމުގެ ހައްގެއް ލިބިގެން ނުވާ ކަމަށެވެ.\nސޭވް ދަ ޑްރީމުން ވަނީ މިދިޔަ ސެޕްޓެމްބަރު މަހުގެ ހަވަނަ ދުވަހު ސިވިލް ކޯޓުގެ ހުކުމް ހައިކޯޓުގައި އިސްތިއުނާފް ކޮށްފަ އެވެ. އިސްތިއުނާފް މައްސަލާގައި އެދިފައިވަނީ ދަށު ކޯޓުގެ ހުކުމް ބާތިލް ކޮށްދިނުމަށެވެ. މައްސަލައިގެ އަޑުއެހުންތައް ހައިކޯޓުން ނިންމާލާފައިވާތީ ދެން އޮންނާނީ ހުކުމް ކުރުމެވެ.\nމާހަލް ކުންފުނިން ބުނާ ގޮތުގައި އެއްބަސްވުން ބާތިލްކުރީ އެއްބަސްވުމުގައިވާ ގޮތަށް ހެޑްލީސް ރެންޓާއި، ސަބްލީސް ރެންޓު، ސޭވް ދަ ޑްރީމް ކުންފުނިން ދައްކާފައި ނުވާތީ އެވެ. ސަބްލީސް ރެންޓުގެ ގޮތުގައި އެއް މިލިއަން ޑޮލަރު އަދި ހެޑްލީސް ރެންޓުގެ ގޮތުގައި 323،188 ޑޮލަރު ނުދައްކައި އޮތް ކަމަށް ބުނެ އެވެ.\nހޯމް ސްޓޭ ވިޔަފާާރިތަކަށް ފެނަކައިން ލުއި ދެނީ\nނައުޓިލަސްއަށް ފަތުރުވެރިން ގެންދަން ސީޕްލޭނެއް ގެނެސްފި


Booster nujahaanama hajj adhi umrah ah furusathu nudheyne\nބޫސްޓާ ނުޖަހާނަމަ ހައްޖާ އުމްރާއަށް ފުރުސަތު ނުދޭނެ --\nކޮވިޑް-19 އިން ދިފާއުވުމަށް ޖަހަން ޖެހޭ ވެކްސިންގެ ދެ ޑޯޒް ފުރިހަމަކޮށް ކަނޑައަޅާފައިވާ މުއްދަތުގައި ބޫސްޓާ ޑޯޒް ނުޖަހާ މީހުންނަށް ހައްޖާއި އުމްރާއަށް ނުދެވޭ ގޮތަށް ސައުދީ ސަރުކާރުން އުސޫލު ހަރުކަށި ކޮށްފި އެވެ.\nވެކްސިންގެ ދެ ޑޯޒް ފުރިހަމަ ކުރުމަށް ފަހު 8 މަސް ދުވަސްވުމުން ބޫސްޓާ ޑޯޒް ދަނީ ޖަހަމުންނެވެ. ބޫސްޓާ ޑޯޒް ޖެހުމުން ކޮވިޑުން ރައްކާތެރިވުމަށް ބޮޑު ބާރަކަށްވާ ކަމަށް ކަމާބެހޭ އިދާރާތަކުން ބުނެއެވެ.\nސައުދީގައި ކޮވިޑް ފެތުރުން ކޮންޓްރޯލް ކުރުމަށް އަދި ހައްޖާއި އުމްރާއަށް އެތެރެވާ މީހުންގެ ތެރޭގައި ބަލި ފެތުރުނަ ނުދިނުމަށް އެ ގައުމުގެ ސަރުކާރުން ގެންދަނީ ފިޔަވަޅުތައް އަޅަމުންނެވެ. އެންމެ ފަހުން ގެނައި ބަދަލު ބުނާ ގޮތުން ވެކްސިންގެ ދެވަނަ ޑޯޒް ފުރިހަމަ ކޮށްފައިވާ މީހުންގެ ތެރެއިން އެ ގައުމަށް އެތެރެވެނީ ވެކްސިން ޖެހިތާ 8 މަސް ދުވަސް ނުވާ މީހުންނަށެވެ. އެ މުއްދަތަށް ފަހު އެތެރެވެވޭނީ ބޫސްޓާ ޑޯޒް ޖަހާފައިވާ މީހުންނަށް އެކަންޏެވެ.\nއެ ގޮތަށް ހަމަޖައްސާފައިވަނީ ކޮވިޑާއި ގުޅިގެން މިހާތަނަށް ހޯދިފައިވާ މައުލޫމާތުތަކުގެ މައްޗަށް ބިނާކޮށެވެ. ދެވަނަ ޑޯޒް ފުރިހަމަކޮށް 8 މަސް ދުވަސް ވަންދެން ވެކްސިންގެ ފުރިހަމަ އަސަރު ހަށިގަނޑަށް ކުރެއެވެ. އެކަމުގެ ސަބަބުން ކޮވިޑް ޖެހުމުގެ ފުރުސަތު ވަރަށް ކުޑަކޮށް ދެއެވެ. ނަމަވެސް އޭގެ ފަހުން ބޫސްޓާ ޑޯޒް ނުޖަހާނަމަ އަލުން ކޮވިޑަށް ޕޮޒިޓިވްވުމުގެ ފުރުސަތު ފަހިވެއެވެ.\nރާއްޖޭގައިވެސް ކޮވިޑް ވެކްސިންގެ ބޫސްޓާ ޑޯޒް ދަނީ ޖަހަމުންނެވެ. މިހާތަނަށް 60،000 ވުރެ ގިނަ މީހުން ވަނީ ބޫސްޓާ ޑޯޒް ޖަހާފައެވެ.\nސައުދީ އަަރަބިއްޔާ ހައްޖުގެ އަޅުކަން އުމްރާ ދަތުރު\nއެއްމިލިއަން ހައްޖުވެރިންނަށް ފުރުސަތު ދެނީ


Netflix Hiley Libey Planeh Thaarafkoffi ނެޓްފްލިކްސް ހިލޭ ލިބޭ ޕްލޭނެއް ތައާރަފްކޮށްފި – Huvadhoo News Netflix Hiley Libey Planeh Thaarafkoffi Huvadhoo News\nނެޓްފްލިކްސް ހިލޭ ލިބޭ ޕްލޭނެއް ތައާރަފްކޮށްފި\nކެންޔާގެ އެންޑްރޮއިޑް ފޯނުތަކަށް ހިލޭ ނެޓްފްލިކްސް ލިބޭ ޕްލޭނެއް ތައާރަފްކޮށްފިއެވެ.\nއެކުންފުނިން ބުނާގޮތުގައި ކެންޔާގައި ހިލޭ ބެލޭގޮތަށް ތައާރަފް މިކުރެވުނު ޕްލޭންގެ ދަށުން ނެޓްފްލިކްސްގައި ހުރި ފިލްމުތަކާއި ސީރީޒްތައް އިޝްތިތިހާރަކާނުލާ ލިމިޓެޑްކޮށް ބަލާލެވޭނެއެވެ. އަދި އަވަސް މުސްތަޤުބަލެއްގައި އެ ޕްލެޓްފޯމްގެ ހަތަރު ބައިކުޅަ އެއްބައި ކޮންޓެންޓް މުޅިން ހިލޭ ބެލޭ ގޮތަށް ޕްލޭން ފުޅާކުރާނެ ކަމަށާއި ދުނިޔޭގެ އެހެން ހިސާބުތަކަށް ވެސް އެޕްލޭން ތައާރަފުކުރުމުގެ ވިސްނުން ގެންގުޅޭކަމަށް އެކުންފުނިން ބުނެފިއެވެ.\nހިލޭ ދުކުރާ ޕްލޭންގައި ރަޖިސްޓްރީކުރެވޭނީ އުމުރުން 18 އަހަރުން މަތީގެ މީހުންނަށެވެ.\nއެކުންފުނިން ބުނާގޮތުގައި އެމީހުންގެ އަމާޒަކީ ކަސްޓަމަރުންނަށް އެކިއެކި ޕްލޭންތައް ތައާރަފްކޮށްގެން ވިޔަސް ނެޓްފްލިކްސްއަށް ސަބްސްކްރައިބަރުން އިތުރުކުރުން ކަމަށެވެ. އެގޮތުން ކެންޔާގެ މާކެޓަކީ ނެޓްފްލިކްސްގެ ކަސްޓަމަރުން މަދު ޤައުމަކަށް ވުމުން ތައާރަފް މިކުރެވުނު ޕްލޭންގެ ދަށުން ކެންޔާގެ ސަބްސްކްރިޕްޝަން ދަނީ އިތުރުވަމުން ކަމަށް އެ ކުންފުނީގެ ޕްރޮޑަކްޓް އިނޮވޭޝަން ޑިރެކްޓަރު ކެތީ ކޮންކް ވިދާޅުވެއްޖެއެވެ.\nނެޓްފްލިކްސްގެ މިހާރުގެ ޕެކޭޖްތަކަށް ބަލާލާއިރު މަހު ފީ އަށް 3.99 ޑޮލަރު (62ރ.) ޗާޖްކުރާ މޮބައިލް ޕްލޭނާއި މަހު ފީ އަށް 7.99 ޑޮލަރު (123ރ.) ޗާޖްކުރާ ބޭސިކް ޕްލޭނާއި މަހު ފީ އަށް 9.99 ޑޮލަރު (154ރ.) ޗާޖްކުރާ ސްޓޭންޑާޑް ޕެކޭޖްގެ އިތުރުން މަހު ފީ އަށް 11.99 ޑޮލަރު (185ރ.) ޗާޖްކުރާ ޕްރީމިއަމް ޕެކޭޖް ހިމެނެއެވެ. ފީ ދައްކައިގެން ނެޓްފްލިކްސް ބޭނުންކުރާ މީހުންގެ އަދަދު މިހާރު ވަނީ 209 މިލިއަނަށް އަރާފައެވެ.


Muskulhi Kuraa App: Select Kuraa Photo Noonas Gallery gai Hunna Photo Faceapp Server ah Copy Kuraa Kamuge Thuhumath – Iru\nމުސްކުޅި ކުރާ އެޕް: ސެލެކްޓްކުރާ ފޮޓޯ ނޫނަސްް ގެލަރީގައި ހުންނަ ހުރިހާ ފޮޓޯ ފޭސްއެޕްގެ ސާވާއަށް ކޮޕީކުރާ ކަމުގެ ތުހުމަތު\nލަހޫ· 19 ޖުލައި 2019\nފާއިތުވި ދެތިން ދުވަހު ގިނަ ބަޔެއްގެ މެދުގައި މަގުބޫލުވަމުން އަންނަ “ފޭސްއެޕް” އަކީ ފޮޓޯ އެޑިޓްކޮށް މީގެ އަހަރުތަކެއް ފަހުން ތިމާ މުސްކުޅިވެފައި ހުންނައިރު ހުންނާނެ ގޮތް އެޕްލިކޭޝަނުން ދައްކުވައި ދޭ އެޕެކެވެ.\nމި އެޕްލިކޭޝަންއަކީ ރަޝިޔާގެ ކުންފުންޏެއް ކަމަށްވާ ވަޔަރލެސް ލެބްއިން އުފައްދާފައިވާ އެޕްލިކޭޝަންއެކެވެ. 2017 ވަނަ އަހަރު އުފެދިގެން އައި މި އެޕްލިކޭޝަންއަށް މީގެ ކުރިން މާ ބޮޑު ސަމާލުކަމެއް ލިބިފައިނުވި ނަމަވެސް، މި އެޕްލިކޭޝަންއިން މީހުންގެ މަޢުލޫމާތު ވަގަށް ހޯދަމުންދާ ކަމުގެ އަޑުތައް ވަނީ ފެތުރިފައެވެ.\nމީގެ އިތުރުން ފޭސްއެޕް ބޭނުންކޮށްގެން ފޮޓޯ އެޑިޓްކުރުމަށް ސެލެކްޓްކުރާ ފޮޓޯ ނޫނަސްް، އެފޯނެއްގެ ގެލަރީ އާއި ކެެމެރާރޯލްގައި ހުންނަ ހުރިހާ ފޮޓޯއަކާއި ޑާޓާތައް ފޭސްއެޕްގެ ސާވާއަށް ކޮޕީކުރާ ކަމަށްވެސް ވަނީ ތުހުމަތުކުރެވިފައެވެ.\nސެކިއުރިޓީ އެކްސްޕާޓް އެއް ބުނެފައިވާ ގޮތުން ހެކަރުންނަށް މި އެޕްގެ ޒަރިއްޔާއިން އެޕޯނަކުން ވަދެފައި ހުންނަ ސައިޓުތަކަށް ވަދެ އެ ސައިޓްތަކުގައި ނަހަމަ ގޮތުގައި ބޭނުން ކުރުމުގެ ފުރުސަތުވެސް އޮވެއެވެ.\nނަމަވެސް އެޕްލިކޭޝަން އުފެއްދި ކުންފުނިން ބުނީ އެ އެޕްލިކޭޝަން ބޭނުންކުރާ ފަރާތްތަކުގެ ޒާތީ މައުލޫމާތާއި ފޮޓޯތައް ދާއިމީގޮތެއްގައި ރައްކާ ނުކުރާ ކަމަށާއި އެއްވެސް ޒާތީ މަންފާއެއް ހޯދަން ފޮޓޯތައް ބޭނުން ނުކުރާނެކަމަށެވެ.\nކަން މިހެން އޮތް ނަމަވެސް މި އެޕްގެ ޒަރިއްޔާއިން އަމިއްލަ ފޯނުގެ ގެލަރީ އަށް އެކްސެސް ދެވޭއިރު މި އެޕް ބޭނުންކުރަނީ ކިހާވެރެއްގެ ޔަގީންކަމެއް ދެއްވާފަތޯއެވެ؟


Gaboolu kurevey gothugai roadhaige kurin Yameen Jalah laane: Amru - One Online\nއެސްޓީއޯގެ މެނޭޖިން ޑިރެކްޓަރު ހުސައިން އަމްރު ----- ވަން ފޮޓޯ: މުހައްމަދު އައުޒަމް\nގަބޫލުކުރެވޭ ގޮތުގައި ރޯދައިގެ ކުރިން ޔާމީން ޖަލަށް ލާނެ: އަމްރު\nކުރިއަށް އޮތް ރޯދަ މަހަށް ހަނދުބަލާއިރު ކުރީގެ ރައީސް އަބްދުﷲ ޔާމީން އަބްދުލްގައްޔޫމް ހުންނަވާނީ ޖަލުގައި ކަމަށް އެސްޓީއޯގެ މެނޭޖިން ޑިރެކްޓަރު ހުސައިން އަމްރު ވިދާޅުވެއްޖެއެވެ.\nކޮމަންޑޫ ދާއިރާގެ ބައި-އިލެކްޝަންގައި ވާދަކުރައްވާ އެމްޑީޕީގެ ކެންޑިޑޭޓް މުހައްމަދު ރާޝިދު (ރާޑޯ)ގެ ކެމްޕޭނުގައި ށ. ކޮމަންޑޫގައި މިރޭ ބޭއްވި ޖަލްސާގައި އަމްރު ވިދާޅުވީ، އިދިކޮޅުން ކުރާހާވެސް މަސައްކަތަކީ ރައީސް ޔާމީން ޖަލަށް ދާން ޖެހޭނެކަން އެނގޭތީ އެކަން ނުވެ ސަލާމަތްވެވޭނެ ގޮތެއް ހޯދުމުގެ މަސައްކަތް ކަމަށެވެ.\n"އިރާދަކުރެއްވިއްޔާ އަޅުގަނޑަށް ގަބޫލުކުރެވެނީ މި ރޯދަ މަހަށް ހަނދު ބަލާއިރު ޔާމީނު އޮންނާނީ ޖަލުގައޭ،" އަމްރު ވިދާޅުވިއެވެ.\nއަމްރު ވިދާޅުވީ، ސުޕްރީމް ކޯޓުން ނެރުނު ހުކުމުންވެސް އެނގޭ ގޮތުގައި ރައީސް ޔާމީން ވަނީ ގޯސްތަކެއް ހައްދަވައިފައި ކަމަށެވެ. އެގޮތުން އެމަނިކުފާނުގެ އެކައުންޓަށް ޖަމާވި ފައިސާ އިންވެސްޓުކުރުމަކީ ވެސް ގޯހެއް ކަމަށް ވިދާޅުވިއެވެ.\nއަމްރުގެ އިތުރުން، އެމްޑީޕީގެ ނައިބު ރައީސް އަދި ރައީސް އޮފީހުގެ މިނިސްޓަރު މުހައްމަދު ޝިފާޒް ވެސް ވަނީ ރައީސް ޔާމީން ޖަލަށްދާން ޖެހިދާނެ ކަމަށް އިޝާރާތްކުރައްވައިފައެވެ.\nޝިފާޒް ވިދާޅުވީ، "އިންޑިއާ އައުޓް"ގެ ނަމުގައި ރައީސް ޔާމީން އިސްވެ ހުންނަވައި ހަރަކާތްތައް ކުރިއަށްގެންދަނީ ޖަލަށް ދާން ބޭނުންވާތީ ކަމަށާއި އެމަނިކުފާނު އަލުން ޖަލަށް ލާން ޖެހޭ ކަމަށެވެ.\nއެމްއެމްޕީއާރުސީގެ ހިޔާނާތުގެ މައްސަލައިގައި ރައީސް ޔާމީންގެ މައްޗަށް އުފުލާފައިވާ ދައުވާ ކުރިމިނަލް ކޯޓުން ސާބިތުވެއްޖެ ކަމަށް ކަނޑައަޅައި ހުކުމް އިއްވީ 28 ނޮވެމްބަރު 2019 ގައެވެ. އެ ހުކުމަށް ހައި ކޯޓުން ވެސް ތާއީދު ކުރިއެވެ. ނަމަވެސް އެ ހުކުމް ސުޕްރީމް ކޯޓުގައި އިސްތިއުނާފުކުރުމުން މިދިޔަ ނޮވެންބަރު މަހުގެ 30 ވަނަ ދުވަހު އެ ކޯޓުން ވަނީ، ކްރިމިނަލް ކޯޓާއި ހައިކޯޓުގެ ހުކުމް ބާތިލުކޮށްފައެވެ.\nރައީސް ޔާމީންގެ މައްޗަށް ދަށު ކޯޓުގައި މިހާރުވެސް ޝަރީއަތްތަކެއް އެބަ ހިނގައެވެ. އެއީ، ރ. ފުއްގިރި މައްސަލައިގައި އުފުލާފައިވާ ދެ ދައުވާއެއްގެ ޝަރީއަތާއި ވ. އާރަށް މައްސަލައިގައި އުފުލާފައިވާ ދެ ދައުވާއެއްގެ ޝަރީއަތެވެ.\nގުޅޭ ޓެގު އެސްޓީއޯ ކުރީގެ ރައީސް އަބްދުﷲ ޔާމީން ހުސެއިން އަމްރު


vnews - Anga kasratheh nukoh Majilis Messi ge speedgai !\n"އަނގަ ކަސްރަތު" ނުކޮށް މަޖިލިސް "މެސީ"ގެ ސްޕީޑްގައި!\nދައުރު ނިންމައި މެންބަރުން ދެ މަސް ދުވަހުގެ ޗުއްޓީއަށް ވަޑައިގެންނެވި އިރު މި ދައުރު ފާހަވެގެން ދަނީ ބުރު ނޭނގޭހާ ސްޕީޑް އަވަސް ދައުރެއްގެ ގޮތުގަ އެވެ. ވަރަށް މަދު ޖަލްސާތަކެއް ތާވަލްކޮށްގެން ކުރިއަށްގެންދިއަ މަޖިލީހުގެ މަސައްކަތްތައް ދިއައީ "ރާސްޓަސް" އުސޫލުން ފަޓާސްބަރިއެއް ހެނޭވެސް ބުނެވިދާނެ އެވެ.\n2017 ވަނަ އަހަރު 18 ވަނަ މަޖިލީހުގެ މަސައްކަތްތައް ފެށުމަށްފަހު6ފެބްރުއަރީން ފެށިގެން 12 އޭޕްރީލާއި ދެމެދު ފުރަތަމަ ދައުރުގައި ބޭއްވީ އެންމެ 14 ޖަލްސާ އެވެ. އެއަށްފަހު މެއި މަހުގެ ތެރޭގައި ދިޔައީ ޗުއްޓީއަށެވެ. ދެވަނަ ދައުރުގެ ޖަލްސާތައް ފެށީ ޖޫން5ގަ އެވެ. 24 އޮގަސްޓާއި ދެމެދު ދެވަނަ ދައުރުގައި ބޭއްވީ އެންމެ 13 ޖަލްސާ އެވެ.\nއެއަށްފަހު އަނެއްކާވެސް އެއްމަސްދުވަހުގެ ޗުއްޓީ ނެގީއެވެ. އެ ޗުއްޓީ ނިންމައި9އޮކްޓޯބަރު ގައި ތިން ވަނަ ދައުރުގައި މަސައްކަތްތައް ފެށިއެވެ. އަދި ތިންވަނަ ދައުރު ކުރިއަށްގެންގޮސް މެންބަރުން ޗުއްޓީއަށް ވަޑައިގެންނެވި އިރު ބޭއްވިފައި ވަނީ އެންމެ 11 ޖަލްސާ އެވެ. 2017 ވަނަ އަހަރުގެ ތެރޭގައި ތިން ދައުރު މަތިން ޖުމްލަ 38 ޖަލްސާ ބާއްވައި 18 ވަނަ މަޖިލީހުގެ މިދައުރުގެ ނިންމާލީ އާއްމުކޮށް މަޖިލީހުގެ މަސައްކަތްތައް ކުރިއަށްދާ މިންވަރަށްވުރެ ސްޕީޑް އަވަސްކޮށް ދެތިން ގިއަރު ކުރިއަށް ޖައްސައި މެކުހަށް ޖަހައިގެން ކަން ފާހަގަކޮށްލެވެ އެވެ.\nމަޖިލީހުގެ މަސައްކަތްތައް ބުރު ނޭނގޭ ވަރަށް އަވަސް ކުރަން ޖެހުނީ މަޖިލީހުގެ ރިޔާސަތުގައި އިންނެވި އަބްދުﷲ މަސީހު މުހައްމަދުގެ މައްޗަށް ދެތިން ފަހަރެއްގެމަތިން ހުށަހެޅި އިތުބާރު ނެތްކަމުގެ މައްސަލައާއި ހިސާބުންނެވެ. މަޖިލީހުގެ ނާއިބް ރައީސް މޫސާ މަނިކުގެ މޭސްތިރިކަމުގައި ރިޔާސަތު ވަރަށްބޮޑަށް އުފުއްލަވައި އެހެން މެންބަރުންނަށް އަތްނުފޯރާހާ އުހުގައި އިންނަވަން ޖެހުނީ އެ ސަބަބާއި ހުރެކަމަށް މަޖިލީހުގެ ހަރަކާތްތައް ގާތުން ބަލައި ދިރާސާކުރައްވާ ފަރާތްތަކުން ދެކެއެވެ.\nމަސީހުގެ އިތުބާރު ނެތްކަމުގެ މައްސަލަ ހުށަހަޅައި އަތް އުފުލައިގެން ފުރަތަމަ ވޯޓު ނަގައި އެ މައްސަލަ ފާސް ނުވުމާއެކު އަނެއްކާވެސް 45 މެންބަރުންގެ ސޮޔާއެކު އެ މައްސަލަ މަޖިލީހަށް ވެއްދުމުން ބަލައިނުގަނެ ބޭރު ކޮށްލުމަށްފަހު މަޖިލީހުގެ ސްޕީޑް ވަނީ އެ މަނިކުފާނު ވިދާޅުވާ ގޮތަށް "މެސީ ސްޕީޑަށް" އަވަސްވެފަ އެވެ.\nފަހު ދައުރުތަކުގައި މަޖިލީހުގެ ރައީސް ރިޔާސަތުގައި އިންނަވާއިރު، ދެކަންފަތުގައި ހެޑްސެޓް އަޅުއްވާ، ކަންފަތަށް އުނގުރި ޖެއްސެވީ މަޖިލީހުގެ ތަޅުމުގައި އިދިކޮޅު މެންބަރުން ކުރައްވާ އިހުތިޖާޖާއި ހަޅޭކުގެ އަޑު ނާއްސަވައި "އަނގަ ކަސްރަތު" އާއި ނުލައި މަޖިލީހުގެ މަސައްކަތް އަވަސް ކުރެއްވުމަށް ކަމަށް ބެލެވެ އެވެ. ގިނަ ޖަލްސާތައް މަޖިސްގެ ރައީސް ނިންމަވާލައްވަނީ، ރިޔާސަތުގެ މޭޒުން ހުށަހަޅުއްވާ ކަންކަން މަޖިލީހަށް އިއްވުމަށްފަހު ވޯޓަށް އައްސަވައި ކޮމިޓީ މަރުހަަލާއަށް ފޮނުވުމަށްފަހު، ކޮމިޓީ ރިޕޯޓް އަންނަ ގޮތަށް އެ ހޫނުކަންމަތީގައި މަޖިލީހުގެ ތަޅުމުން އެ ރިޕޯޓްތައް ފާސްކޮށްގެނެވެ.\nމަޖިލީހުގެ ތަޅުމެކޭ އެއްގޮތަށް ކޮމިޓީތަކުގެ މަސައްކަތް ކުރިއަށް ގެންދިއައީވެސް އެހާމެ ބާރު ސްޕީޑްގަ އެވެ. އޭގެ އެއް މިސާލަކީ ތިންވަނަ ދައުރު ނިންމައި ޗުއްޓީއަށް ދިއުމުގެ ކުރިން ބޭއްވި ފަހު ޖަލްސާގައި ކޮމިޓީއަށް ފޮނުވި، ޗައިނާ އާއި ރާއްޖެއާ ދެމެދު ގާއިމް ކުރާ މިނިވަން ވިޔަފާރީގެ އެއްބަސްވުުގެ މައްސަލައިގައި ގައުމީ ސަލާމަތުގެ ކޮމިޓީގެ ސްޕީޑް އަވަސް މަސައްކަތެވެ.\nރާއްޖޭގެ މުސްތަގުބަލާއި އަންނަން އޮތް ޖީލްތަކާއި ގުޅިފައިވާ މި މުހިންމު މައްސަލަ ދިރާސާ ކުރުމަށް ބޭއްވި ކޮމިޓީ ބައްދަލުވުން ގާތްގަނޑަކަށް 10 މިނެޓްގެ ތެރޭގައި ނިންމައި އެ އެއްބަސްވުމަށް ރުހުން ދޭން ފެންނަ ކަމަށް ވަނީ ފާސްކޮށްފަ އެވެ. 1000 ސަފްހާގެ މި އެއްބަސްވުން ފާސްކުރުމަށް ނެގީ މިހާ ކުރު ވަގުތުކޮޅެކެވެ. އެކަން ކުރީ "ގޫގުލް ސްޕީޑް" ގައެވެ.\nމި ދައުރުގައި އެންމެ ބޮޑު މަސައްކަތްތަކެއް ކުރީ އަންނަ އަހަރަށް ލަފާކޮށް، ސަރުކާރުން ހުށަހެޅި 27.9 ބިލިއަން ރުފިޔާގެ ބަޖެޓް ދިރާސާކޮށް ފާސް ކުރުމަށެވެ.\nރައްޔިތުންގެ މަޖިލީހަށް ފިނޭންސް މިނިސްޓަރު މިދިއަ ނޮވެންބަރު މަހުގެ 15 ވަނަ ދުވަހު ހުށަހެޅުއްވި ބަޖެޓްގެ މަސައްކަތް 16ވަނަ ދުވަހު މަޖިލީހުގެ ތަޅުމުގައި ފަށައިގަނެ، ކޮމިޓީއަށް ފޮނުވައި 20 ވަނަ ދުވަހުގެ ކުރިން ބަޖެޓް ދިރާސާކުރި ކޮމިޓީން ވަނީ ބަޖެޓް ރިޕޯޓް ފާސްކޮށް ނިންމާފަ އެވެ. އެ މަސައްކަތްތައް ނިންމާލީ "ރޮކެޓް ސްޕީޑް" ގަ އެވެ.\nޖެހިގެން އައި ދުވަހު މަޖިލީހަށް މެންބަރުން އެއްކޮށް، 2018 ވަނަ އަހަރަށް ލަފާކުރާ ދައުލަތުގެ ބަޖެޓް ފާސްކޮށްފައި ވަނީ، ވޯޓުގައި ބައިވެރިވި 39 މެމްބަރުންގެ އިއްތިފާގުންނެވެ. އެހެންކަމުން މި ދައުރުގައި ބަޖެޓްގެ މަސައްކަތްތައްވެސް ކުރިއަށްދިއައީ ރާސްޓަހަށްވުރެ ވެސް ބާރަށް "މެސީ"ގެ ސްޕީޑްގަ އެވެ.\nދެން އޮތީ ދައުރު ނިންމައި ޗުއްޓީއަށް ވަޑައިގެންނެވުމުގެ ކުރިން މަޖިލީހުގެ ރައީސް މަސީހު މެންބަރުންނަށް ސާބަސް ދެއްވައި، ގަދަ ބުންވަރާއެކު ވިދާޅުވި ހިތްވަރުގެ ބަސްފުޅުތަކެވެ. މަސީހު ވިދާޅުވީ ދައުރުގައި މެންބަރުންގެ މަސައްކަތްތައް ވަރަށް ބަރާބަރު ކަމަށެެވެ. އެގޮތުން ޗުއްޓީއަށް ދަނީ ޖުމްލަ 45 މައްސަލައެއް ނިންމުމަށް ފަހުކަމަށާއި، އުފެއްދުންތެރިކަމުގެ ނިސްބަތުން ބަލާއިރު އެއީ 95.7 އިންސައްތަ ކަމަށެވެ.\nއަދި ހަމަ އެހެންމެ 18 ވަނަ ރައްޔިތުންގެ މަޖިލީހުން ޖުމްލަ 421 މައްސަލަ ނިންމައި، 141 ބިލްގެ މަަސައްކަތް ނިންމާފައި ވާއިރު، ދައުރުގެ އުފެއްދުންތެރިކަމުގެ ނިސްބަތް 98.6 އިންސައްތަ އަށް އަރާފައިވާ ކަމަށެވެ. އެހެންވީމަ 2017 ވަނަ އަހަރު މަޖިލީހުގެ ޕްރޮޑަކްޓިވިޓީ މިނެކިރުމަށްފަހު މަޖިލީހުގެ ރައީސް މަސީހު މެންބަރުންްނަށް އެ ދެއްވީ އޭ ރިޕޯޓެކެވެ.\nދައުރު ނިންމަވާލައްވައި ރިޔާސަތުން ފަހުބަސް އިއްވަވަމުން މަޖިލީހުގެ ރައީސް މަސީހު ވިދާޅުވީ ކަންކަން ނިމޭނީ އަޤްލަބިއްޔަތުން ކަމަށެވެ. އަދި ބައެއް ފަހަރު ވާދަވެރިވެގެންދާއިރު، އަޅުގަނޑުމެން ހިތްނޭދޭ ގޮތަށް އެހެންބަޔަކު ސްމާޓްކަމުން ކަންކަން ނިންމި ނަމަވެސް މާޔޫސް ނުވުމަށް އެދޭކަމަށެވެ.\nޑިމޮކްރަސީގައި "އަނގަ ކަސްތަރު" ނުކުރާނެ ކަމަށް ވިދާޅުވެ މަޖިލިސް ނިންމަވާލެއްވި އިރު، މަޖިލީހުގެ މި ދައުރުގައި ބޭއްވި މަދު ޖަލްސާތަކުން ނިންމި ބޮޑެތި ނިންމުތަކުގެ ސްޕީޑް އަވަސްކަމުން ހޫނުމިންވެސް ހުރީ އަލިފާންކަނި ބުރައިގެންދާ ހިސާބުގައެވެ. ސަމާސާ އަކަށް ނޫނެވެ. މަޖިލީހުގެ ޖަލްސާތައް ގާތުން ބެލި މީހަކަށް "މެސީގެ" ސްޕީޑް ހުރިވަރު ވާނީ ފެނިގެންގޮސްފައެވެ.


🌟🌟Fathisthari Vaahaka🌟🌟: ފޯންކޯލް -6ވަނަ ބައި\nއޭނަ ބޭނުންވަނީ އެކައިވެނި ލަސްކުރާކަށްވެސް ނޫނެވެ. އެ ކައިވެނި ނުވުމަށެވެ. އޭނައަށް ވެގެން ވާނެނަމަ އޭނަ އެ ކައިވެނި ނުކުރާނެއެވެ.\nއެކަމަކު އޭނަގެ ކިބައިގައި އެކަމަށް ހިތްވަރު ނެތީއެވެ.\nފުރަތަމަ ދުވަހުވެސް އޭނަ އެ ކައިވެންޏަށް އެއްބަސްވީ، މައިންބަފައިންގެ އުފަލަށްޓަކައެވެ. އެންމެ ބޮޑު ސަބަބަކަށްވީ މަންމައާއި ބައްޕަގެ ޒިންމާއެއްގެ ގޮތުގައި އަބަދު ނުހުންނާން ވެގެންނެވެ. މިހާރުވެސް އެ ދެމަފިރިން އޭނައަށްޓަކައި ކޮށްފައިވާ ހޭދަތައް މާ ބޮޑުވެސް ވެއްޖެއެވެ.\nއޭނަ ހުރީ އޭނަ ދެކެ އިންތިހާއަށް ލޯބިވާނެ މީހެއްގެ އިންތިޒާރުގައެވެ. އެހެން ހުއްޓާ ޒިޔާދު އަކީ އައި ނައިތަނެއްވެސް ނޭނގި ކުއްލިއަކަށް ފާޅުވި މީހެއް ފަދައެވެ. އޭނަގެ ފަހަތުން އުޅެން ފެށީކީވެސް އޭނަގެ މާ ބޮޑު ރުހުމެއް އޮވެގެނެއް ނޫނެވެ. ހަމަ އެހެން....މާ ބޮޑު ނުރުހުމެއްވެސް ނެތެވެ.\nއެކަމަކު އޭރާއި މިހާރާއި ވަރަށް ތަފާތެވެ. ހުރިހާ ކަމެއްވެސް ބަދަލު ވެއްޖެއެވެ.\nޒިޔާދުގެ ފަރާތުން މައްސަލައެއް ފެނިގެނެއް ނޫނެވެ. ޚުދު އޭނަގެ ހިތް ޒިޔާދާއި ދޭތެރޭގައި ޝައުގުވެރިނުވެވެނީއެވެ. އޭނައަށް ޒިޔާދު އެވާ ވަރަށް ޒިޔާދު ދެކެ ލޯބި ނުވެވެނީއެވެ. އެއްވެސް އިރެއްގައި ވެވުނީކީވެސް ނޫނެވެ. އެކަމަކު މިހާރު......ނަވީން އާއި ދިމާވި ފަހުން އެ ހުރިހާ ކަމެއްވެސް ބަދަލު ވެއްޖެއެވެ. އޭރު އޭނައަށް ލޯބި އެއީ ކޯޗެއްކަންވެސް ނޭނގެނީ ކަންނޭނގެއެވެ. އެހެން ނޫންނަމަ އެމީހަކަށްޓަކައި ހިތުގެ ވިންދު އަވަސް ނުވާ މީހަކާއެކު ދިރިއުޅުމުގެ ބާކީ އޮތްހާ ތަނެއް ހޭދަކުރާނީވެސް ކިހިނަކުން ހެއްޔެވެ.\nއިނާ އަށް ކުރެވެން ފެށި ޚިޔާލުން އުނދަގޫތަކެއްވެގެން އޮތް ފަރާތް ނޫން އަނެއް ފަރާތަށް އެނބުރިލައިފިއެވެ.\nދެން ހަދާނީވެސް ކިހިނެއް ހެއްޔެވެ. މަންމަ ކައިރީގައި އެ ކައިވެންޏަށް ރުހެވިއްޖެއެވެ. އެކަމަކު އޭނަގެ ހިތެއް ނުރުހެއެވެ. ޒިޔާދުވެސް މިހާރު ހުންނާނީ ހަމަޖެހިލައިގެންނެވެ. ކައިވެނި ލަސްކުރަން ބޭނުންވެގެން ޒިޔާދުއަށް ހުށަހެޅި އުޒުރު އަނެއްކާ ދެން އަލުން އޭނައަށް ޖައްސަން ކެރޭނެހެއްޔެވެ. ނުކެރޭނެއެވެ. އެކަމަކުވެސް.....\nފަތިސްވެ އިރު އަރައިފިއެވެ. ކިތަންމެ ހިތް ނުވިޔަސްވެސް ލޯހުޅުވާލީ ދުނިޔޭގެ އެހެން ހުރިހާ ކަމަކަށްވުރެން ޝައުގުވެރިވާ ވަޒީފާއަށް ދިއުމަށްޓަކައެވެ. މިއަދު ސައިތަށި ބޯކަށްވެސް އިނާ ނުނުކުމެއެވެ. ޒިޔާދު އާއި ދިމާވެދާނެތީއެވެ. މިއަދު އިނާ ނުކުތީ އޮފީހަށް ދާން ހުރިހާ ގޮތަކަށް ތައްޔާރު ވެގެން ހަމަ އެންމެ ފަހު މިނެޓްގައެވެ. ކާކޮޓަރިއަށް ދިޔައިރު ކާކޮޓަރީގައި ޒިޔާދުއެއްވެސް އަދި މަންމައެއްވެސް ނެތެވެ. އޭނައަށްވީ ސައި ތައްޔާރުކޮށްފައި މޭޒުމަތީގައި ހުއްޓެވެ.\nއަވަސް އަވަސްކޮށްލާފައި ސައިބޮއިގެން އިނާ ނުކުތީ އިތުރު މީހަކަށް ފެނުމުގެ ކުރިން އަވަހަށް ދިއުމަށެވެ. ނަމަވެސް ނަސީބު އެހީވާނީ އަބަދު އެކަކަށް ނޫނެވެ. ސިޓިން ރޫމުން ނުކުތްއިރު ޒިޔާދު އިނީ އިނާގެ އިންތިޒާރުގައެވެ. ނަސީބު މިފަހަރު އެހީވީ ޒިޔާދުއަށެވެ.\n"މިއަދު ސައިބޯކަށް ނުވެސް ނުކުންނަމު. އެކަމަކު މި އިންނަނީ އިނާ އަންނާނެ އިރަކަށް. " ހެނދުނުގެ ހިތްގައިމު ވަގުތުގައި އިނާގެ ކިބައިން ފެންނަމުން ދިޔަ ތާޒާ ކަމަށް ބަލާލާފައި ހިތްހަމަޖެހުމުގެ ނޭވާއެއް ލަމުން ޒިޔާދު ބުންޏެވެ.\n"އެޔޯ....؟" އިނާއަށް ހަމަ އަހާލެވުނީއެވެ.\n"އިނާ އޮފީހަށް ގެންގޮސްދޭހިތުންނެއްނު؟ ހިނގާ ދާން. އަހަރެން ހުންނައިރު އިނާއަކަށް ނުޖެހޭނެ ބައްޕައާއެކު ދާކަށް. " ފަރި ހިނިތުންވުމަކާއެކު މިހެން ބުނެފައި އިނާގެ ކުރީގައި ހުރެގެން ޒިޔާދު ހިނގައިގަތީ ގޯތިން ބޭރަށެވެ. ނުކުތްއިރު ކާރު އޮތީ ބޭރުގައި ބާއްވާފައެވެ. ޒިޔާދު އޭނަގެ އިންތިޒާރުގައި އިންނަތާ ކިތަންމެ އިރެއްވެސް ވެއްޖެކަން އިނާއަށް ވިސްނައިގަނެވުނެވެ.\nއެދުވަހުގެ ފަހުން ހަމަ ކޮންމެ ދުވަހެއްވެސް ފެށިފައި ހުރީ އެހެންނެވެ. ޒިޔާދުގެ ފަރާތުން އާދަޔާއި ޚިލާފް އޯގާތެރިކަމަކާއި އަޅާލުމެއް އިނާއަށް ފެންނަން ފެށީ އަދި ކިރިޔާއެވެ. އިނާއާއިއެކުގައި އެއް ގެއެއްގައި އުޅެވުނު ފުރަތަމަ ފަހަރު ކަމަށްވުމުންވެސް ވެދާނެއެވެ. ޚިދުމަތް ކުރުމުގެ ފުރުޞަތު މީގެ ކުރިން ލިބިފައި ނުވާތީކަމަށްވެސް ވެދާނެއެވެ. ނުވަތަ އިނާ ގެއްލިދާނެތީ ބިރުން ކަމަށްވެސް ވެދާނެއެވެ.\nކޮންމެގޮތެއްވިޔަސް އެހެން ހުރިހާ ފަހަރުތަކާއި ޚިލާފަށް މިފަހަރު ޒިޔާދު އޭނަގެ ކަންތައްތަކަށް މާ ބޮޑު ޚާއްޞަކަމެއް ދޭކަން އިނާއަށް އައީ ފާހަގަ ވަމުންނެވެ. ކުރީ ދުވަހުގެ މައްސަލަ ހައްލުވިފަހުން ޒިޔާދުގެ ފަރާތުން އެއްވެސް ޝަކުވާއެއް އަޑުއަހާކަށް އޭނައަކަށް ނުޖައްސައެވެ.\nގަވާއިދުން އޭނަ ހޮސްޕިޓަލުން ގެނެސް ގެންގޮސް ހެދުމަކީ ޒިޔާދުގެ ވާޖިބެއްކަމުގައި ދެކިގެން އުޅޭފަދައެވެ. ރޭގަނޑުގެ ވަގުތުގައި އޭނަ ގޮވައިގެން ދުއްވާލަން ދިއުމާއި އޭނަ ހިތް ނުވާއިރުވެސް ފޭދޫގެ ރެސްޓޯރެންޓްތަކަށް އޭނަ ގޮވައިގެން ރޭގަނޑުގެ ކެއުންތަކަށް ދިއުމަކީ ޒިޔާދު ވަރަށް ސަމާލުކަމާއިއެކު ކުރަމުން ދިޔަ ކަންތަކެވެ. ހަމަ އެންމެ ފަހަރަކުވެސް އޭނަ ނުފެންނަ ހިސާބަށް ޒިޔާދު ނުވެސް ދޭ ފަދައެވެ.\nހުރިހާ އިރެއްގައިވެސް، ހުރިހާ ހާލަތެއްގައިވެސް އޭނަ ދެކެ ޒިޔާދު ވާ ލޯބި އޭނައަށް އަންގައި ދެވޭތޯ ޒިޔާދު މަސައްކަތް ކުރަމުން ދިޔައެވެ. އަމަލާއި ބަހުންވެސް އެކަން ކަށަވަރުކޮށްދެމުން ދިޔައެވެ.\nދެންވާންފެށީ އެހެން ކޮންމެ އަންހެންކުއްޖަކަށްވެސް ވާނެހެންނެވެ. ޒުވާން ރީތި ފިރިހެނަކު ތިމާގެ ލޯބި ލިބޭތޯ ކުރަމުން ދިޔަ މަސައްކަތަށް އިނާއަކަށްވެސް މާބޮޑަކަށް ދެކޮޅެއް ނެހެދުނެވެ. އެ ހިތްވަރެއް ނުލިބުނެވެ. އަދި އަމުދުން ޒިޔާދު އަކީ ތަހުޒީބީ ތަޢުލީމީ މީހަކަށް ވާތީވެސް ކަންނޭނގެއެވެ. ޒިޔާދުގެ އެއްވެސް އާދައެއްގައި އޭނައަށް ބޮލަށް އުނދަގޫވާފަދަ އެއްވެސް ކަމެއް ނުވެއެވެ. ހުރިހާ ގޮތަކުންވެސް އިނާއަށް ޒިޔާދު އާއި ރުހެވެން ފެށުނީ އިނާއަށްވެސް މި ވަނީ ކީއްކަން އަދި ރަނގަޅަށް ނޭނގިގެން އުޅެނިކޮށެވެ.\nނަތީޖާއަކަށްވީ.......ނަވީންގެ އެއްވެސް ޚަބަރެއް ވޭތޯ އިންތިޒާރު ކުރެވެމުން ދިޔައިރުވެސް، މަޑުމަޑުން، މަޑުމަޑުން ގޮސް އިނާއަށް ޒިޔާދުގެ ޖާދޫގައި ޖެހެވެން ފެށުމެވެ. ޒިޔާދު ފެންނަން ނުހުންނަ ކޮންމެ ފަހަރަކުވެސް، މިހާރު ނަވީން ކޮބައިބާއޭ ހިތަށް އަރާއިރުވެސް، ޒިޔާދު އައުމާއެކު ބަލައިގަނެވެނީ މަރުޙަބާއާއެކުގައެވެ. ހިތް އެދެމުން ދިޔައީ ނަވީން އާއި އެކުގައި ވުމަށް ކަމަށްވިޔަސް، އެންމެ ފަހަރަކުވެސް ދުރަށް ނުގޮސް ހުންނަ ޒިޔާދުގެ ކިބައިން ލިބޭ އަޅާލުމާއި ސަމާލުކަމުގެ ބޮޑުކަމުން، ނަވީން މަތިން ހަނދާން ނެތެން ފެށީ ހަމަ ދާދި ކުޑަދުވަސްކޮޅެއްގެ ތެރޭގައެވެ.\nމި ހުރިހާ ކަމަކަށް އިތުރު ބާރެއް ލިބިގެން ދިޔައީ، އެއް ރަށެއްގައި ހުރެމެ، އޭނައަށް ނަވީން ނުވެސް ފެނުމެވެ. އެގެއަށް އޭގެ ކުރިން އަބަދާއި އަބަދު އައިސް އުޅުނު ނަވީން އެއްގޮތަކަށްވެސް އެގެއަށް ވަދެ ނުލުމެވެ. އޭނަގެ ފޯން ނަންބަރު އެނގޭއިރުވެސް އެންމެ ފަހަރަކުވެސް އޭނަގެ ފޯނަށް ނަވީންގެ ފޯނުން ކޯލެއް އައިސްފައި ނުވުމެވެ.\nއިނާ އިންތިޒާރު ކުރިއެވެ. އެ ހުރިހާ ކަމަކަށްވެސް އިނާ އިންތިޒާރު ކުރިއެވެ. އެކަމަކު....\nކުރިންވެސް ބުނިހެން، ދާދި ކައިރިން އޯގާތެރިކަމެއް ލިބެމުން ދިއުމުގެ ސަބަބުން، ދުރުގައި ހުރި ނަވީން މަތިން އިނާ އެއްކޮށް ހަނދާން ނެތިއްޖެ ކަހަލައެވެ. އެހެން ވެދާނެބާއޭ ނުވާނެބާއޭ ، އެއީ އިނާ ކުރަންވެސް ބޭނުން ސުވާލެއް ނޫނެވެ. އެ ސުވާލު ހިތުގައި އުފައްދަންވެސްވީ ކީއްކުރަން ހެއްޔެވެ.\nފުރަން އޮތް ދުވަހުގެ އެއްދުވަސް ކުރިން ޓެރަސްގެ އުނދޯލީގައި ތިބެގެން ޒިޔާދު އާއި އިނާ ހޭދަކުރަމުން ދިޔައީ ދެލޯބިވެރިޔަކު ހޭދަކުރާނެފަދަ އުފާވެރި ވަގުތުކޮޅެކެވެ. އެދެމެދުގައި އެއްވެސް މައްސަލައެއް ނެތެވެ. އުފަލާއި ހިތްހަމަ ޖެހުމެވެ.\n"މާދަން އަހަރެން ފުރައިގެން ދާންވީ ހަމަ ހިތްހަމަޖެހިގެންތަ؟" ފާއިތުވެ ދިޔަ ދުވަސްތަކުގައި ލިބިފައިވާ ޔަގީންކަން އިތުރަށް ޔަގީން ކުރަން ޒިޔާދު ބޭނުން ވިއެވެ.\n"ހޫމް....." އިނާ މަޑުމަޑުން އާނއެކޭ ބުނެލިއެވެ.\n"ޔަގީން ދޯ ދެން އިތުރު މައްސަލައެއް ނުޖެހޭނެކަން." އިނާގެ އަތްތިލައިގައި ފިރުމަމުން ޒިޔާދު އެހިއެވެ.\n"ނުޖެހޭނެ." އިނާވެސް ވަގުތުން ޖަވާބު ދިނެވެ.\n"ވަރަށް އުފާކޮށްފިން. އަޅެ ބުނެބަލަ.....އިނާ އަސްލުވެސް ލޯބިވޭތަ އަހަރެން ދެކެ." ޒިޔާދުގެ ގަޔަށް ކުޑަކޮށް ލެނގިލައިގެން އިން އިނާގެ އުނަގަނޑުގައި އަޅުވާލާފައި އޮތް އަތަށް ކުޑަކޮށް ބާރުލައި އަދިވެސް ބޮޑަށް ގަޔާއި ކައިރިކޮށްލަމުން ޒިޔާދު އެހިއެވެ.\nޒިޔާދުގެ އެ ސުވާލަށް އިނާ ހަމަ އެއްވެސް ޖަވާބެއް ނުދެއެވެ. ހަމަ އިނީއެވެ.\n"ބުނެބަލަ.....ބަލާ....ދައްކަ....މޫނު ދައްކަބަލަ....ހޫމް....ދެން ބުނެބަލަ.... ލޯބިވަންތަ އިނާ އަހަރެން ދެކެ." އުޅެއުޅެގެން އިނާގެ މޫނުގައި ހިފައި އުފުލާލަމުން ޒިޔާދު އެހިއެވެ. ދެމީހުންގެ މޫނުންވެސް އެކަކު އަނެކަކަށް ފެންނަނީ އުފާވެރި ހިނިތުން ވުމެކެވެ.\nޒިޔާދު ކުރަމުން ދިޔަ ސުވާލުގެ ޖަވާބުގައި އިނާ ޖަވާބުދިނީ ބޮލުންނެވެ. އާނއެކޭ ބުނުމުގެ ގޮތުންނެވެ.\n"ކިހާވަރަކަށް........" ޒިޔާދު އަނެއްކާވެސް އެހިއެވެ. ދާދި ކައިރިން ފެންނަމުން ދިޔަ އިނާގެ ރީތި މޫނުގެ އެކިބައިބަޔަށް ވަކިވަކިން ބަލަމުން ޒިޔާދު އެ ސުވާލުކުރީ ފަޚުރުވެރިކަމާއެކުގައެވެ. އިނާ ދޭ ޖަވާބުން އަދިވެސް އިތުރަށް އޭނައަށް ފަޚުރުވެރިވާން ފުރުޞަތު ލިބޭނެ ކަމުގެ އުއްމީދުގައެވެ.\nނަމަވެސް އެ ސުވާލަށް ދޭނެ ޖަވާބު އިނާއަކަށް ނޭގުނެވެ. މޫނަށް ވެރިވި ލަދުރަކި ކަމާއެކު އިތުރު ހިނދުކޮޅަކަށްވެސް ޒިޔާދުގެ އެ މާނަ ފުން ބެލުމަށް ކެތް ނުކުރެވިގެން އިނާ އިސް ޖަހާލިއެވެ. އަދި ކުރިއަށްވުރެވެސް ބޮޑަށް ޒިޔާދުގެ ކޮނޑަށް ލެނގި އިސްޖަހައިގެން އިނދެއްޖެއެވެ.\n"އިނާ....ބުނެބަލަ. އެންމެ ފަހަރަކު ބުނެބަލަ އަހަރެން ދެކެ ލޯބިވަމޭ. ކިހާ ވަރަކަށް ލޯބިވަންތަ؟ އެންމެ ފަހަރަކު ބުނެބަލަ." އަނެއްކާވެސް ޒިޔާދު މަސައްކަތް ކުރީ އިނާގެ މޫނު އޭނައާއި ދިމާލަށް އުފުލާލެވޭތޯއެވެ. ނަމަވެސް އިނާ އެކަމަށް ފުރުޞަތު ނުދިނެވެ. ޒިޔާދުގެ ބާރުގަދަ އަތުގައި އޮޅުލައިގަންނަމުން "ނޭނގެޔޭ" ބުނެފިއެވެ.\n"ނޭނގެޔޭ......ހަމަ ރަނގަޅަށްތަ؟ ދެން ކިހިނެއް.....ނެތެއްނު އެނގޭ އެކައްޗެއްވެސް." އިނާގެ ފަރާތުން އެ ލިބުނު ޖަވާބާއެކު ހަމަ ވަގުތުން ޒިޔާދު އޭނަގެ ދެފައިން ބިންމަތީގައި ޖައްސައި އުނދޯލީގެ ހަރަކާތް ހުއްޓުމަކަށް ގެނައެވެ. އިނާވެސް ދިޔައީ ސިހިގެންނެވެ. އެކަމަކު ޒިޔާދުގެ މޫނު ފެނުމުން އިނާއަށް ޔަގީން ވިއެވެ. ޒިޔާދު އިނީ އޭނައާއި ދިމާކުރާ ފާޑަށެވެ. ޒިޔާދު އެ އުޅެނީ ކޮންމެވެސް ލާނެތް ސަމާސާއެއް ކުރަންކަން އިނާއަށް އެނގިއްޖެއެވެ.\nއިނާއަށް މިކަން އެނގުމާއެކު ވަގުތުން އުނދޯލިން ފައިބައިގެން ދާން ހިނގައިގަތެވެ. ޒިޔާދުއަކަށްވެސް އިނާގެ ހަރަކާތްތައް އަލެއް ނޫންކަންނޭގެއެވެ. އަވަސް އަވަހަށް އޭނަގެ އަތްދަށުން ދެމިގަނެގެން ދާން އުޅުނު އިނާގެ އަތުގައި ހިފައި ގާތަށް ގެނެސް ބާރަށް ހިފަހައްޓާލިއެވެ.\nޒިޔާދު އިނީ އޭރުވެސް އުނދޯލީގައި އިށީނދެކަމުން އިސް އުފުލުމުން ފަސޭހަކަމާއެކު އިނާގެ މޫނު މިހާރު ޒިޔާދަށް ފެނެއެވެ. އޭނަގެ ދެފައިގެ ގައިދުގެ ތެރޭގައި އިނާ ހުރިއިރު އިނާ ކިތަންމެ އިސްޖެހިއަސް ޒިޔާދުއަށް އިނާގެ މޫނު ފެންނާނެއެވެ. މިވަގުތަށް އިސްކޮޅުން ކުރުވެފައި އިނީ ޒިޔާދުއެވެ.\n"ކޮން ތަނަކަށް ދާން ތިއުޅެނީ. ކިހާ ދުވަހެއްވަންދެންތަ ތިހެން އުޅޭނީ. ބަލަ ރަންކިޔާފައޭ އޮތީ. އެހެންވީމަ ތިއީ މަގޭ...." އިނާގެ އުނަގަނޑުގައި ދެއަތުން ވަށާލައިގެން އިނދެ ޒިޔާދު މިހެން ބުނަމުން ދިޔައިރު ޒިޔާދުގެ ދެކޮނޑުގައި އަތްއަޅާ އިނާ ބާރުލަމުން ދިޔައީ އެ ގައިދުގެ ތެރެއިން ދެވޭތޯއެވެ. މިކަން ޒިޔާދަށްވީ އަދި މާ ޝައުގުވެރިކުރުވަނިވި ކަމަކަށެވެ. އިނާގެ ކޮންމެ ހަރަކާތަކާއެކު އިނާގެ ފަންފަން ރީތި އިސްތަށިގަނޑު އެ މޫނުގެ ދެފަރާތުން އައިސް ޒިޔާދުގެ މޫނުވެސް ހިސާރު ކުރަމުން ދިޔައެވެ.\n"އެހެންތަ......ހަމަ އެހާ ފަސޭހައިން ލިބޭނެތަ" އެންމެ ފަހުން ޒިޔާދުގެ އަތްދަށުން އިނާއަށް ދެމިގަނެވިއްޖެއެވެ. މިހެން ބުނެލާފައި އިނާ މިފަހަރު ހިނގައިގަތީކީ ނޫނެވެ. ދުއްވައިގަތީއެވެ. ޒިޔާދުއާއި ދުރަށް ދިއުމަށެވެ. ނަމަވެސް....\nޒިޔާދު އައިސް ފުރަގަހުން އޭނަ ހިފައި އުފުލާލީ ލުއި ފަތްކޮޅެއް އުފުލާލާހެންނެވެ.\nދެން އިވުނީ ދެލޯބިވެރިންގެ މަޑު ހުނުމުގެ އަޑެވެ. ދެލޯބިވެރިންގެ ހުނުން ރީތި ރޭގެ ފަޒާގެ ތެރެއަށް ގެނބިގެން ދިޔައެވެ.\n"ހަލޯވ......ކޮބާ ދާންވީ....؟" ގޭ ދޮރުމައްޗަށް ނުކުމެފައި ޒިޔާދު އެ ގުޅާލީ އިނާއަށެވެ. އިނާ ބަލާ އެގޮތަށް އޭނައަށް ދެވޭނެ އެންމެ ފަހު ދުވަހެވެ. މިރޭ ދަންވަރު ފްލައިޓުން އޭނަ މާލެއަށް ފުރަން ޖެހޭނެއެވެ.\n"އުނހުނ..........ކައިރިވެސް ނުވޭ. މިއީ ހަވީރު ޝިފްޓޭ.....ތިންގަޑި ބައިން އެގާރަގަޑިބައިޔަށޭ އޮންނަނީ. " އިނާ އޮތީ އެ ދުވަހު އަވަހަށް ގެއަށް އަންނާނެ ކަމަށް ވަޢުދުވެފައި ކަމަކު، ޒިޔާދު އެހެން ގުޅުމުން އިނާވެސް ބޭނުންވީ ތަޅުވާލުމަށެވެ.\n"ތިކަން އެނގެޔޭ.....އެކަމަކު ހީކުރީ ޚާލިދުގެ ދަރިފުޅު ވީމަ ޚާއްޞަ ގޮތެއް އޮންނާނެޔޭ." ޒިޔާދުވެސް ވާހަކަ ދައްކަމުން ދިޔައީ އިނާ އެ ދައްކާ ގޮތަށެވެ.\n"ނެތޭ....ނޯވެޔޭ...." މަޑު ހީލުމަކާއެކު އިނާ މިހެން ބުނީ މަޑުމަޑުންނެވެ. އެވަގުތުވެސް އިނާ ހުރީ ލިއުންތަކެއްގެ މަސައްކަތެއްގައި ނަރުހުންނާއެކުގައި ކަމަށްވާތީ އެއިން އެކަކަށްވެސް ނީވޭ ވަރަށެވެ.\n"އެންމެ ރަނގަޅޭ..... ދާނަން އަށެއް ޖަހާއިރު ބަލާ. އޯކޭ...؟" އެއީ ކުރިންވެސް އެ ދެމީހުންވެސް އެއްބަސްވެފައި އޮތް ގޮތެވެ.\n"ހޫމް...........ބާއްވަނީ ދެން" ކުރިއަށްވުރެވެސް ވައި އަޑަކުން އިނާ ބުނި އަޑު ޒިޔާދުއަށް އިވުނެވެ.\n"އޭއި......ބުނެބަލަ ލަވްޔޫ އޭ......" އިނާ އެ އުޅެނީ ރަނގަޅަށް ވާހަކަވެސް ނުދެއްކިގެންކަން އެނގިހުރެވެސް ޒިޔާދުގެ ބޭނުންވީ އިތުރަށް އިނާއަށް އުނދަގޫކޮށްލުމެވެ.\n"ނޫޅެން....." ނުފެނުނު ކަމުގައިވިޔަސް އެހެން ބުނެލިއިރު އިނާގެ ތުންފަތަށް މިހާރު ވެރިވެފައި ހުންނާނެ ހިނިތުންވުން ޒިޔާދުއަށް ފެނުނު ފަދައެވެ.\n"ދެން ބުނެބަލަ....ކީއްތަ ވާނީ..." ޒިޔާދު އަދިވެސް ބުންޏެވެ.\n"އުނހުނ...ބާއްވަނީ." އެ ޒިޔާދުގެ ފޯނެއް ބާއްވަން ބާއްވަން ކިޔަންޏާ ދުވަހަކުވެސް ނުބޭއްވޭނެކަން އެނގޭތީ އިނާ ބާއްވައިފިއެވެ. ނަމަވެސް ޒިޔާދުގެ ލާނެތް ކަމާއި ސަމާސާގެ ސަބަބުން އިނާއަށް ލިބުނު ހިނިތުންވުން އެތައް އިރެއްވީއިރުވެސް އިނާގެ މޫނުމަތިން ފިލާ ނުދެއެވެ.\nމިވަނީ ކީއްހެއްޔެވެ؟ އޭނައަށް ޒިޔާދުއާއި މިހާ ގަޔާވެވުނީ ކީއްވެހެއްޔެވެ؟ ޒިޔާދުގެ ރަނގަޅު ކަމާއި އޯގާތެރިކަމާއި ލޯބި ފާޅުކުރުމުގައި އެ ގެންގުޅޭ އުކުޅުތަކާއި މޮޅުގޮތްގޮތް ފެނުމުން ހެއްޔެވެ. އެކަމަކު....\nއެކަމަކު އެއީ ހަމަ ކުރީގެވެސް ޒިޔާދެވެ. ދެން މިހާރު މިއީ ކޮން ކަމެއް ހެއްޔެވެ؟\nއެހެން ވިޔަސް ހެވެވެ. ދެވޭނެނަމަ ދުނިޔޭގައިވާހާ އުފަލެއް ޒިޔާދު އޭނައަށް ހޯދައިދޭނެކަމުގެ ވަރަށް ބޮޑު ޔަގީންކަމެއް އޭނައަށް މިހާރު އެބައޮތެވެ.\nއޭނަ މިހާރު ވިސްނަން ބޭނުންވަނީ ހަމަ އެކަނި ޒިޔާދު އާއި ދޭތެރޭގައެވެ.\nއެއީ އެހާ އުނދަގޫކަމެއްވެސް ނޫނެވެ. ނަވީންއަކާއި އޭނައަކާއި އެއްވެސް ގުޅުމެއް ހިނގާފައި އޮތީކީވެސް ނޫނެވެ. ނަވީން ވެފައި ވަނީ ހަމަ އެކަނި އޭނަގެ އާއިލާގެ ރައްޓެއްސަކަށެވެ.\nއަދި އަމުދުން ނަވީން އޭނަ ހޯދަން ނޫޅޭއިރު، ކުރެވެން ހަމަޖެހި ނިމިފައި އޮތް ކައިވެންޏަކަށް އޭނަ ދެކޮޅުހަދަންވީވެސް ކީއް ކުރަން ހެއްޔެވެ؟ ބޭނުން ކަމެއް ނޫނެވެ.\nއޭނަ އެހެރީ މިހާރު އެއްގޮތެއްގައި ސާބިތު ވެގެންނެވެ.\nއޭނައަށް ކުރިން ހީކުރެވުނީ ނަވީން އޭނަ ހޯދާނެ ކަމަށްކަމަށްވިޔަސް އެއީ ކުށްހީއެކެވެ.\nމިހާރު އޭނައަށް ހުރިހާ ކަމެއްވެސް އެނގިއްޖެއެވެ. ކުރިމަތިން އެއްވެސް ދަތި އުނދަގޫކަމެއް ނުފެނެއެވެ.\nޒިޔާދު ބުނެފައި އޮތް ގަޑިއަށްވުރެވެސް މާ އަވަހަށް ޒިޔާދު އެރޭ އަނެއްކާވެސް އިނާއަށް ގުޅައިފިއެވ. މިދަނީއޭ ބުނިއިރު އޭރު އަދި ގަޑިން ހަތްގަޑި ސާޅީސްވެސް ނުވެއެވެ. އަށެއްޖަހަން ދެން މާ ގިނައިރެއްވެސް ނެތެވެ. އިނާވެސް މާ ބޮޑު ދެކޮޅު ހެދުމެއް ނެތި ބަލާ އައުމަށް ބުންޏެވެ. އަދި އެއަށްފަހު ހުދު ކުލައިގެ ދަބަސް ނަގާ ކޮނޑުގައި އަޅުވައިގެން ބޭރަށް ނުކުމެއްޖެއެވެ.\nހޮސްޕިޓަލްގެ ގޯތިތެރެއަށް ކާރުތައް މަޑުކުރާ ތަނުގައި ހުރި ގޮނޑިބަރީގައިވެސް ނީށީނދެ އިނާ ހުރީ މިދަނީއޭ ޒިޔާދު ބުނުމުންނެވެ. އޭރުވެސް ޒިޔާދު އިނީ ކާރުގައި ކަމަށްވާތީ، އިނާ ހީކުރީ ހަމަ ހިނދުކޮޅެއްގެ ތެރޭގައި ޒިޔާދު އައިސް ކާރާއެކު ހޮސްޕިޓަލް ގޯތިތެރެއަށް ވަދެދާނެ ކަމަށެވެ.\nއިނާ އިރުއިރުކޮޅާ ގަޑި ބަލާލައެވެ. އޭނައަށްޓަކައި ގަޑިވެސް މިރޭ ހިނގަނީ މާ ލަހުންނޭ ހިތަށް އެރުމުން އަމިއްލަ އަމިއްލައަށް ހިނިތުންވެސް ވެލެވުނެވެ.\nއަނެއްކާވެސް ބަލާލެވިއްޖެއެވެ. އަށެއް ޖަހަން ތިންމިނެޓަށްވެއްޖެއެވެ. އަދިވެސް ޒިޔާދު ދައްކާވެސް ނުލައެވެ. ލަސްވީ ކީއްވެބާވައެވެ. ކަމެއް ދިމާވިނަމަ ގުޅާނެއެވެ. ވިހިމިނެޓުން ނާދެވޭހާ އޭނަގެ ގެ ހޮސްޕިޓަލާއި ދުރެއް ނުވާނެއެވެ. ވީ ކީއްބާވައެވެ.\nއެއް ރިންގުން ފޯން ނަގަން އާދަވެފައި ހުރި ޒިޔާދުގެ ފޯން ރިންގު ވެއެވެ. އެކަމަކު ޖަވާބެއް ނުދެއެވެ. އެއީ ޒިޔާދުގެ ގޮތެއް ނޫނެވެ.\nއަނެއްކާވެސް އިނާ ގުޅަން ފެށިއެވެ. ނުނަގައެވެ.\nދެން އިނާ ގުޅީ ޝީލާއަށެވެ.\nމަންމަވެސް ފޯން ނުނަގައެވެ.\nއިނާގެ ފޯނަށް ވާންފެށި ރިންގަކާއެކު "ބައްޕަ" މިހެން އަރަން ފެށީ ޚާލިދުއަށް ގުޅަންވެގެން ކްއިކް ޑައިލްގެ2އަށް ފިތާލިތަނާއެވެ. އަވަސް އަވަހަށް އިނާ ފޯން ނަގައިފިއެވެ.\n"ބައްޕަ ޒިޔާދު....." އިނާ އަހަން އުޅުނެވެ.\n"ދަރިފުޅު ހޮސްޕިޓަލުގަދޯ ތިހިރީ. މިހާރު ޒާހިރު ދާނެ ދަރިފުޅު ބަލާ. ގެއަށް ދޭ އިނގޭ. މި އުޅެނީ ޒިޔާދު ކުޑަ އެކްސިޑެންޓެއް ވެގެން." ގޭގެ ޑްރައިވަރު އިނާ ބަލާދާނެ ވާހަކަ ބުނެފައި އެންމެ ފަހު ވާހަކައަކަށް ޒިޔާދު އެކްސިޑެންޓްވި ވާހަކަ ބުނުމުން އިނާގެ މެއަށް ގޮތެއް ވެގެން ދިޔައެވެ.\n"ޒިޔާދުއަށް ކިހިނެއްތޯ ވީ ބައްޕާ. ވަރަށް ބޮޑަށް....." އިނާގެ އަޑުވެސް ތާށިވެއްޖެއެވެ.\n"ނޫނޭ ދަރިފުޅާ.....ޒިޔާދުއަކަށް އެއްކަމެއްވެސް ނުވޭ. ކާރު ކުޑަކޮށް ހަލާކުވީ....." ޚާލިދުގެ އަޑުގައިވެސް ހާސްވުމެއް ނެތްކަން އިނާއަށް އެވަގުތު ފާހަގަ ކުރެވުނެވެ.\nއެކްސިޑެންޓްގެ ޚަބަރު ލިބުނު ވަގުތު ނިތްކުރީގައި ޖައްސައިގެން ހުރެވުނު އަތް އަދިވެސް ހުރީ ނިތުގައެވެ. ނަމަވެސް ދެންމެ ބައްޕަގެ އަނގައިން ޒިޔާދުއަށް ކަމެއް ނުވާކަމަށް ބުނުމުން އިނާގެ ހަށިގަނޑުން ފުން ނޭވާއެއް ލެވުނެވެ. ދެލޯ މަރާލެވުނެވެ. ހަމްދާއި ޝުކުރު ކުރެވުނެވެ.\n"ދަރިފުޅު ދޭ ދެން ގެޔަށް އިނގޭ ޒާހިރުއާއެކު. ބައްޕަމެން ދާނަން އިރުކޮޅަކުން. އިރާދަކުރެއްވިއްޔާ ހުރިހާކަމެއްވެސް ރަނގަޅު. ދަރިފުޅު ކަންބޮޑުނުވާތި." ހަމަޖެހިލާފައި ޚާލިދު ވާހަކަ ދެއްކިއެވެ.\n"ލައްބަ........." އަބަދުގެވެސް ކިޔަމަންތެރިކަމާއެކު އިނާ ބުނެލިއެވެ.\nއެހެންނަމަވެސް އިނާއަކަށް އެކަމެއް އެހެން ނުކުރެވުނެވެ. ޒާހިރު އައުމުން ކާރަށް އަރާފައި އެންމެ ފުރަތަމަވެސް އިނާ އެހީ ޒިޔާދު އެކްސިޑެންޓްވީ ކޮންތާކުތޯއެވެ. ކިހާ ހިސާބެއްގައިތޯއެވެ.\n"އެއީ ހަމަ މި ދިމާލުން ކުޑަތަންކޮޅެއް އެކޮޅުން ލިންކް ރޯޑްގައި. ކިހިނެއްތޯ ހަދަންވީ. ދާންވީތޯ އެދިމާލަށް؟" އިނާމެންގޭ އާއިލާގެ ކާރުތައް ދުއްވުމަށް މަރަދޫއިން ގެނެސްފައި ހުންނަ ޒާހިރު އިނާ ބޭނުންވާ މަޢުލޫމާތު ދިނުމަށްފަހު އަދަބުވެރިކަމާއެކު ސުވާލު ކުރިއެވެ.\n"އާނ....އެހެންލައިގެން ހިނގާ." އިނާ އެދުނެވެ. ބައްޕަ އެދުނީ އޭނަ ގެޔަށް ދިއުމަށް ކަމަށްވިޔަސް އެހެން އޭނައަކަށް ކަންތައް ނުކުރެވުނެވެ. އޭނަ ބޭނުންވަނީ ޒިޔާދުގެ ހާލު ރަނގަޅުކަން އޭނަގެ އަމިއްލަ ދެލޮލުން ދުށުމަށެވެ. އޭނަގެ ހިތަށް ވީ ތަދު ފިލާނީ ޒިޔާދު ފެނިގެންނެވެ. ޒިޔާދު އާއި ވާހަކަ ދެއްކިގެންނެވެ. ޒިޔާދު ކައިރިއަށް ދެވިގެންނެވެ.\nނަސީބަކުން މާދުރަކަށް ދުއްވާކަށް ނުޖެހުނެވެ. ހޮސްޕިޓަލަށް ދާން އޮންނަ ހަނިމަގުން ބޮޑުމަގަށް ނުކުމެފައި ކާރުގެ މިސްރާބު ޖެހީ އެންމެ ފަސޭހައިން ލިންކް ރޯޑަށް ނުކުމެވެން އޮތް ދިމާލަށެވެ. މީހުންތައް އެއްވެފައިވާ ހިސާބު އިނާއަށް ފެންނާކަށް އުނދަގުލެއް ނުވިއެވެ.\nމަގުގެ އެއްފަރާތަށް ކާރު މަޑުކުރުމާއެކު އިނާ އަވަސް އަވަހަށް ކާރުން ފައިބައިފިއެވެ. ބައްޕަ ބުނިގޮތުންނަމަ މާ ބޮޑު ކަމެއް ނުވެއެވެ. ދެން ކީއްކުރާހާ މީހުނެއް ހެއްޔެވެ. ކާރުން ފޭބުމުން އެތަނަށް އެއްވެފައި ތިބި މީހުންގެ ގިނަކަން ފެނިފައި އިނާ ހިތަށް އެރިއެވެ. އަވަސް އަވަހަށް އެދިމާލަށް ގޮސް ހުއްޓުނީ ޒިޔާދު ހޯދަމުންނެވެ. ބައްޕަވެސް ފެނޭތޯ ބަލަމުންނެވެ. އޭނަ ފެނުމާއެކު ހަތަރުފަސް ފިރިހެނަކު އެއްފަރާތަށް ޖެހި އޭނައަށް ތަން ނުދެއްކިނަމަ އެހާ ފަސޭހައެއްކޮށް އެމީހުން އޭނައަކަށް ނުވެސް ފެންނާނެކަންނޭނގެއެވެ. ޚާލިދު އާއި ޒިޔާދު ތިބީ އެ އެންމެންގަނޑުގެ ތެރޭގައެވެ. ކާރު ކައިރީގައެވެ. ޒިޔާދު ހުރީ ދެ އުކުޅުގައި އަތްވިދެލައިގެން އޭނައަށް ފުރަގަސް ދީގެންނެވެ. ޚާލިދު ހުރީ ބަޔަކާއި ވާހަކަ ދެއްކުމުގައެވެ.\nއިނާގެ ލޮލުގައި އެންމެ ފުރަތަމަވެސް އަޅައިގަތީ ޒިޔާދުއެވެ. އޭނަގެ ލޯ އެ ނޫން މީހަކު ހޯދަން ނޫޅޭތީވެސް ކަންނޭނގެއެވެ.\n"ޒިޔާދު....ރަނގަޅުތަ...." ވަށައިގެން ތިބި މީހުންނަށްވެސް ވިސްނާލުމެއް ނެތި އިނާއަށް އަވަސް އަވަހަށް ގޮސް ޒިޔާދުގެ އަތުގައި ހިފައި ސުވާލު ކުރެވެން ފެށިއެވެ. ނަމަވެސް ޒިޔާދު އަނގައަކުން ނުބުނެއެވެ. އަދި އިނާއާއި ދިމާލަށް ނުވެސް އެނބުރެއެވެ. ޒިޔާދުގެ މޫނަށް ބަލަން ކުރި މަސައްކަތުން އިނާއަށް ޒިޔާދުގެ މޫނުވެސް ފެނޭވަރު ވެއްޖެއެވެ. ޒިޔާދު ހުރީ ރުޅިއައިސް ރަތް ވެފައެވެ.\n"އެއީ އެއްވެސް ކަމެއް ނޫނޭ. ޒިޔާދުއަށް ކަމެއް ނުވަންޏާ ރަނގަޅުވާނެ. ބައްޕަ މައްސަލައެއް ނުޖައްސާނެ ކާރު ހަލާކުވިޔަސް. އަޅާނުލާބަލަ." ޒިޔާދުގެ އަތުގައި އަދިވެސް ހިފަމުން އިނާ މިހެން ބުނީ ޒިޔާދު ހަމައަކަށް އެޅުވޭތޯއެވެ. ނަމަވެސް އިނާގެ އޯގާތެރި ބަސްތަކަކުން ޒިޔާދުގެ ހިތް ފިނިވާހެނެއް ހިއެއް ނުވެއެވެ. އިނާއާއި ދިމާލަށް ބަލާލާފައިވެސް ޒިޔާދު އަނެއްކާވެސް މޫނު އަނބުރާލިއެވެ. ވަރަށް ބޮޑަށް ރުޅިއައިސްފައި ހުރިކަން އެނގެއެވެ.\n"ޕްލީޒް. ހިނގާ ދާން. މިތާކު ހުންނާނެ ކަމެއް ނެތް. ހިނގާ ދާން." ވަށައިގެން ހިނގަނީ ކޮން ކަމެއްތޯވެސް ބަލާނުލާ އިނާ ބޭނުންވީ އެ މީހުންގަނޑުގެ ތެރެއިން ޒިޔާދު ގެންދިއުމަށެވެ. ޒިޔާދު އައިސްފައި ހުރި ގަދަ ރުޅި އޭނައަށް ފެންނާތީއާވެސް އެކުގައެވެ.\n"ސޯ ސޮރީ....އެންމެ ފަހު ރޭ މިކަހަލަ ކަމެއްވީމަ. ޒިޔާދުގެ މޫޑު އެއްކޮށް ޚަރާބުވެއްޖެއެއްނު. ހިނގާ ދާން." ދެ އުކުޅުގައި އަތްވިދެލައިގެން ޒިޔާދު ހުރި އިރު ޒިޔާދުގެ އުޅަނބޮށީގައި ހިފަހައްޓަމުން އަނެއްކާވެސް އިނާ ބުންޏެވެ.\n"އަހަރެން ނުވޭ ސޮރީއެއް. މިހުރިހާ ކަމަކީވެސް އޭނަގެ ކަންތައް." މިހެން ބުނެފައި އިނާގެ އަތް ޒިޔާދު ފޮޅުވާލުމުން އިނާއަށް ސިހުން ލިބުނެވެ. އޭނަ އެތަނަށް އައީއްސުރެ އެތަނަށް އެއްވެ އެތިބި ގިނަ މީހުންގެ ނަޒަރު މިހާރުވެސް ހުއްޓި ހުންނާނީ އޭނައަށްކަން އޭނައަށް އެނގެއެވެ. އެހެންކަމުން އެމީހުން ޝައުގުވެރިވާނެ އިތުރު ކަންތަކެއް ޒިޔާދު ކުރަންފެށުމުން އިނާއަށް އުނދަގޫ ވިއެވެ.\nޖެހިލުންވެ ހުރެ ބައްޕަ ހުރި ދިމާލަށް އިނާ ބަލާލިއެވެ.\nޚާލިދު އޭރުވެސް ހުންނެވީ އެބަޔަކާއި ވާހަކައިގައެވެ. ކުރިމަތީގައި ހުރި މީހެއްގެ މޫނެއް އިނާއަށް ނުފެނެއެވެ. ބައްޕަގެ ދިގު އިސްކޮޅާއި ފުޅާ ހަށިގަނޑުގެ ނިވަލުން އެމީހަކު ފެންނަ ވަރެއް ނުވެއެވެ. ފެންނަނީ ވާހަކައިގެ ތެރެއިން އިރުއިރުކޮޅާ އެމީހެއްގެ ބޮލާދިމާއަށް އުފުލޭ އަތުގައި އޮތް ގަޑިއެވެ.\n"ކާކާތަ ބައްޕަ އެ ވާހަކަ ދައްކަވަނީ؟ އެއީތަ.....؟" އިނާ އަހާލިއެވެ. ޒިޔާދު ޖަވާބެއް ނުދިނެވެ. ރުޅިވެރިކަން ނޫންކަމެއް މިވަގުތަކު ޒިޔާދުގެ ކިބައިން ނުފެނެއެވެ.\nދެން ކޮން ކަމެއް ހެއްޔެވެ؟ މި އެންމެންގެ ތެރޭގައިވެސް އޭނަ އެދުމުންވެސް ޒިޔާދު ދައްކަންވަނީ ރުޅި މޫނު ހެއްޔެވެ؟ އިނާ ލަދުގަންނަން ފެށިއެވެ.\nނަމަވެސް އެތަނުން އެކަންޏަކު ދެން ދާކަށް ނުކެރޭނެތީ އާއި ކުރެވޭނެ އެހެން ކަމެއް ނެތުމުން އަނެއްކާވެސް ބައްޕައާއި ދިމާލަށް ބަލާލިއެވެ. އެވަގުތު އަނެއްކާވެސް އިނާއަށް ބައްޕަ ވާހަކަ ދައްކަން ހުރި މީހާގެ އަތުކުރީ ގަޑި ފެނިއްޖެއެވެ.\nއެއީ އޭނަ ކޮންމެވެސް ތަނަކުން ވަރަށް ދެކެފައި ހުރި ގަޑިއަކާއި ވައްތަރު ގަޑިއެކެވެ. ކޮންތާކުން ހެއްޔެވެ. ކާކުހެއްޔެވެ؟ އިނާގެ ހިތަށް އެރިއެވެ.\nމާތްކަލާކޯއެވެ. އޭނައަށް މިހީވީ ރަނގަޅަށް ހެއްޔެވެ.\nޒިޔާދު ކައިރިން ދުރަށް ކުޑަކޮށް ފަހަތަށް އިނާ ޖެހިލިއެވެ. ބައްޕަ ވާހަކަ ދައްކަން އެހުރި މީހެއްގެ މޫނު ފެންނަ ހިސާބަށް ފަހަތަށް ޖެހި އިނާ ބަލާލިއެވެ.\nއިނާ އެތެރެއަށް ލީ ނޭވާ އެތެރޭގައި ތާށިވި ކަހަލައެވެ. އެއީ ނަވީންގެ އަތުކުރިން އޭނަ އަބަދުވެސް ދެކެފައިވާ ގަޑިއެވެ. އަދި އެ ހަރަކާތަކީވެސް ނަވީން ވާހަކަ ދައްކަމުން ދާއިރު ވަރަށް ގިނައިން އޭނަ ކުރާ ހަރަކާތެކެވެ. އެ ހަރަކާތެއް ދެކެ އޭނައަށް ޝައުގުވެރި ވެވުނު ހަރަކާތެކެވެ.\nއޭނައަށް ހީވީ ރަނގަޅަށެވެ. އެއީ ނަވީނެވެ. ޒިޔާދުގެ އެކްސިޑެންޓްވީ ނަވީނާއެވެ.\nޒިޔާދުއަށް އެއްވެސް އަނިޔާއެއް ނުވާއިރުވެސް ޒިޔާދު އެހާ ގަދަ ރުޅިއެއް އައިސް ހުރި ސަބަބު އިނާއަށް ވިސްނައިގަންނަން ދެން ވަރަށް ފަސޭހަ ވެއްޖެއެވެ.\nއެވަގުތު ދެން ބަލާލެވުނީ ޒިޔާދުގެ ކާރު ކުރިމަތީގައި އަނެއްކޮޅުގައި އޮތް ކާރަށެވެ. އޭނަ ކުރިން ބަލާނުލީ ކީއްވެހެއްޔެވެ؟ އެއީ ހަމަ ކުރީގެވެސް ނަވީން ދުއްވާ ކާރެވެ. ނަވީންއަށް ދިރާގުގެ ފަރާތުން ދުއްވުމަށްޓަކައި ދީފައި އޮންނަ ރިހިކުލައިގެ ކާރެވެ. ކާރުގެ ކުރީކޮޅު ހަމަ އެއްކޮށް ހަލާކުވެ ފުނޑުފުނޑު ވެފައެވެ. އެއާއި ޚިލާފަށް ޒިޔާދު ދުއްވި ކާރުގެ ކުރީކޮޅުން ބައެއް ކޮންމެވެސް ވަރަކަށް ބަނޑިވެފައި ހުރުން ފިޔަވައި އިތުރު އެއްވެސް ގެއްލުމެއް ލިބިފައިހުރިހެނެއް ހިއެއް ނުވެއެވެ. ކާރަކީ ކޯޗެއްކަން އޭނައަށް މާ ބޮޑަށް ނޭނގުނު ކަމުގައިވިޔަސް މިވަރު އިނާއަށް އެނގުނެވެ.\nއަނެއްކާ...........އަނެއްކާ މިއީ ގަސްދުގައި "ހިންގި" އެކްސިޑެންޓެއް ނޫންބާވައެވެ.\nއިނާގެ ހަވަނަ ހިއްސު އޭނައަށް އެއްޗެއް ވިސްނައިދިނެވެ.\nPosted on 2010-12-20 19:53:20 | Report this Comment\nސީމްސް ލައިކް އިޓްސް ގޮއިންގް ޓު ބީ އަނަދަ އިންޓްރެސްޓިންގް ސްޓޯރީ ބައި ޔޫ.. (:\nފަތިސްތަރި: އައި ޓޫ ހޯޕް ސޯ\nPosted on 2010-12-20 21:03:15 | Report this Comment\nވ ރީތި....... ބޮޑާނަފްސު އެއްކޮން ކިޔާލަން ލިބޭނޭ ގޮތެއް ހަދާދީބަލަ ޕްލީޒް....ވަރަށް ދެރަވެފަ މިބުނީ.... :(\nފަތިސްތަރި: އަޅެ ތިކުދިން ތިހާ ދެރަވެގެން ބުނާތީ ސޮފާވެސް ދެރަވޭ އެބަ. އެކަމަކު ބުނަން. ދެރަނުވޭ. ސޮފާ ވަރަށް އެބަ މަސައްކަތް ކުރަން އެ ވާހަކަ އެއްކޮށް ކިޔާލަން ލިބޭނެ ގޮތެއް ވޭތޯ އިނގޭ. އެންމެ ރަނގަޅުތަ؟\nPosted on 2010-12-20 22:50:27 | Report this Comment\nވ ވ ވ ވ ވ ވ ވ ސަޅި..ތޭންކްސް މިއަދުވެސް ގެނެސްދިނީތީވެ....އުއްމީދުކުރަން ދެން އޮތް ބައި އަވަހަށް ފެންނާނެކަމަށް....ގުޑް ލަކް (:\nފަތިސްތަރި: ފާތުންއަށް ތޭންކްސް!!!\nPosted on 2010-12-20 22:55:04 | Report this Comment\n. އާން.......ބޮޑާނަފްސާ އެކު މި ވާހަކަވެސް އެއްކޮން ކިޔާލަން ލިބޭނެގޮތް ހަދާލަ ދީބަލަ، އަޅެ ޕްލީޒްޒްޒް.\nފަތިސްތަރި: މީ ހަމަ އާދަޔާ ޚިލާފު ފްރެންޑާއެއް ސޮފާއަށް ލިބިގެން މި އުޅެނީ. މިހާރު އެބުނަނީ ދެ ވާހަކަ އެއްކޮށްދޭށޭތަ؟ ހައިރާން ހީވޭ....!!! އޭއި. މާދަންރޭ ދާންވާނެ ދޯ އެއްކަލަ ތަނަށް؟ ދާތި!! ނުގޮއްސިއްޔާ ރުޅިވާނެ އިނގޭ!!\nPosted on 2010-12-20 22:58:23 | Report this Comment\nބޮޑު ބޮޑު ބޮޑު ބޮޑު ބޮޑު ތޭންކްސް އެއް އެހާ އަވަހަށް އަޕްކުރީތީ. ވަރަށް ވަރަށް ވަރަށް ސަޅި. އަނެއްބަޔަށް ވަރަށް އިންތިޒާރުކުރެވޭ.\nPosted on 2010-12-20 23:34:24 | Report this Comment\nއުނހޫނނނނ! އިނާ ހިތުން ނަވީން ފިލައިގެން ގޮސްގެން ނުވާނެ. އަޅެ ދެން ވާނީ ކިހިނެއް؟ އެފެނުނީ ނަވީންވެސް. އަނެއްބައި މާދަމާ ކިޔާލަން ލިބޭނެތަ! ވަރަށް އަވަހަށް ދެން އޮތްބައި ކިޔާހިތްވޭ އިނގޭ\nPosted on 2010-12-21 09:29:26 | Report this Comment\nސޮފާއަކީ ހަމަ އާދަޔާ ޚިލާފު ލިއުންތެރިއެއްކަމަށް އަޅުގަނޑުވެސް ގަބޫލުކުރަން. އެގޮތުން ފާހަގަކޮށްލެވޭ އެއްކަމެއް ބުނެލާހިތް ވަރަށްވޭ. ސޮފާގެ ވާހަކައިގައި، މީހައަށް ކުރެވޭ އިހްސާސްތައް ލިއުންތެރިޔާ ކިޔައިދޭ ވާހަކައެއްގޮތަށް ހުރުމުގެ ބަދަލުގައި އެމީހާގެ ހިތުން ނޫނީ ދުލުން ގެނެސްދީފައި ހުންނަ ގޮތް އެއީ އާދަޔާއި ޚިލާފު މޮޅުގޮތެއްކަމަށް ފެނޭ. ސޮފާގެ ވާހަކައިގައި އެކަހަލަ އެއްވެސް ބައެއް ސޮފާއަމިއްލައަށް ލިޔެފައި ނުހުންނަކަން އެއީ ސޮފާގެ ވާހަކައިގެ ވަރަށް ޔުނީކް ސިފައެއް. ހަގީގަތުގައިވެސް ތިއީ މޮޅު ލިއުންތެރިއެއް. ކުރިއަށް ވަޑައިގަންނަވާ.\nފަތިސްތަރި: ހެޔޮއެދޭމީހާގެ މި ކޮމެންޓަށް ވަރަށް އުފާކޮށްފިން. ޝުކުރިއްޔާ!!! ވަރަށް ހިތްވަރުވެސް ލިބިއްޖެ. އަދިވެސް ޝުކުރިއްޔާ!!\nPosted on 2010-12-21 09:30:47 | Report this Comment\nފަތިސްތަރީގެ މިވާހަކައަކީވެސް ކުރީ ވާހަކަހާ ޝައުގުވެރިވާނެ ވާހަކައެއްހެން ވަރަށް ހީވޭ. އަވަހަށް އަޕްލޯޑްކޮށްދެއްޗޭ. ވވވވވ....ކިޔާހިތްވޭ ފަތިސްތަރީގެ ވާހަކަ.\nPosted on 2010-12-21 09:32:22 | Report this Comment\nސޮފާ.......ކިހިނެއްތަ މީހުން ހިތްތަޅުވަން ދަސްކުރީ. ޔޯރ ސްޓޯރީސް ރިއަލީ ކިލް އަސް ވިތް ސަސްޕެންސް\nPosted on 2010-12-21 09:32:53 | Report this Comment\nވަރަށް ވަރަށް ސަޅި......އެކަމް..... އަޕް ވާލެއް މާ ބޮޑަށްވެސް ލަސްވަނީ:(.......ހީކުރަން ދެން އެހެން ނުވާނެކަމަށް.....ސޮފާގެ ވާހަކައަށް އިންތިޒާރު ވަރަށް ކުރަން......ޝަޒް ހީކުރަން ބޮޑާ ނަފްސައްވުރެންވެސް ރީތި ވާނޭ ކަމަށް.......ސޮފާ ބޮޑާ ނަފްސު އެއްކޮށް ކިޔާލަން ލިބޭނޭ ގޮތެއް ނީންނާނެތަ........ވަރަށްވޭ އަދިވެސް އެވާހަކަ ފަށައިގެން ކިޔާހިތް......މުރާސިލް އަކު ނެތް މި ވާހަކައިގެ ކުރީބައެއް.....ޕްލީޒް ޕްލީޒް ޕްލީޒް ޕްލީޒް ޕްލީޒް ޕްލީޒް ޕްލީޒް ޕްލީޒް ޕްލީޒް ޕްލީޒް ޕްލީޒް ޕްލީޒް ޕްލީޒް ޕްލީޒް ސޮފާ................... :)\nPosted on 2010-12-21 09:35:35 | Report this Comment\nސޮފް......ހާދަ އަސަރުގަދައޭ.....ސަޅި އިނގޭ. އަވަސްކުރޭ އަނެއްބައި. އެހެން ނޫނީ ފޫހި.......\nPosted on 2010-12-21 12:14:05 | Report this Comment\nމިވާހަކައަކީ އައްމިގެ ހަގީގީ ދިރިއުޅުމާވަރަށްގުޅޭ ވާހަކައެއް ، އަސްލު އައްމި އަދިވެސް އެކުއްޖާދެކެ ލޯބިވޭ ، ވަރަށް ހަދާންވޭ އައްޑޫ ދިރާގޭބުނީމަވެސް ސޮފާ ވަރަށްމޮޅު އިނގޭ ، ކީޕް އިޓް އަޕް އިގޭ ،\nފަތިސްތަރި: ހަމަ ރަނގަޅަށްތަ؟ އުއްމީދުކުރަން އައްމިގެ ދިރިއުޅުމުގެ ކުލަ މި ވާހަކައާއި ތަފާތުވެއްޖެކަމަށް އިނގޭ. އަދި މިހާރު އަންނަ ފޯންކޯލްތަކަކީވެސް އައްމިއަށް އުފާވެރިކަން ގެނެސްދޭ ކޯލްތަކަށް ވާނެކަމަށް. ޝުކުރިއްޔާ އައްމި!!\nPosted on 2010-12-21 16:21:35 | Report this Comment\nބޮޑާ ނަފްސް ފުރަތަމަ ބައި ފެށިގެން ކިޔޭނެ ގޮތް ބުނެދީފާނަންތަ ފަތިސްތަރި އަޅެ ޕްލީޒްްްްްްްްްްްްްްް\nPosted on 2010-12-22 15:24:38 | Report this Comment\nވަރަށް ބޮޑަށް ޝުކުރިއްޔާ ސޮފާ. ބޮޑާ ނަފްސް ދެން އެއްކޮށް ކިޔާލެވޭނެ ކަމުގެ އުއްމީދުގަ މިހިރީ.


ދިވެހި - ވިކިޕީޑިއާ\nދިވެހި (މަހަލް) Divehi\nވާހަކަދައްކާތަން: ދިވެހިރާއްޖެ އާއި މަލިކު، ހިންދުސްތާން ގައި\nވާހަކަދައްކާ ސަރަހައްދު: ދެކުނު އޭޝިޔާ\nވާހަކަދައްކާ މީހުންގެ އަދަދު:3ލައްކަ ދޭސީން\nބަސް ނިސްބަތްވާ އާއިލާ: ހުޅަނގު - ހިންދުސްތާނީ\nހިންދު - އީރާނީ\nހިންދު - އާރީ\nލިޔުމުގެ ނިޒާމު: ތާނަ އަކުރު\nރަސްމީބަސް: ދިވެހިރާއްޖޭ ގައި\nގަވައިދު އެކަށައަޅަނީ: ވަކި އިދާރާއަކުން ނޫން\nދިވެހިބަހަކީ ދިވެހިރާއްޖޭގެ ރަސްމީ ބަހެވެ. މި ބަހުން ވާހަކަ ދައްކައި އުޅެނީ ދިވެހިރާއްޖޭގެ އަހުލުވެރިންގެ އިތުރުން ހިންދުސްތާނުގެ މަލިކު ގެ އަހުލުވެރިންނެވެ. އެބައިމީހުން ވާހަކަ ދައްކައި އުޅެނީ ދިވެހިބަހުގެ މަހަލް ބަހުރުވައެވެ. ބަހާބެހޭ މާހިރުން ދިވެހިބަސް ހިމަނުއްވައިފައިވަނީ އިންޑޯ އާރިޔަން ބަސްތަކުގެ ތެރޭގަ އެވެ. ދިވެހި ބަހުގެ މަތިކޮޅުގައި އެންމެ ކުރީޒަމާނުގައި އޮތް މައި ބަސް " ޕުރޯޓޯ- އިންޑޯ- ޔޫރަޕިއަން" ބަހުން ވާހަކަދައްކާ އުލުނު ބަޔަކު ދެބަޔަކަށް ބެހިގެން، އެއްބަޔަކު ހުޅަނގުގެ ރަށްރަށަށް އަނެއްބަޔަކު އިރުމަތީ ރަށްރަށަށް ގޮސް އެތަންތާނގައި ރަށްވެހިވީ އެވެ. މި މީހުން ވާހަކަދައްކާ އުޅުނު ބަސް ބަދަލުވެ ތަރައްޤީވެ ވަކި ބަސް ބަހަށްވީ އެތައް ވޭލާއެއްގެ ނުވަތަ ޒަމާނެއްގެ ތެރޭގަ އެވެ. އިރުމައްޗަށް އައި މައިގަނޑު ބަހަކީ އިންޑޯ- އިރޭނިއަން ބަހެވެ. މި ބަސް ކަފިވީ އިރޭނިއަން ބަހަށާއި، އިންޑޯ އާރިއަން )ސާންސްކިރިތު (ބަހަށެވެ. މިދެންނެވި ސާންސްކިރިތުގެ ހުޅަނގާއި، ހުޅަނގު ދެކުނުގެ ބައިގައިވަނީ ގުޖަރާތީ މަރާޓީ ކޮންކަނީ، ދިވެހި، ސިންހަޅަ، މި ބަސްބަހެވެ، ވީމާ، މިބަސް ތަކުގައި ބޭނުންކުރާ ލަފުޒުތަކާއި،ޤަވާއިދާއި އަދި ބަހުގެ އަދަބުތަކުގައި ތިމާގެކަންހުރެ އެވެ. ހުޅަނގަށް ގޮސްފައިވާ ގޮފީގެ ބަސްތަކާއި، އަލުގަނޑުމެންގެ އިންޑިކު ނުވަތަ ސާންސްކިރިތުން އުފެދިފައިވާ ބަސްތަކާއި ވަރަށް ތަފާތެވެ. އިނގިރާސި ބަހަކީ މިދެންނެވި ހުޅަނގަށް ގޮސްފައިވާ ގޮފީގެ އަލްމާނީ ބަހެކެވެ.\nދިވެހިބަހަށް ބަލާއިރު, ބޭރުބަސްބަހުގެ އެތައް ލަފުޒެއް އަލުގަނޑުމެންގެ ބަހާބެހީގައި އެކުލެވިފައިވެ އެވެ. މިހެން ދިމާވާންވި އެތައް ސަބަބުތަކެއްވެ އެވެ. އެންމެފުރަތަމަ ފާހަގަކުރަންޖެހޭ ސަބަބަކަށް ވަނީ، ހިންދު ކަނޑުގައި ދިވެހިރާއްޖެ އޮންނަ މަގާމެވެ. އާދެ! ވިޔަފާރިކުރާ ނާފަހަރު ދަތުރުފަތުރުކޮށް އުޅުނު ހުރިހާ މަގުތަކުގެ މެދުތެރޭގަ އެވެ. ތާރީޚަށް ބަލާއިރު ވެސް އެމީހުންގެ ބާރުގެ ދަށަށް ދިވެހިރާއްޖެ ގެންނަން މަސައްކަތްކަތްކުރި މީހުން ރާއްޖެ އަތުލަން ބޭނުންވެފައިވަނީ ޖޯގްރަފީ ގޮތުން ރާއްޖެ އޮތް މުހިންމު މަޤާމަށްޓަކަ އެވެ. އިހުޒަމާނުގެ ކަނޑު ދަތުރުވެރިންނަށް ހިންދު ކަނޑު ރަނގަޅަށް ދަސްވެފައިވާނަމަ، މޫސުން ނުބައިވެގެން، ނުވަތަ ކާބޯތަކެއްޗާއި ފެންލުމަށް މަޑުކޮށްލުމަން އެންމެ އެކަށީގެންވާ ހިސާބެއްގައިވަނީ ދިވެހިރާއްޖެ އެވެ. މި މަގުތައް ރަނގަޅަށް ނޭނގޭ ބަޔަކަށްނަމަ ނާފަހަރު އުރި ހަލާކުވުން ވެސް އެންމެ އެކަށީގެންވަނީ ހަމަ މި ހިސާބުގަ އެވެ. ވީމާ، ބޭނުމެއް ޖެހިގެން ނުވަތަ މަޖުބޫރުވެގެން ނަމަވެސް ދިވެހިރާއްޖެ އަށް އައިސް، ދުވަސްތަކެއް ހޭދަކުރަންޖެހުނު މީހުން އެކި ރަށްރަށުން ދިވެހިރާއްޖެ އަށް އައިސްފައިވެ އެވެ. މިފަދަ ވަރަށް ގިނަފަރާތްތަކުން ދިވެހިބަހަށް މުއްސަނދިކަން ލިބުނެވެ.\n1 ބަހުގެ ތަރަހަ\n2 ޑިސިލްވާގެ ހޯއްދެވުން\n3 ބަސް ބެހިފައިވާ ގޮތް\n6 ބަހުގެ ގަވައިދު\n7 ވާހަކަދެއްކުމުގެ ދަރަޖަތައް\n8 އަދި އިތުރަށް ބައްލަވާލައްވާ\nބަހުގެ ތަރަހަ[އުނިއިތުރު ގެންނަވާ]\nދިވެހި ބަަކީ އިންޑޯ އާރިޔަން އަށް ނިސްބަތްވާ ބަހެކެވެ. ދިވެހި ބަހާއި ސިންގަޅަ ބަސް ވެސް ނިސްބަތް ވަނީ އެއް އަސްލަކަށެވެ. ނަމަވެސް މި ދެބަހުން މުއާމަލާތު ކުރާއިރު އެއް ބަހަކަށް އަނެއް ބަހެއް އޮޅުމެއް ނުފިލައެވެ.\nކުރިން ގަބޫލުކުރެވިފައިވާ ގޮތުގައި ދިވެހި ބަހަކީ ސިންގަޅަ ބަހުގެ ގޮތްޕެކެވެ. ނަމަވެސް ދިވެހި ބަހާއި ސިންގަޅަބަހަކީ މައި އެއް ބަހަކުން ކަފިވެފައިވާ ދެ ބަސް ކަމަށް 1969 ގައި ޑިސިލްވާ ބަޔާންކުރައްވާފައި ވެއެވެ. އަދި މި ދެބަހުގެ ތަފްސީލް ދިރާސާއަކަށް ފަހު އެސް. ފްރިޒް ވެސް ޑިސިލްވާގެ ނިންމުމަށް ތާއިދު ކުރެއްވި އެވެ. މީގެ އިތުރުން ޑިސިލްވާގެ މި ނިންމުމަކީ މަހަވަމްސާގައި ވާ ވަލީއަހްދު ވިޖަޔާގެ ވާހަކަ ތެދުކަމަށް ބާރު ލިބޭ ހެއްކެކެވެ.\nސިލްސިލާ ލިޔުންތަކުގެ ބައި\nދިވެހި އަދަބީ ތާރީހް\nއެދުރު އުމަރު މާފަތް ކަލޭގެފާނު\nބަނޑޭރި ހަސަން މަނިކުފާނު\nހުތް އަލީ ދީދީ\nމުހައްމަދު އަމީން ދޮށިމޭނާ ކިލެގެފާނު\nއަހުމަދު ކާމިލް ދީދީ\nމުހައްމަދު އިސްމާއިލް ދީދީ\nޑިސިލްވާގެ ހޯއްދެވުން[އުނިއިތުރު ގެންނަވާ]\nދިވެހިބަހުގެ ތާރީޚާއި އޮނިގަނޑުގައިވާ ކަމަށް ފާހަގަ ކުރެވޭ ބައެއް ކަންތައް، އެމް.ޑަބްލިޔޫ. ސުގަތަޕާލާ ޑިސިލްވާ ބަޔާން ކުރައްވާފައިވެއެވެ. ޑިސިލްވާ ވިދާޅުވެފައިވާ ގޮތުގައި، ދެކުނު އޭޝިޔާގެ އެހެން ބަސްތަކުން ނުފެންނަ، ދިވެހިބަހަށް ޚާއްޞަ ބައެއް ކަންތައް އެބަހުއްޓެވެ. އޭނާ ފާހަގަ ކުރައްވާފައިވާ އެއްކަމަކީ، ނަފީ ކުރުމުގައި ޒަމާނާއި ނަފީ ކުރުމުގެ އަކުރު ގުޅިފައިވާ ކަމެވެ. އޭނާ ހިމެނުއްވި ބައެއް މިސާލަކީ:-\n1. އޭނާ ކެއީ - އޭނައެއް ނުކައި\n2. އޭނާ ކަނީ - އޭނައެއް ނުކައި / އޭނާ ކަނީއެއް ނޫން\nބަސް ބެހިފައިވާ ގޮތް[އުނިއިތުރު ގެންނަވާ]\nރަސްމީ ބަސް ކަމުގައި ގަބޫލުރަނީ ވެރިރަށް މާލޭގައި ވާހަކަދައްކާ ބަހެވެ. މާލެއާއި މާލޭން އުތުރުގެ ހުރިހައި ސަރަހައްދެއްގައި ވާހަކަ ދައްކަނީ އެއް ބަހަކުންނެވެ. ދެކުނުގެ އަތޮޅުތަކުގައި ވާހަކަ ދައްކާ ބަސްތަކާއި ރަސްމީ ބަހާ ތަފާތުތަކެއް ހުރެއެވެ. އެބަސްތަކަކީ:\nބަހުގެ ގަވައިދު[އުނިއިތުރު ގެންނަވާ]\nވާހަކަދެއްކުމުގެ ދަރަޖަތައް[އުނިއިތުރު ގެންނަވާ]\nއަދި އިތުރަށް ބައްލަވާލައްވާ[އުނިއިތުރު ގެންނަވާ]\nދިވެހި އިޝާރާތް ބަހުގެ\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 21 ޖެނުއަރީ 2022، 17:21 ގައެވެ.


ޒުވާން ކުދިންނަށް އިންޒާރުދެއްވާ ބިރުދެއްކެވުމުގެ ޖިސްމާނީ ޤާބިލުކަމެއް އަޅުގަނޑުގެ ކިބައަކުނުވޭ: އަލްހާން - DhiDaily\nޒުވާން ކުދިންނަށް އިންޒާރުދެއްވާ ބިރުދެއްކެވުމުގެ ޖިސްމާނީ ޤާބިލުކަމެއް އަޅުގަނޑުގެ ކިބައަކުނުވޭ: އަލްހާން\n”ދިޔަރެސް“ ނޫހުގެ ނޫސްވެރިޔާ އަޙްމަދު އަޒާންއާއި އެ ނޫހުގެ އިތުރު ނޫސްވެރިޔަކަށް އިންޒާރުދިން ކަމަށް އަލްހާން ފަހުމީއަށް ތުހުމަތުކުރެވިފައިވާއިރު, އަލްހާން އެ ތުހުމަތު ދޮގުކުރައްވައި ކަންބޮޑުވުން ފާޅުކުރައްވައިފިއެވެ.\nއަލްހާން މިރޭ ކުރެއްވި ޓްވީޓެއްގައި ވަނީ ބަޔަކާ ދިމާކުރަން އެއްވެސް ތަނަކަށް ވަޑައިނުގަންނަވާކަމަށް ވިދާޅުވެފައެވެ.\nއޭގެ އިތުރުން އަލްހާން ވިދާޅުވީ މުލައްދަނޑީގެ ބާރު ބޭނުންކުރައްވައިގެން އެ ޢުމުރުގެ ޒުވާން ކުދިންނަށް އިންޒާރުދެއްވާ ބިރުދެއްކެވުމުގެ ޖިސްމާނީ ޤާބިލުކަމެއް އެ ބޭފުޅާގެ ކިބައަކު ނުވާ ކަމަށެވެ.\nމި ގޮތުން އަލްހާން ވަނީ އެވަރުކަމެއް އެ ބޭފުޅާއަށް ނުކުރެއްވޭނެކަމަށް ވެސް ވިދާޅުވެފައެވެ.\nމި ވާހަކަތަކަށްފަހު އަލްހާން ވަނީ ސިޔާސީ ހަޖަމު ނުވެގެން މަގުމަތިންވެސް ދިމާކުރާނެކަމަށް ވިދާޅުވެފައެވެ.\nއަލްހާން ވިދާޅުވި ގޮތުގައި އަަޒާންއާއި އިތުރު ބަޔަކުވެގެން އޭނާއާއި ދިމާކޮށް ފުރައްސާރަކޮށްފައިވެއެވެ. އަދި މައްސަލަ ފުލުހަށް ހުށަހަޅުއްވާފައިވާ ކަމަށް ވެސް އަލްހާން ވަނީ ވިދާޅުވެފައެވެ.\nމިކަމާއި ގުޅިގެން ”ދި ޑެއިލީ“ އިން އަލްހާންއަށް ގުޅައިލުމުން ވެސް އަލްހާން ދެއްވީ ހަމަ އެއްޖަވާބެކެވެ. އަލްހާން ވިދާޅުވީ އެއީ ޙަޤީޤަތެއްނެތް ވާހަކައެއްކަމަށާއި އެކަމާގުޅޭ ސްޓޭޓްމަންޓެއް ނެރުއްވާނެ ކަމަށެވެ.\nއަލްހާން މީގެ ކުރިން ކުރެއްވި ޓްވީޓެއްގައި ވެސް ވަނީ އަަޒާންއާއި އިތުރު ބަޔަކުވެގެން އޭނާއާއި ދިމާކޮށް ފުރައްސާރަކުރި ކަމަށާއި އެ މައްސަލަ ފުލުހަށް ހުށަހަޅުއްވާފައިވާ ކަމަށް ވިދާޅުވެފައެވެ.\nނަމަވެސް މޯލްޑިވްސް މީޑިއާ ކައުންސިލުން މިއަދު ނެރުނު ބަޔާނެއްގައިވަނީ ނޫސްވެރިޔާ އަޒާންއަށް މަރުގެ އިންޒާރުދިން ކަމަށް ތުހުމަތުކޮށް އަޒާން އެކަން ކައުންސިލުގެ ސަމާލުކަމަށް ގެނެސްފައިވާކަން ފާހަގަކޮށްފައެވެ.\nމި މައްސަލައިގައި ދެކޮޅަށް މީހުން ވާހަކަދައްކަމުންދާއިރު, ކްރިމިނަލް ކޯޓުގެ ކުރީގެ ފަނޑިޔާރު ހައިލަމް ވަނީ އަލްހާންގެ ބަޔާނުގައި ފާހަގަކުރައްވާފައި ވަނީ ނޫސްތަކުގައި ހާދިސާ ހިނގައިދިޔަގޮތް ކަމަށް ބަޔާކޮށްފައިވާ ގޮތާއި މުޅިން ޚިލާފު ގޮތަކަށްކަމަށް ވިދާޅުވެފައެވެ. އެ ގޮތުން މައްސަލަ ރަނގަޅަށް ތަޙުޤީޤުކޮށް ކަން ހިނގައިދިޔަގޮތް ރައްޔިތުންނަށް ސާފުކޮށްދެއްވުމަށް ފުލުހުންނަށް ގޮވައިލައްވާކަމަށް ހައިލަމް ވަނީ ވިދާޅުވެފައެވެ.


Covid In Rangalhuvi Bayaku Kalhu Fungus Jehigen India In Maruvejje - Vaguthu\nކޮވިޑުން ރަނގަޅުވި ބަޔަކު ކަޅު ފަންގަސް ޖެހިގެން އިންޑިއާއިން މަރުވެއްޖެ\n4 ހަފްތާ ކުރިން ( މެއި 22, 2021 )\nސިއްހީ ހިދުމަތްތެރިންތަކެއް - ފޮޓޯ:އޭޕީ\nމިވަގުތު ދުނިޔޭގައި ފެތުރެމުން އަންނަ ކޮވިޑް-19 ބަލިން ރަނގަޅުވި ބަޔަކު ކަޅު ފަންގަސް ޖެހިގެން އިންޑިއާއިން މަރުވެއްޖެއެވެ.\nމީޑިއާތަކުން ރިޕޯޓް ކޮށްފައިވާ ގޮތުގައި ކަޅު ފަންގަސް ބޮޑަށް ޖެހެނީ ކޮވިޑް ބަލީގެ ޝިކާރައަކަށްވާ މީހުންނަށެވެ. އެއީ ކޮވިޑްގެ ސަބަބުން ބަލި މީހުންގެ ދިފާއީ ނިޒާމު ދެރަކޮށްލާތީއެވެ. އަދި ހަކުރުބަލި، ކެންސަރު، ބޯންމެރޯހަދާފައި، ސުޓެރޮއިޑްފަދަ ބޭހުން ދިފާޢީ ނިޒާމު ދަށްނަމަ މިބަލި ޖެހުމަށް މަގުފަހިވާ ކަމަށާއި ކަނޑައެޅިގެން މިޖަރާސީމު ދެނެގަނެވޭނެ ގޮތެއް ރާއްޖޭގައި މިވަގުތު ނެތް ކަމަށް ކަމުގެ މާހިރުން ބުނެއެވެ.\nއިންޑިއާގެ ހާލަތު ދުވަހަކު ވެސް ދަށް ނުވާ ވަރަށް ދަށްވެފައިވާއިރު، މިވަގުތު އެގައުމަށް ވަނީ އަނދިރި ދުވަސްތަކަކާއި އަނެއްކާ ވެސް ކުރިމަތިލާން ޖެހިފައެވެ. އެއި ކޮވިޑް ނުނިމެނީސް މި ބަލި ކަމެއް އެގައުމުން ފެނުމުންނެވެ.\nރިޕޯޓްތައް ބުނާ ގޮތުގައި ފާއިތުވި ހަފްތާގައި އެގައުމުގައި ކަޅު ފަންގަސްގެ ހާހަކަށްވުރެ ގިނަ ވޭދަނަތް ވަނީ ރިޕޯޓް ކޮށްފައެވެ. އޭގެ ތެރެއިން 100 އަށްވުރެ ގިނަ މީހުންނަށް ހޮސްޕިޓަލުގައި އެނދުމަތި ކޮށްގެން ފަރުވާ ދެމުން އަންނައިރު، 90 ވަރަކަށް މީހުން ވަނީ މި ބަލި ޖެހިގެން މަރުވެފައެވެ.\nމިބަލީގައި މަރުވި މީހުންނަކީ އެއީ ކޮވިޑް ބަލިން ރަނގަޅުވި މީހުން ކަމަށް ވެސް ރިޕޯޓްތަކުން ދައްކައެވެ.\nބްލެކް ފަންގަސް ފެތުރެމުންދަނީ ނޭވާލާނިޒާމުން ފައްޓައިގެން ސިކުނޑިއަށެވެ. ހަށިގަނޑުގެ ލޭހޮޅިތަކުން ބަލީގެ ޖަރާސީމު ހަށިގަނޑުގެ މުހިންމު ގުނަވަންތަކަށް ދެއެވެ. އާންމުގޮތެއްގައި ބަލީގެ ޖަރާސީމުގެ ސަބަބުން ނުރައްކާވާ ހިސާބަށް ދާ ގުނަވަންތަކުގެ ތެރޭގައި ހިތް، ހަންގަނޑު، ހުންކޮށި ނުވަތަ ސްޕްލީން ހިމެނެއެވެ.\nމި ބަލި ޖެހިއްޖެނަމަ، ބޮލުގައި ރިއްސުން، ކެއްސުން، ނޭވާ ކުރުވުން، މޭނުބައިކޮށް ހޮޑުލުން، ކެއްސާއިރު ލޭއައުން ދަށްބަޑަށް ތަދުވުން ފަދަ އަލާތްތައް ހިމެނެއެވެ.\nމެއި 22, 2021 19:35\nޢެއް ޖިންސުން ކައިވެނި ހަލާލް ކުރުންފަދަ ބޮޑަތި ފާފަތައް ޤާނޫންއިން ހުއްދަކޮއްގެން އަދިވެސް ތިބެނީނުން.


Miothy Hirithik, Jackson Ge Lava Akah Nashaa Manzaru - Vaguthu\nމިއޮތީ ރިތިކް، ޖެކްސަންގެ ލަވައަކަށް ނަށާ މަންޒަރު\n"ވޯލްޑްސް ޑާންސިން ޑޭ" އާއި ގުޅިގެން، ބޮލީވުޑްގެ ހުނަރުވެރި އެކްޓަރު ރިތިކް ރޯޝަން، އޭނާގެ ކުޑައިރު މައިކަލް ޖެކްސަންގެ ލަވައަކަށް ނަށާ މަންޒަރު ދައްކުވައިދޭ ފޮޓޯއެއް އާންމު ކޮށްފިއެވެ.\nއުމުރުން 42 އަހަރުގެ ރިތިކް އާންމުންގެ ތެރޭގައި ބޮޑަށް މަޝްހޫރުވެފައިވަނީ އެކްޓުކުރުމަށް ވުރެ ކުޅަދާނަ ނެށުންތެރިއެއްގެ ގޮތުގައެވެ.\nޓުވިޓާ މެދުވެރިކޮށް ފޮޓޯއަކާއިއެކު ރިތިކް އާންމު ކުރި މި ޕޯސްޓުގައި އޭނާ ބުނެފައިވަނީ އޭރު އޭނާގެ އުމުރުން އަށް އަހަރުކަމަށާއި އެދުވަހު ނަށަމުންދިޔައިރު މަންމަ އާއި ބައްޕައަށް "ޖެކްސަން" އަކީ އޭނާ ކަމުގައެވެ. އަދި މަންމަ އާއި ބައްޕަގެ ހިތްވަރު އޭނާއަށް ލިބުނު ކަމަށްވެސް އެނާ ވަނީ ބުނެފައެވެ.\nހުދާއި ކަޅުގެ މި ފޮޓޯއިން ފެންނަ ގޮތުގައި ހުދު ގަމީހެއްގައި ހުރި ރިތިކް ނަށަމުން ދިޔައިރު، އޭނާގެ ވަށައިގެން ތިބި އެންމެންވެސް ވަރަށް އުފާވެފައި ތިބި މަންޒަރު އެމީހުންގެ މޫނުމަތިން ފެނެއެވެ. އަދި ހިތްވަރު ދިނުމުގެ ގޮތުން އޭނާގެ މަންމަ ޕިންކީ ރޯޝަނާއި ބައްޕަ ރަކޭޝް ރޯޝަން އަތްތިލަ ބަޑި ޖަހާ މަންޒަރުވެސް ފެނެއެވެ.\nރިތިކް ދެން އެންމެ އަވަހަށް ބެލުންތެރިންނާއި ހަމައަށް ފެނިގެންދާނީ ޑައިރެކްޓަރު ވިކަސްގެ ބޮލީވުޑް ފިލްމު "ސްޕާރ 30" އިންނެވެ. މި ފިލްމުގައި އޭނާ ފެނިގެންދާނީ ހިސާބު އިލްމުވެރިއެއްގެ ރޯލުން ކަމަށްވެސް ޚަބަރުތައް ބުނެއެވެ.\nރިތިކުގެ ބައްޕަ އަށް ކެންސަރު ޖެހިއްޖެ\nމެދުކެނޑުމަކަށް ފަހު ރިތިކް ރޯޝަންގެ ތަފާތު ފިލްމެއް\nއޭޕްރީލް 30, 2018 11:39\nކޮބާ ކްރޭޒީ ކަންގަނޭ ތަމެންނަށް ފެނޭތޭ ފެނެދޯ. ފެނޭތޭ ފެނޭދޯ. ފެނޭތޭ ފެނޭދޯ. ގެޓް ދަ ޕޮއިންޓް. ގުޑް ގުޑް..\nއޭޕްރީލް 30, 2018 16:18\nމީ ކޮންފާޑަކަށް ކޮމެންޓް ކުރާ މީހެއްތަ....ބޯ ހަލާކު..


Gaai hihkaa thuvaali badhalu kuranee kithah dhuvahun !\nތުވާލި ބަދަލުކުރަން ރަނގަޅީ ކިތައް ދުވަހުން؟\nގައިހިއްކަން ގެންގުޅޭ ތުވާލި ބޭނުންކުރަން އެންމެ ރަނގަޅީ ކިތައް ދުވަހު ހެއްޔެވެ. ނުވަތަ ތުވާލި ބަދަލު ކުރަނީ ކިތައް ދުވަހުން ހެއްޔެވެ. މިއީ ހަމަޔަގީނުންވެސް ގިނަ މީހުންނަށް އެކަށީގެންވާ ޖަވާބެއް ހޯދިފައި ނުވާ ސުވާލަކަށް ވަނީ ވެފަ އެވެ. ގިނަ މީހުން އާންމުގޮތެއްގައި ތުވާލި ދޮންނަނީ ހަފްތާއަކު އެއްފަހަރު އެވެ. ގިނަ ފަހަރަށް ހަފްތާއަކު އެއް ދުވަހުވެސް ދޮންނަނީ ތުވާލިން ތެތްކަން ނުކެނޑި ނުބައި ވަސް ދުވަން ފެށުމުންނެވެ.\nވިސްނޭ ގޮތުގައި ބޭނުންކުރާ ތުވާލި ބޭނުންކުރުމަށްފަހު ތެތްކަން ކެނޑުމުން އަނެއްކާވެސް ބޭނުންކުރަން ރަނގަޅު ކަމަށް ފެނެ އެވެ. ނަމަވެސް މިގޮތަށް ބޭނުންކުރުން މިއީ އެންމެ ރަނގަޅު ގޮތް ހެއްޔެވެ؟\nގިނަ މީހުންނަކީ ދުވާލަކު ދެތިން ފަހަރު ފެންވަރާ މީހުންކަމުން ފެންފުހެން ގެންގުޅޭ ތުވާލި ދެތިން ފަހަރު ބޭނުންކުރުމަށްފަހު ދޮވުން ރަނގަޅު ކަމަށް ސިއްހީ މާހިރުން ބުނެ އެވެ. މިއަށްވުރެން ގިނަފަހަރު ބޭނުންކޮށްފި ނަމަ ތުވާލީގައި ބެކްޓީރިއާ އަށަގަތުމަށް މަގުފަހިވެ ކޮންމެފަހަރަކު ފެންފުހޭއިރު މަރުވެފައި ހުންނަ އެތައް މިލިއަން ސެލްތަކެއް ތުވާލީގައި ހަރުލުމުގެ އިތުރަށް ނުބައިވަސްވެސް ދުވަން ފަށާނެ އެވެ.\nއެހެން ކަމުން ތުވާލި ދޮވުމުގެ ކުރިން ދިހަވަރަކަށް މިނެޓް ވަންދެން ތައްޓަކަށް ނުވަތަ ބާލިދީ އަކަށް ފެން އެޅުމަށްފަހު ވިނެގާ އަޅާ ތުވާލި އޭގެ ތެރޭ ބާއްވާލާށެވެ. ދިހަ މިނެޓް ވުމުން ފެނުން ދޮވެލުމަށްފަހު މެޝިނުން ޑިޓާޖެންޓްއެއް ބޭނުންކޮށްގެން ތުވާލި ދޮވެލާށެވެ. އެ އިރުން ތުވާލީގައި ހަރުލާފައިވާ ބެކްޓީރިއާތައް ނައްތާލުމަށް އެހީވެދެ އެވެ.\nގިނަ މީހުންނަކީ މަހަކު އެއްފަހަރު ނުވަތަ ހަފްތާާއަކު އެއްފަހަރުން ތުވާލި ބަދަލު ކުރާ ބައެއް ނަމަވެސް ބެކްޓީރިއާގެ ސަބަބުން ޖެހޭ ބަލިތަކުން ރައްކާތެރިވުމަށް މި އާދަ ބަދަލު ކުރަން އެބަޖެހެ އެވެ. އަދި އެހެން މީހުން ބޭނުން ކުރާ ތުވާލި ބޭނުން ނުކުރުމަށް ވެސް ވަރަށް ސަމާލުކަން ދޭންޖެހެ އެވެ.\nފައިތިލަ ފަޅައިގެން ދަނީތަ؟


Delivery kureveynee reygandu 10 jahandhen – Iru\nޑެލިވަރީ ކުރެވޭނީ ރޭގަނޑު 10 ޖަހަންދެން\nހާއިޒް ޒަމީން· 15 ޖޫން 2020\nކޮވިޑް-19 އާއި ގުޅިގެން ފުރަބަންދު އިއުލާނު ކޮށްފައިވާ މާލެއަށް ލުއިތަކެއް ދޭން ފެށިނަމަވެސް، މާލޭގެ ފިހާރަތަކުން ރޭގަނޑު 10:00 ގެ ފަހުން ޑެލިވަރީގެ ހިދުމަތް ނުދެވޭނެ ކަމަށް ނޭޝަނަލް އިމަޖެންސީ އޮޕްރޭޝަން ސެންޓަރު (އެންއީއޯސީ) ބުނެފިއެވެ.\nމި އުސޫލު އެކުލަވާލުގެ ކުރިން މާލޭގައި ޑެލިވަރީގެ ހިދުމަތް ރޭގަނޑު 11:00 ޖެހުމާއި ހަމައަށް ދެވެއެވެ.\nދަރުބާރުގޭގައި ކުރިއަށް ދިޔަ ނޫސްވެރިންގެ ބައްދަލުވުމުގައި އެންއީއޯސީގެ ތަރުޖަމާނު މަބްރޫކު އަޒީޒު ވިދާޅުވީ، 10:00 ގެ ފަހުން މަގުމަތީގައި މީހުން އުޅުން ހުއްޓުވުމަށް ގެނެސްފައިވާ ބަދަލުގެ ތެރެއިން ޑެލިވަރީގެ ހިދުމަތްވެސް ދެވޭނީ އެގަޑިއާއި ހަމައަށް ކަމަށެވެ.\n“ޑެލިވަރީ ކުރުންވެސް ހަމަ 10 ގެ ފަހުން ކުރިއަށް ނުގެންދާ ގޮތަށް އެއްވެސް ކަހަލަ ޑެލިވަރީއެއް” މަބްރޫކު ވިދާޅުވިއެވެ.\nއެޗްޕީއޭއިން އެކުލަވާލާފައިވާ އާ އުސޫލުގައި ވާގޮތުން މިއަދުން ފެށިގެން އާންމުކޮށް މަގުތަކުގައި އުޅުމަށް ކަނޑައަޅާފައިވާ ގަޑިއަކީ ކޮންމެ ދުވަހަކު ފަތިހު 5:00 އިން ފަށައިގެން ރޭގަނޑު 10:00 އާއި ދެމެދުއެވެ. އަދި މި ގަޑިތަކުގައި ބޭރަށް ނިކުމެ އުޅުމުގައި ފުލުހުންގެ ހުއްދަ ހޯދަން ނުޖެހޭ ގޮތަށް ވެސް ވަނީ ހަމަޖައްސާފައެވެ.\nކޯވިޑް ދިފާޢު: މިހާތަނަށް 111415 މީހަކު ވެކްސިން ޖަހައިފި


Zuvaanun ge ummeedhu thah hageegathakah hadhai dheyn iskan dheynan: Ibu\nޒުވާނުންގެ ޖަގަހަ ހުޅުވަން ބޭއްވި ރަސްމިއްުޔާތުގައިި އިބޫ - އަހުމަދު ނާއިމް | އަވަސް\nގުޅިފައިވާ ޕާޓީތަކުގެ ސަރުކާރެއް ވެގެން ދާނީ ޒުވާނުންގެ އުއްމީދުތައް ހަގީގަތަކަށް ހަދައިދޭނެ ސަރުކާރަކަށް ކަމަށް އެ ޕާޓީތަކުގެ ރިޔާސީ ކެންޑިޑޭޓް އިބްރާހިމް މުހައްމަދު ސޯލިހު، އިބޫ ރޭ ވިދާޅުވެއްޖެ އެވެ.\nއިބޫ އަދި ރަނިންމޭޓް ފައިސަލް ނަސީމް ރޭ ވަނީ ޒުވާނުންނަށް ހާއްސަ ޖަގަހައެއް ހުޅުވައިދެއްވާފަ އެވެ. އަދި އިބޫ ވަނީ ޒުވާނުންނަށް ސަރުކާރެއްގައި ކޮށް ދެއްވާނެ ބައެއް ކަންކަން ހާމަކުރައްވާފަ އެވެ.\nޒުވާނުންނާ މުހާތަބު ކުރައްވާ ވާހަކަ ދައްކަވަމުން އިބޫ ވިދާޅުވީ، ޒުވާނުންނަށް ހާއްސަ ސްކޮލަޝިޕްތައްދީ އެ ޒުވާނަކު ބޭނުންވާ ގައުމަކުން ކިޔެވޭނެ ގޮތް ހައްދަވައިދެއްވާނެ ކަމަށެވެ. އަދި މާލެ ކައިރީގައި ޕިކްނިކް ދާން ރަށެއް ހަމަޖައްސަވާނެ ކަމަށް ވެސް ވިދާޅުވި އެވެ.\nއިބު ވިދާޅުވީ، ޒުވާނުންގެ އާބާދީގެ ބޮޑު ޕަސެންޓަކީ ވަޒީފާ ނެތް ޒުވާނުން ކަމަށާއި އެހެންވެ ޒުވާނުންނަށް ވަޒީފާތައް ހޯދައިދެއްވުމަށް މަސައްކަތް ކުރައްވާނެ ކަމަށެވެ.\nޕާޓީތަކުގެ ސަރުކާރެއް ވާނީ ޒުވާނުންނާ ގާތް ސަރުކާރެއްކަން ފާހަގަކުރައްވަމުން އިބޫ ވަނީ މި ސަރުކާރުން ޒުވާނުންނަށް އަމަލު ކުރަނީ ރަނގަޅަށް ނޫންކަން ފާހަގަކުރައްވާފަ އެވެ. އެގޮތުން ޒުވާނުން ކުޅުންތެރިންނާއި ވަކީލުން ޖަލަށް ލައި ޒުވާނުން ކައުންސިލަރުން ސަސްޕެންޑްކުރާކަން ފާހަގަކުރެއްވި އެވެ.\nއިބޫ ވިދާޅުވީ، ޒުވާނުންނަށް ވޯޓު ދިނުމުގެ ހައްގު ހޯދައިދިން ފަރާތްތައް ވެސް ތިބީ އިދިކޮޅުގަ ކަމަށެވެ. އަށާރަ އަހަރުން މަތީގެ މީހުންނަށް ވޯޓު ދެވޭ ގޮތަށް ހުށަހެޅި ބިލަށް އިބޫ އަދި ފައިސަލް ވެސް ވޯޓު ދެއްވި އެވެ.\nފައިސަލް ނަސީމް ވިދާޅުވީ، އިބޫގެ ސަރުކާރެއްގައި ޒުވާނުންނަކީ ގައުމުގެ ހަލުވި ދުވެލީގައި 24 ގަޑިއިރު މަސައްކަތް ކުރެވޭ ބަޔަކަށް ހައްދަވާނެ ކަމަށެވެ. ޒުވާނުންނަކީ ވަޒީފާއެއް ނެތި އުޅެން ޖެހިފައިވާ ބަޔަކަށް ނުވާނެ ކަމަށެވެ. އެހެންކަމުން މިފަހަރަކީ ޒުވާނުންގެ ފަހަރަކަށް ހަދައި އިބޫއަށް ވޯޓު ދެއްވުމަށް ގޮވާލެއްވި އެވެ.\nއެމްޑީޕީ ރައީސް އިބްރާހިމް މުހައްމަދު ސޯލިހު ޒުވާނުން + އިދިކޮޅު ފަރާތްތައް ފައިސަލް ނަސީމް


Manchester ge2team molhuvee iru Chelsea ehvaru\nޔުނައިޓެޑްގެ ބުރުނޯ ފެނާންޑޭޒް އާއި ޕޮގްބާ\nއާސެނަލްގެ މައްޗަށް 1-0 ގެ ނަތީޖާ އަކުން މެންޗެސްޓާ ސިޓީ މޮޅުވިއރު، އެ ކުލަބު ވާދަވެރި މެންޗެސްޓާ ޔުނައިޓެޑް ނިއުކާސަލް އާ ދެކޮޅަށް ކުޅުނު މެޗު 4-1 ން ކާމިޔާބު ކޮށްފި އެވެ.\nސައުތުހެމްޓަން އަތުން މޮޅުވާން ދިޔަ ޗެލްސީ އެއްވަރުވީ މެޗުގެ އެންމެ ފަހު ވަގުތުގައި ސައުތުހެމްޓަން އިން އިން ކާމިޔާބު ކުރި ލަނޑާއެކު 3-3 ންނެވެ.\nމެންޗެސްޓާ ސިޓީ އާއި އާސެނަލް ކުޅުނު މެޗަކީ، ޕެޕް ގާޑިއޯލާ އާއި އޭނާގެ ކުރީގެ އެސިސްޓެންޓް މިކަލް އާޓެޓާގެ ކުރިމަތިލުމަކަށް ވާތީ އެ މެޗު އޮޓީ ހާއްސަ ވެފަ އެވެ. އާޓެޓާ އާއި ގާޑިއޯލާ ވަކި ވުމަަށް ފަހު ކުޅުނު ފުރަތަމަ މެޗު މިދިޔަ ސީޒަންގެ އެފްއޭ ކަޕް ސެމީ ފައިނަލްގައި އާސެނަލްއިން ކާމިޔާބު ކުރި އެވެ. ރޭގެ މެޗުގައި ސިޓީގެ ލަނޑު ކާމިޔާބު ކުރީ ރަހީމް ސްޓާލިން އެވެ.\nޔުނައިޓެޑާއި ނިއުކާސަލްގެ މެޗުގައި ފުރަތަމަ ލީޑް ނެގީ ނިއުކާސލްއިން ނެވެ. އެ ޓީމުގެ ލަނޑަކީ ޔުނައިޓެޑްގެ ލޫކް ޝޯ އަތުން ބައިކޮޅަށް ވަން ލަނޑެކެވެ. ޔުނައިޓެޑަށް މެޗުގެ ނަތީޖާ ހަމަހަމަ ކޮށްދިނީ ހެރީ މެގްއާ އެވެ. ދެ ވަނަ ހާފުގެ ކުރީ ކޮޅު ޔުނައިޓެޑަށް ލިބުނު ޕެނަލްޓީ ނާކާމިޔާބު ވި އެވެ. ބުރުނޯ ފެނާންޑޭޒް ފޮނުވާލި ޕެނަލްޓީ ނިއުކާސަލްގެ ކީޕަރު ކާލޯ ޑާލޯ ދިފާއު ކުރި އެވެ.\nމެޗު އެއްވަރުވާނެ ކަމަށް ބެލެވުނު ނަމަވެސް ޔުނައިޓެޑް މޮޅުވީ އެންމެ ފަހު 10 މިނެޓްގައި ކާމިޔާބު ކުރި ތިން ލަނޑުންނެވެ. ޔުނައިޓެޑަށް ލީޑް ނަގައިދިނީ މެޗުގެ 86 ވަނަ މިނެޓްގައި ބުރުނޯ ފެނާންޑޭޒް އެވެ. އޭގެ ހަތަރު މިނެޓް ފަހުން 90 ވަނަ މިނެޓްގައި އާރޮން ވެން ބިސާކާ ޔުނައިޓެޑަށް ނަތީޖާ ފުޅާ ކޮށްދިނެވެ. ޔުނައިޓެޑްގެ ހަތަރު ވަނަ ލަނޑު ކާމިޔާބު ކުރީ މާކޯސް ރަޝްފާޑް އެވެ.\nޗެލްސީއާ ދެކޮލަށް ކުޅުނު ސައުތުހެމްްޓަން މެޗުގެ ނަތީޖާ ހަމަހަމަ ކުރުމަށް ފަހު އުފާފޅު ކުރަނީ\nޗެލްސީ އާއި ސައުތުހެމްޓަން މެޗުގައި ޗެލްސީއަށް މޮޅު ނުވެވުނީ އެ ޓީމަށް ކުރިމަތި ވެފައިވާ ޑިފެންސް މައްސަލަ އާ ގުޅިގެންނެވެ. ޓީމުގެ މިހާރުގެ އެއް ވަނަ ކީޕަރު އެޑްއާޑް މެންޑީއަށް އަނިޔާވެފައި ވުމުން ޗެލްސީގެ ކޯޗް ފްރޭންކް ލަމްޕާޑް މެޗުން ފުރުސަތު ދިނީ ފޯމު ގެއްލިފައިވާ ކެޕާ އަރީޒަބަލާ އަށެވެ.\nސައުތުހެމްޓައިން ވަނީ ޗެލްސީ ދެ ލަނޑުގެ ލީޑެއް ނެގިފަހުން ފަހަތުން އަރައި އެ ނަތީޖާވެސް ހަމަހަމަ ކޮށްފަ އެޗެ. ޗެލްސީގެ ފުރަތަމަ ދެ ލަނޑު ކާމިޔާބު ކުރީ ޓީމޯ ވާނާ އެވެ. ފުރަތަމަ ހާފު ނިމުގެ ކުރިން ޑެނީ އިންގްސް ސައުތުހެމްޓަންގެ ފުރުތަމަ ލަނޑު ކާމިޔާބު ކުރި އެވެ. މެޗުގެ 57 ވަނަ މިނެޓްގައި އެ ޓީމަށް ނަތީޖާ ހަމަހަމަ ކޮށްދިނީ ޗޭ އެޑަމްސް އެވެ.\nއޭގެ ދެ މިނެޓް ފަހުން ކައި ހަވަޓްޒް، ޗެލްސީއަށް އަލުން ލީޑް ނަގައިދިނެވެ. އެ ލަނޑާއެކު ޗެލްސީ ލީޑްގައި އޮވެގެން މެޗު ނިމެން ދަނިކޮށް ސައުތުހެމްޓަންގެ ވެސްޓަގާޑް ވަނީ އެ ޓީިމުގެ ތިން ވަނަ ލަނޑު ކާމިޔާބު ކޮށް ނަތިޖާ ހަމަހަމަ ކޮށްފަ އެވެ.\nޗެލްސީ މެންޗެސްޓާ ސިޓީ އާސެނަލް + މެންޗެސްޓާ ޔުނައިޓެޑް


Kapoor Aailaage Emme Umurun Dhoshi, Krishna Raj Maruvejje - Vaguthu\nކޮވިޑް-19: އަތޮޅުތެރެ ނުރައްކަލުގައި އޮވެ ޖުލައި ނިމުމަކަށް - 33 މިނެޓް ކުރިން\nކަޕޫރް އާއިލާގެ އެންމެ އުމުރުން ދޮށި، ކްރިޝްނާ ރާޖް މަރުވެއްޖެ\nމުޅި "ކަޕޫރް" އާއިލާގެ ވެސް ދުނިޔޭގައި ހުރި އެންމެ ދޮށީ އަދި ބޮލީވުޑް އެކްޓަރު ރާޖް ކުމާރުގެ އަންހެނުން ކްރިޝްނާ ރާޖް މަރުވެއްޖެއެވެ.\nކްރިޝްނާ މަރުވި ޚަބަރު އާންމުކުރުމަށް އޭނާގެ ދަރިއަކު ކުރި ޓުވީޓުގައި ބުނެފައިވަނީ ކްރިޝްނާ މަރުވެފައި ވަނީ ރޭ ފަތިހުގެ ވަގުތެއްގައި ކަމަށެވެ.\nރިޕޯޓްތައް ބުނާ ގޮތުން ކްރިޝްނާއަށް ނޭވާ ލުމަށް އުނދަގޫތަކެއް ކުރިމަތިވާތާ ދުވަސްކޮޅެއް ވެއްޖެކަމަށާއި ނަމަވެސް އޭނާ މަރުވީ ޤުދުރަތީ މަރަކުން ކަމެއް ނުވަތަ ނޫންކަމެއްވެސް އަދި ކަށަވަރުވެފައި ނުވާ ކަމަށެވެ.\nމި ހިތާމަވެރި ޚަބަރާއިއެކު މުޅި ބޮލީވުޑަށް ވެސް ވަނީ ފުން ހިތާމައެއް ގެނުވާފައެވެ. އެއީ "ކަޕޫރް" އާއިލާއަކީ އެތަކެއް ފިލްމީ ތަރިންތަކެއް އުފެދިފައިވާ ބޮޑު އާއިލާއަކަށްވެފައި އާއިލާގެ އެންމެ ދުވަސްވީ ފަރާތް މަރުވުމުންނެވެ. އެހެންވެ، މިހާރުވެސް ގިނަ ބޮލީވުޑް ތަރިންތަކެއް ދަނީ މި ހިތާމައިގައި ބައިވެރިވެ އާއިލާއަށް ތައުޒިޔާގެ މެސެޖްތައް ފޮނުވަމުންނެވެ.\n1988 ވަނަ އަހަރު ރާޖް ދުނިޔެ ދޫކޮށްފައިވާއިރު، ކްރިޝްނާ ވަނި އެކަނި މާ އެކަނި އެދެމަފިރިންގެ ފަސް ދަރިން ބަލާ ބޮޑުކޮށްފައެވެ. އެދެމަފިރިންގެ ދަރިންތަކުގެ ތެރޭގައި ހިމެނެނީ އެކްޓަރު ރިޝީ ކަޕޫރް، ރަންދިރް ކަޕޫރް، ރިތޫ ކަޕޫރް، ރިވާ ކަޕޫރް އަދި ރާޖިވް ކަޕޫރެވެ.\nއޭގެ އިތުރުންވެސް ކްރިޝްނާ އަކީ އެކްޓްރެސް ކަރީނާ ކަޕޫރާއި ކަރިސްމާ ކަޕޫރާއި އަދި އެކްޓަރު ރަންބިރް ކަޕޫރްގެ މާމައެވެ.\nކްރިޝްނާ މަރުވިއިރު އޭނާގެ އުމުރަކީ 87 އަހަރެވެ.\nއަށް އަހަަރަށް ފަހު ބަތަލާ ޖިއާ ޚާންގެ މަރުގެ މައްސަލަ ސީބީއައިއަށް\nއޮކްޓޯބަރ 1, 2018 10:26\nފަސްދަރިން ބަލާބޮޑުކުރީ އެކަންޏެއް ނޫން. ފިރިމީހާ މަރުވިއިރު އެ ދަރިންތައް ތިބީ ބޮޑެތިވެ މީހުންނާވެސް އިންދެފަ.\nއޮކްޓޯބަރ 1, 2018 12:49\nރާޖް ކުމާރެއް ނޫން ރާޖް ކަޕޫރްގެ އަންހެނުން. ރަނގަޅުކޮށްލައްވާ\nއޮކްޓޯބަރ 1, 2018 17:11\nއޮކްޓޯބަރ 1, 2018 17:36\nޜާޖުކަޕޫރު މަރުވި އިރު އެންމެ ހަގު ދަރިވެސް ވަނީ ފިލްމީ ދާއިރާގަ މަސައްކަތް ކުރަން ފަށާފަ އެހެންދަރިންތައް ވަނީ މީހުނާ އިދެ ކާފަ ދަރިންވެސް ލިބިފަ މިސާލަކަށް ކަރީނާ ކަރިޝްމާ ރިދިމާ ރަންބީރުވެސް ވަނީ ލިބިފަ ދެން ެެއެކަނިމާ އެކަނި ކޮންބައެއް ބަލާބޮޑުކުރި ވާހަކައެއްބާ ލިޔެފަ މިވަނީ އަހަރެމެނަށް ހަގީގަތް ނޭގޭ ކަންތަކުގެ ޚްބރު ހުންނޤނެ ގިތް ދެން ވިސްނާލާ


TATA flat thakah faisaa dhakkaifi, varah avahah ebbasvun hadhanee | Mihaaru\nއަރަބިއްޔާ ހުރި ތަނުގައި އިމާރާތްކޮށްފައިވާ ފްލެޓް އިމާރާތް: އެތަނުން ފްލެޓް ލިބުނު މީހުން ފަސް އަހަރު ތެރޭގައި ދެ މިލިއަން ރުފިޔާ ދައްކަން ޖެހޭ\nޓާޓާ ފްލެޓްތަކަށް ފައިސާ ދައްކައިފި، ވަރަށް އަވަހަށް އެއްބަސްވުން ހަދަނީ\n01 ސެޕްޓެމްބަރ 2016 - 15:07 10 comments\nމިދިޔަ މާޗް މަހު މަސައްކަތް ނިންމި ފްލެޓްތައް ހަވާލުނުކޮށް ލަސްކުރީ ސަރުކާރުން ދައްކަން ޖެހޭ 278 މިލިއަން ރުފިޔާ ނުދައްކައިގެން ކަމަށް މަޝްރޫއު ކުރިއަށް ގެންދިޔަ އެޕެކްސް ރިއަލްޓީ ކުންފުނިން ވަނީ ބުނެފަ އެވެ.\nއަަރަބިއްޔާ ބިމުގައި 90 ފްލެޓް އަޅާފައިވާއިރު ގާކޮށި ބިމުގައި އިމާރާތްކުރީ 190 ފްލެޓެވެ.\nހައުސިން މިނިސްޓްރީން ބޭއްވި ޕްރެސް ކޮންފަރެންސެއްގައި "މިހާރު" އިން ކުރި ސުވާލަކާ ގުޅިގެން މިނިސްޓަރު ވިދާޅުވީ މީގެ ދެ ދުވަސް ކުރިން ސަރުކާރުގެ ކަމާ ބެހޭ އިދާރާއަކުން ވަނީ ފްލެޓްތަކުގެ ފައިސާގެ ކަންކަން ހަމަޖައްސާދީފައި ކަމަށެވެ. އެކަމަކު އެއީ ކޮން އިދާރާއެއްކަމެއް މިނިސްޓަރު ވިދާޅެއް ނުވެ އެވެ.\nމުއިއްޒު ވިދާޅުވީ ފްލެޓްތައް ލިބިފައިވާ މީހުންގެ ތެރެއިން، ސަރުކާރުން މިހާރު ކަނޑައަޅާފައިވާ ގޮތަށް ފައިސާ ދައްކަން ތައްޔާރަށް ތިބި މީހުންނާ އެކު ހައުސިން ޑިވެލޮޕްމެންޓް ކޯޕަރޭޝަނުން ވަަރަށް އަވަހަށް އެއްބަސްވުން ހަދަން ފަށާނެ ކަމަށެވެ.\n"އެގޮތަށް އެއްބަސް ނުވެވުނު ފަރާތްތަކަށް ސަރުކާރުން ވިސްނަނީ ހުޅުމާލެ އިން ފްލެޓް ހަމަޖައްސައިދޭން،" މިނިސްޓަރު ވިދާޅުވި އެވެ.\nފްލެޓް ލިބުނު މީހުންނަށް ފްލެޓްތައް ދޭން ސަރުކާރުން މިހާރު ނިންމާފައި ވަނީ ފަސް އަހަރު ތެރޭ ދެ މިލިއަން ރުފިޔާ ދައްކާ ގޮތަށެވެ. އެއީ މަހަކަށް 33،000ރ.ގެ ޖެހޭ މިންވަރެކެވެ. ފްލެޓްތައް ލިބޭ މީހުންނަށް ކުރިން އަންގާފައި އޮތީ މަހަކު ދައްކަން ޖެހޭ އަދަދު އުޅޭނީ ގާތްގަނޑަކަށް 9،000ރ ގައި ކަމަށެވެ.\nމުއިއްޒު ކުރިން ވިދާޅުވެފައިވާ ގޮތުގައި ފައިސާ ދެއްކުމުގައި އެ ފަރާތަކަށް ފަސޭހަވާނެ ގޮތަކަށް ފައިނޭންސިން ކަންކން ހަމަޖެއްސިދާނެ އެވެ. އަދި ފައިސާ ދައްކަން ބޭންކަކުން މޯގޭޖް ނެގުމުގެ ފުރުސަތު އޮންނާނެ ކަމަށާއި މަހަކަށް 33،000ރ. ދައްކަން ސަރުކާރުން މަޖުބޫރުނުކުރާ ކަމަށް ވެސް އޭނާ ވަނީ ވިދާޅުވެފަ އެވެ.\nގާކޮއްޓާއި އަރަބިއްޔާ ފްލެޓްތައް ލިބޭނެ މީހުން ހޮވައި ލިއުން ވެސް ވަނީ ހަވާލުކޮށްފަ އެވެ. އެކަމަކު ލިބޭ ފްލެޓް ކަނޑައަޅަން އަދި ގުރުއަތެއް ނުނަގަ އެވެ. އެ ފްލެޓްތަކުގައި މި މަހު ދިރިއުޅެން ފަށާނެ ކަމަށް މުއިއްޒު މިދިޔަ މަހު ވަނީ ވިދާޅުވެފަ އެވެ.\nއިތުރު ލިޔުންތައް ތަރައްގީގެ މަޝްރޫއުތައް ހައުސިން މިނިސްޓަރު ސަރުކާރު ބޯހިޔާވަހިކަން ފްލެޓް ހައުސިން މިނިސްޓްރީ ހައުސިން ޔުނިޓް ގާކޮށި ކުރީގެ މިނިސްޓަރު ޑރ. މުހައްމަދު މުއިއްޒު ޓާޓާ ގްރޫޕް


SunOnline: ސްކޫލް ދަރިވަރަކު މަސްތުވާ އެއްޗިއްސަށް ޕޮސިޓިވް ވެއްޖެ\nސްކޫލް ދަރިވަރަކު މަސްތުވާ އެއްޗިއްސަށް ޕޮސިޓިވް ވެއްޖެ\nހުސައިން ހަސަން 11 Aug 2012, 12:15\nސެންޓާ ފޯ ހަޔާ ސެކަންޑަރީ އެޑިއުކޭޝަން (ސީއެޗްއެސްއީ) ދަރިވަރަކު މަސްތުވާތަކެއްޗަށް ޕޮޒިޓިވްވެއްޖެ އެވެ.\nފުލުހުން ބުނީ އިއްޔެ ކޮމަންޑޫ އަށް ދިޔަ ބޯޓަކުން ހައްޔަރު ކުރި 19 އަހަރުގެ ޒުވާނަކު، ޔޫރިން ޓެސްޓު ކުރުމުން މަސްއްތުވާތަކެއްޗަށް ޕޮޒިޓިވްވެފައިވާ ކަމަށެވެ. ސަން އަށް އެނގިފައިވާ ގޮތުގައި ކޮމަންޑޫއަށް ނިސްބަތްވާ އެ ޒުވާނާއަކީ ސީއެޗްއެސްއީ ދަރިވަރެކެވެ.\nމާލެއިން ފުރައިގެން ކޮމަންޑޫ އަށް ދިޔަ ބޯޓުން އޭނާ ހައްޔަރު ކުރީ ފުލުހުންނަށް ލިބުނު މައުލޫމާތަކާ ގުޅިގެންނެވެ. އަދި އޭނާގެ އަތުގައި މަސްތުވާތަކެތި ހުރެދާނެ ކަމަށް ޝައްކު ކުރެއްވިގެން ޗެއްކުރި އިރު މަސްތުވާތަކެތި އޭނާގެ އަތުން ފެނިފައި ނުވާ ކަމަށް އެ ރަށުން ސަންއަށް މައުލޫމާތުދިން މީހަކު ބުންޏެވެ.\nމަތީ ސާނަވީ ތައުލީމު ރާއްޖޭގައި ދޭންފެށި ފުރަތަމަ ސްކޫލް، ސީއެޗްއެސްއީގެ ދަރިވަރަކު އިއްޔެ މަސްތުވާތަކެއްޗަށް ޕޮޒިޓިވްވެފައިވާ އިރު، 2010 ވަނަ އަހަރު މާލޭގައި ހިނގި އެކްސިޑެންޓެއްގައި ސައިކަލް ދުއްވަން އިން ސީއެޗްއެސްއީ ދަރިވަރެއްގެ ސައިކަލު މަޑިދަށުން ވެސް މަސްތުވާތަކެތި ފެނިގެން ފުލުހުން ވަނީ އެ މައްސަލަ ތަހުގީގުކޮށްފަ އެވެ.


ފުޅަދޫ ސްކޫލް/ ބ.ފުޅަދޫ\nބ. ފުޅަދޫ ސްކޫލް\nހ) ސިވިލް ސަރވިސްގެ ވަޒީފާއެއްގައި، ދައުލަތުގެ މުއައްސަސާއެއްގައި، ސަރުކާރު ހިއްސާވާ ކުންފުންޏެއްގައި ނުވަތަ ޤައުމީ ނުވަތަ ބައިނަލްއަޤުވާމީ ޖަމްޢިއްޔާ/ ޖަމާއަތެއްގައި ވަޒީފާ އަދާކޮށްފައިވާ ނަމަ، އަދާކޮށްފައިވާ ވަޒީފާ، އަދި ވަޒީފާގެ މުއްދަތާއި، ވަޒީފާގެ މަސްއޫލިއްޔަތު ބަޔާންކޮށް އެ އޮފީހަކުން ދޫކޮށްފައިވާ ލިޔުން.\nށ) އަމިއްލަ ކުންފުންޏެއް ނުވަތަ އަމިއްލަ އިދާރާއެއްގައި ވަޒީފާ އަދާކޮށްފައިވާ ނަމަ އަދާކޮށްފައިވާ ވަޒީފާ، ވަޒީފާ އަދާކުރި މުއްދަތާއި، ވަޒީފާގެ މަސްއޫލިއްޔަތު އަދި މަސައްކަތްކޮށްފައިވާ ތަނުގެ މުވައްޒަފުންގެ އަދަދު ބަޔާންކޮށް އެ އޮފީހަކުން ދޫކޮށްފައިވާ ލިޔުން؛ ނުވަތަ ވަޒީފާ އަދާކުރިގޮތް އަންގައިދޭ ރެފަރެންސް ޗެކް ފޯމު.\nނ) އުވާލާފައިވާ ދައުލަތުގެ އިދާރާތަކާއި ސަރުކާރު ހިއްޞާވާ ކުންފުންޏެއްގައި މަސައްކަތްކޮށްފައިވާ ނަމަ، އަދާކޮށްފައިވާ ވަޒީފާ، އަދި ވަޒީފާގެ މުއްދަތާއި، ވަޒީފާގެ މަސްއޫލިއްޔަތު ބަޔާންކޮށް އެ އޮފީހަކުން ދޫކޮށްފައިވާ ލިޔުން ނުވަތަ ވަޒީފާ އަދާކުރިގޮތް އަންގައިދޭ ރެފަރެންސް ޗެކް ފޯމު.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 05 ޖެނުއަރީ 2020 ވާ އާދީއްތަ ދުވަހުގެ މެންދުރު 12:00 ކުރިން، ފުޅަދޫ ސްކޫލަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަގާމަށް މީހަކު ހޮވުމަށް ބާއްވާ އިންޓަރވިއު 06 ޖެނުއަރީ 2020 އާއި 09 ޖެނުއަރީ 2020 އާއި ދެމެދު ބ.ފުޅަދޫ ސްކޫލްގައި އޮންނާނެއެވެ. މި މަގާމަށް ކުރިމަތިލާ ފަރާތްތަކުން، އެ މުއްދަތުގައި އިންޓަވިޔުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nއިންޓަވިއު ބާއްވާތާ ރަސްމީ ބަންދު ނޫން5ދުވަހުގެ ތެރޭގައި "ވަޒީފާއަށް ކުރިމަތިލީ ފަރާތްތަކަށް ޕޮއިންޓް ލިބުނު ގޮތުގެ ޝީޓް (A2 ފޯމް)" އާންމުކޮށް ފެންނާނެހެން މި އިދާރާގައި އާންމުކުރެވޭނެއެވެ. ވަޒީފާއަށް ކުރިމަތިލީ ފަރާތްތަކަށް ޕޮއިންޓް ދެވިފައިވާ ގޮތާއިމެދު ޝަކުވާއެއް އޮތްނަމަ A2 ފޯމް އާންމުކުރާ ދުވަހުން ފެށިގެން ރަސްމީ ބަންދުނޫން5ދުވަހުގެ ތެރޭގައި އެ ޝަކުވާއެއް މި އިދާރާއަށް ހުށަހަޅަންވާނެއެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6600013 އަށް ނުވަތަ 7951506 އަށެވެ. އީ-މެއިލް ކުރާނީ [email protected] އަށެވެ.\n28 ރަބީޢުލްއާޚިރް 1441ހ.\n25 ޑިސެމްބަރ 2019މ.\nސުންގަޑި: 05 ޖަނަވަރީ 2020 1200